Anna aharu 980 councilerun inthihaabu kuraane | Mihaaru\nއަންހެނުންތަކެއް ސައިކަލް ދުއްވަނީ. އަންނަ އޭޕްރީލް މަހު އޮންނަ ލޯކަލް ކައުންސިލް އިންތިހާބުގައި އަންހެނުންނަށް ވަނީ ގިނަ ގޮނޑިތަކެއް ހާއްސަކޮށްފައި.--- ފޮޓޯ: ހުސައިން ވަހީދު/މިހާރު\n11 ޑިސެމްބަރ 2019 - 21:41 48 comments\nއިލެކްޝަންސް ކޮމިޝަނުން ބުނީ ކައުންސިލް އިންތިހާބުގައި ރަށު ކައުންސިލްތަކަށް 372 އަންހެން ކައުންސިލަރުން އިންތިހާބު ކުރާނެ ކަމަށެވެ. އަދި އިތުރު 372 ކައުންސިލަރުން ރަށު ކައުންސިލްތަކަށް އިންތިހާބު ކުރާ އިރު، އެ ގޮނޑިތަކަށް ދެ ޖިންސުގެ މީހުންނަށް ކުރިމަތިލެވޭނެ ކަމަށް އީސީން ބުންޏެވެ.\nރަށު ކައުންސިލްތަކުން ރައީސުންގެ ގޮތުގައި 179 މީހަކު އިންތިހާބުކުރާނެ ކަމަށް އެ ކޮމިޝަނުން ބުންޏެވެ. އަތޮޅު ކައުންސިލަރުންގެ ގޮތުގައި 18 މީހަކު އިންތިހާބު ކުރާއިރު، ކޮންމެ ރަށެއްގެ ރަށު ކައުންސިލްގެ ރައީސް ހިމެނޭ ގޮތުން 197 މީހަކު އަތޮޅު ކައުންސިލަރުންގެ ގޮތުގައި ތިބޭނެ ކަމަށް އީސީން ބުންޏެވެ.\nމީގެއިތުރުން ސިޓީ ކައުންސިލްތަކަށް އިންތިހާބު ކުރާ އަންހެން ކައުންސިލަރުންގެ އަދަދަކީ 12 ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ. ސިޓީ ކައުންސިލަރުންގެ ގޮތުގައި އިތުރު 24 މީހަކު އިންތިޚާބުުކުރާއިރު އެ 24 ގޮނޑިއަށްވެސް ދެ ޖިންސުގެ މީހުންނަށް ވާދަ ކުރެވެ އެވެ.\nސިޓީ ކައުންސިލްގެ މޭޔަރުންގެ ގޮތުގައި ތިން ބޭފުޅަކު އިންތިހާބު ކުރާނެ އެވެ.\nލޯކަލް ކައުންސިލް އިންތިހާބުގައި އަންހެނުންގެ ތަރައްގީއަށް މަސައްކަތްކުރާ ކޮމިޓީއަށް 929 މެމްބަރުން އިންތިހާބު ކުރަން ހަމަޖެހިފައިވާ ކަމަށް ވެސް އީސީން ވަނީ ބުނެފަ އެވެ.\nއިލެކްޝަންސް ކޮމިޝަނުން އެގޮތަށް ނިންމި އިރު، ކައުންސިލްތަކުން ވަކި ޕަސަންޓަކަށް ގޮނޑި އަންހެނުންނަށް ހާއްސަކޮށް، ލާމަރުކަޒީ ބިލް ރައްޔިތުންގެ މަޖިލީހުން ވަނީ ފާސްކޮށްފަ އެވެ. އެކަމަކު، މިހާތަނަށް އައި އިރު، އެ ބިލް، ރައީސް އިބްރާހިމް މުހައްމަދު ސޯލިހް ތަސްދީގު ކުރައްވައިފައެއް ނުވެ އެވެ.\nމިއީ ރާއްޖޭގައި އިންތިހާބީ މަގާމުތަކެއް އަންހެނުންނަށް ހާއްސަކުރާ ފުރަތަމަ ފަހަރެވެ.\nއިތުރު ލިޔުންތައް ލޯކަލް އިންތިހާބު ރަށު ކައުންސިލް އަތޮޅު ކައުންސިލް ސިޓީ ކައުންސިލް އިލެކްޝަންސް ކޮމިޝަން ލާމަރުކަޒީ ހިންގުން


Addu Equatorial Hospital Ge Furathama Bodu Operation, Varah Kaamiyaabu!\nއައްޑޫ އިކުއިޓޯރިއަލް ހޮސްޕިޓަލުގެ ފުރަތަމަ ބޮޑު އޮޕަރޭޝަން، ވަރަށް ކާމިޔާބު!\nއައްޑޫ ސިޓީ އިކުއިޓޯރިއަލް ހޮސްޕިޓަލުގައި މީހެއްގެ އުނަގަނޑުގެ އޮޕަރޭޝަނެއް ކުރަނީ: މިއީ މި ހޮސްޕިޓަލު ހުޅުވި ފަހުން ކުރިޔަށް ގެންދިޔަ އެންމެ ބޮޑު އަދި ކާމިޔާބު އޮޕަރޭޝަން -- ފޮޓޯ / އޭއީއެޗް\nމާލެ ސިޓީ ބޭރުން ރާއްޖޭގައި އެންމެ ފުރަތަމަ ގާއިމްކުރި ޓާޝަރީ ހޮސްޕިޓަލް، އައްޑޫ އިކުއިޓޯރިއަލް ހޮސްޕިޓަލުގައި ކާމިޔާބު ކަމާއި އެކުގައި އުނަގަނޑުގެ އޮޕަރޭޝަނެއްކޮށް ނިންމާލައިފިއެވެ.\nޑރ. މުންޝިދު އިސްކޮށް ހުންނަވައިގެން ކުރިޔަށް ގެންދިޔަ އެ އޮޕަރޭޝަންކުރީ އުމުރުން 82 އަހަރުގެ މީހެއްގެއެވެ. އޮޕަރޭޝަން ކުރުމަށް ހުރިހާ ސާމާނެއް ފޯރު ކޮށްދީފައިވަނީ ސަރުކާރުގެ މައި ހޮސްޕިޓަލު އައިޖީއެމްއެޗުންނެވެ. އިކުއިޓޯރިއަލް ހޮސްޕިޓަލުން ބުނީ އެމީހާގެ ހާލަތު ރަނގަޅު ކަމަށެވެ.\nރާއްޖޭގެ އަތޮޅު ތެރޭގައި އެންމެ ފުރަތަމަ ހުޅުވި ޓާޝަރީ ހޮސްޕިޓަލު އައްޑޫ ސިޓީ އިކުއިޓޯރިއަލް ހޮސްޕިޓަލު (އޭއީއެޗް)ގެ ހިދުމަތް ފުރަތަމަ ފޭން ފެށީ މިދިޔަ ޖެނުއަރީ މަހުގެ 15ވަނަ ދުވަހުއެވެ. އޭރު ހިދުމަތް ދިނީ ހިތަދޫ ރީޖަނަލް ހޮސްޕިޓަލުން ދެމުންދިޔަ ބައެއް ހިދްމަތް ހުއްޓާލުމަށްފަހުއެވެ. އެ ހޮސްޕިޓަލުން ފުރަތަމަ ހިދުމަތް ދޭން ފަށާފައި ވަނީ ސީޓީ ސްކޭން ހެދުމާއި ކާޑިއޯގެ ހިދްމަތެވެ. މީގެ އިތުރުން އީއެންޓީ ހިދްމަތާއި، ދަތުގެ ފަރުވާގެ އިތުރުން މާބަނޑު މީހުންގެ ކްލިނިކާއި، ކުޑަކުދިންގެ ހާއްސަ ޑޮކްޓަރު އަދި ސައިކެޓްރިކް އަދި އަލްޓްރާ ސައުންޑްގެ ހިދްމަތް ދޭން ފަށާފައިވާ ކަމަށެވެ. މީގެ އިތުރުންވެސް އޯތޯ ސާޖަން އަދި ފިޒިއޯތެރަޕީގެ ހިދްމަތްވެސް އެ ހޮސްޕިޓަލުން އަންނަނީ ދެމުންނެވެ.\nއޭއީއެޗް އަކީ މާލެ ސަރަހައްދުން ބޭރުގައި ސްޕީޗް ތެރަޕީގެ ޚިދުމަތް ސަރުކާރު ހޮސްޕިޓަލެއްގައި ދޭން ފެށި ފުރަތަމަ ހޮސްޕިޓަލުވެސް މެއެވެ.


މިނިވަންދުވަހުގެ ރަސްމީ ޖަލްސާ މާދަމާ ރޭ އޮންނާނެ\n53 ވަނަ މިނިވަން ދުވަހުގެ މުނާސަބަތުގައި ބާއްވާ ރަސްމީ ޖަލްސާ ޖުލައި 26 ވަނަ ދުވަހުގެރޭ މާދަމާރޭ ބާއްވާގޮތަށްވަނީ ހަމަޖެހިފައެވެ. މިޖަލްސާ ބޭއްވުމަށް ހަމަޖެހިފައިވަނީ ޖުމްހޫރީ މައިދާނުގައެވެ. މިޖަލްސާގައި ރައީސުލްޖުމްހޫރިއްޔާ ޤައުމާ މުޚާޠަބުކޮށް ވާހަކަފުޅުދައްކަވާނެއެވެ.\n"ޖުމްހޫރިއްޔަތާއި ޒުވާނުން "ޒިންމާދާރު މީޑިއާ"ގެ ނަމުގައި ބައްދަލުވުން ގއ. ވިލިނގިލީގައި ފަށައިފި\nިނިސްޓްރީ އޮފް ހޯމްއެފެއާޒުން އިންތިޒާމްކޮށްގެން ޖުމްހޫރިއްޔަތާއި ޒުވާނުން އަދި ޒިންމާދާރު މީޑިއާގެ ނަމުގައި ބައްދަލުވުމެއް ގއ. ވިލިނގިލީގައި ފަށައިފިއެވެ.2ދުވަހުގެ މުއްދަތަށް ކުރިއަށް ގެންދާ މިބައްދަލުވުން އިފްތިތާޙްކޮށްދެއްވީ މިނިސްޓަރ އޮފް ހޯމްއެފެއާޒު އަޒްލީން އަޙްމަދެވެ.\nމިއަހަރުގެ މިނިވަން ދުވަހުގެ ކުޅިވަރުތަކުގައި ބައިވެރިވާ ސްކޫލްތަކާއެކު އެމްޔޫއެއްގައި ސޮއިކުރުން ބާއްވައިފި\nމިއަހަރުގެ މިނިވަން ދުވަހުގެ މުނާސަބަތުގައި 26 ޖުލައި 2018 ގައި ބޭއްވުމަށް ހަމަޖެހިފައިވާ ހެވިކަމާއި ކުޅިވަރުތަކުގައި ބައިވެރިވާ ސްކޫލްތަކަށް ފައިސާގެ އެހީދިނުމަށް އެމްއޯޔޫއެއްގައި ސޮއިކުރުން މިމިނިސްޓްރީ އޮފް ހޯމް އެފެއާޒް ގައި ބާއްވައިފިއެވެ.\nމިނިސްޓްރީ އޮފް ހޯމްއެފެއާޒުގެ މުވައްޒަފުންގެ ފަރާތުން ކޮންމެ އަހަރަކުވެސް ބާއްވަމުންގެންދާ މާހެފުން މިއަހަރުވެސް ބާއްވައިފިއެވެ. 1439 ވަނަ އަހަރުގެ ރަމަޟާން މަހަށް ތައްޔާރުވުމުގެ ގޮތުން ބޭއްވި މި މާހެފުމުގައި މިނިސްޓަރ އޮފް ހޯމްއެފެއާޒް އަލްފާޟިލް އަޒްލީން އަޙްމަދު ބައިވެރިވެވަޑައިގެންނެވިއެވެ.\nދިވެހި ޖުމްހޫރިއްޔަތަށް ފަންސާސް އަހަރު ފުރުން ފާހަގަކުރުމާއި ސިވިލް ސަރވިސްގެ ހިދުމަތަށް ދިހަ އަހަރު ފުރުން ފާހަގަކުރުމުގެ ގޮތުން މިނިސްޓްރީ އޮފް ހޯމްއެފެއާޒާއި ސިވިލް ސަރވިސް ކޮމިޝަން ގުޅިގެން ކުޑަކުދިންގެ ހަވީރެއް އިއްޔެ 4:00 ން 6:00 އަށް ރަސްފަންނު ސަރަހައްދުގައި ބާއްވައިފިއެވެ.


ގއ ދާންދޫއިން ކޯވިޑް އަށް ބަޔަކު ފައްސިވެއްޖެ - DhiDaily\nގއ ދާންދޫއިން ކޯވިޑް އަށް ބަޔަކު ފައްސިވެއްޖެ\nގއ. ދާންދޫއިން އަންހެނަކާއި އޭނާގެ ފިރިހެން ދަރިފުޅު ކޯވިޑް 19 އަށް ފައްސިވެއްޖެއެވެ.\nއެދެމީހުން ފައްސިވި ކަން އެނގުނީ މާލެއިން ރަށަށް ދިއުމަށްފަހު ކަރަންޓީނުގައި ހުރުމަށްފަހު ކަރަންޓީނުން ދޫކޮށްލުމުގެ ކުރިން ހެދި ޓެސްޓުގެ ނަތީޖާ ކޯވިޑް 19 އަށް ފައްސިވުމާއި ގުޅިގެންނެވެ. އެ ރަށުން ފައްސިވީ އުމުރުން 59 އަހަރުގެ އަންހެނަކާއި އޭނާގެ އުމުރުން 19 އަހަރުގެ ފިރިހެން ދަރިފުޅެވެ.\nދާންދޫ ކައުންސިލްގެ ރައީސް އިސްމާއިލް މުހައްމަދު ވިދާޅުވީ، މިހާތަނަށް އައި އިރު އެ ވޭދަނަ (ކޭސް)ތަކާއި ގުޅިގެން ބަލަން ޖެހޭ ކަންކަން ބަލަމުންދާ ކަމާށެވެ.\n”ކޮންޓެކްޓް ޓްރޭސިން އާއި އެ ނޫނަސް ބަލަން ޖެހޭ ކަންކަން ބަލާނެތާ ދެއްތޯ. އެ މަސައްކަތް މިހާރު ކުރިއަށް ދޭ އެބަ. މިރަށް މޮނިޓަރިން އަކަށް ވެސް ނުލާ. މިއީ ކަރަންޓީނުގައި ތިބި ބައެއް.“ އިސްމާއިލް އަހުމަދު ވިދާޅުވިއެވެ.\nއޭނާ ވަނީ މީގެ ކުރިން ކަރަންޓީނު ވާން ދާ ބައެއް މީހުން އުސޫލާ ޚިލާފު ވުމުގެ ޝަކުވާ ލިބޭކަން ފާހަގަ ކުރައްވައިފައެވެ. އަދި އެންމެންގެ ސަލާމަތާއި ރައްކާތެރިކަމަށްޓަކައި އެފަދަ ކަންކަން ނުކުރުމަށް ވެސް އޭނާ ވަނީ އިލްތިމާސްކުރައްވާފައެވެ.\nރާއްޖެ އިން މިހާތަނަށް 7،804 މީހަކު ކޮވިޑް-19 އަށް ފައްސިވެފައިވާ އިރު، މިބަލީގައި ރާއްޖެއިން 29 މީހަކު ނިޔާވެފައިވާކަން ފާހަގަ ކޮށްލެވެއެވެ.


އަޅެ ބުނެބަލާށެވެ. މިވަރުގެ ކެއްސެއް އެހެންމީހަކަށް ލިބޭނެހެއްޔެވެ؟ – ޖަމްޢިއްޔަތުއް ސަލަފް\nއަޅެ ބުނެބަލާށެވެ. މިވަރުގެ ކެއްސެއް އެހެންމީހަކަށް ލިބޭނެހެއްޔެވެ؟\nތާރީޚް: 14:00 26 އޭޕްރިލް 2020\nކެޓަގަރީ: ރިޕޯޓް,ދީނީ ލިޔުން\nތާބިޢީންގެ މަޝްހޫރު އިމާމެއްކަމަށްވާ ސަޢީދު އެކަލޭގެފާނުގެ ބައްޕާފުޅު އަލްމުސައްޔިބް ރަޟިއްޔަﷲ ޢަންހުގެ ކިބައިން ރިވާކުރައްވާފައިވާ މި ވާހަކައަކީ ވަރަށް އާދަޔާ ޚިލާފުވާހަކައެކެވެ. މިއީ މައްކާގައި ހިނގާފައިވާ ވާހަކައެކެވެ. މިޙާދިޘާ ހިނގާފައިވަނީ މައްކާގެ ކަމުވޮށިގެންވާ މީހެއްގެ ގޭތެރޭގައެވެ. މުޅިވާހަކަގައި އުޅެނީ އެބައެއްގެ ނަން ޤިޔާމަތަށްވެސް އަހަރެމެންނަށް އަޑުއިވިއިވި ތިބޭނެފަދަ ޝަޚްޞިއްޔަތުތަކެކެވެ.\nއެއީ މައްކާގެ މާތްބިމެވެ. ދުވަހުގެ އިރުއަރައިގެން މީސްތަކުން އެކި ކަންކަމުގައި އަވަދިނެތި އުޅެމުންދެއެވެ. ކުއްލިއަކަށް މައްކާގެ ބޮޑެތި މީހުން އެރަށުގައިވާ ވަކި ގެއަކަށް ވަދެނުކުމެ އެބަހަދައެވެ. މިވެގެން އުޅޭގޮތެއް ބަލަމާތޯއެވެ؟ މިހާރު އޮޅުންފިލައިފިއެވެ. ކަންތައްވީގޮތް ސާފުވެއްޖެއެވެ. ވެގެންއުޅޭގޮތަކީތޯއެވެ؟\nމައްކާގެ ދަރިކޮޅެއްކަމަށްވާ ޢަބްދުމަނާފު ދަރިކޮޅަށް ނިޞްބަތްވާ ޙާޝިމުވަންހައިގެ ވެރިޔާ ވަނީ މަރަށް ޙާޟިރުވެފައެވެ. އެހެންކަމުން އޭނާ މަރުވުމުގެ ކުރިން އޭނާގެ ގާތަށް އެހެން ޤަބީލާތަކުގެ މީހުން ޒިޔާރަތްކުރަނީއެވެ. ހެޔޮނަޞޭޙަތް ލިބުމަށެވެ. ތަޖްރިބާއިން ފިލާވަޅު ލިބިގަތުމަށެވެ. ކުއްލިއަކަށް މުޅި މަންޒަރު ބަދަލުވެއްޖެއެވެ. މާހައުލުގައި ނުތަނަވަސްކަމެއް ފެތުރިއްޖެއެވެ. މައްކާގައި ފެތުރިފައިވާ އެންމެ ބޮޑު ނުތަނަވަސްކަން މިޚުޠޫރަތްތެރި ވަގުތުގައިވެސް ފާޅުވެއްޖެއެވެ. މަރަށް ހާޟިރުވެފައި އޮތް ޙާޝިމްވަންހައިގެ ވެރިޔާގެ ގޭތެރެއިންނެވެ. އެހެންނުވާންވީ ސަބަބެއްވެސް ނެތްތާއެވެ. މިވީގޮތް އެނގިއްޖެތޯއެވެ.\nވީގޮތަކީ މަރަށް ޙާޟިރުވެފައި އޮން އަބޫޠާލިބުގެ އަރިހަށް އޭނާގެ އަޚާގެ ދަރިކަލުން މުޙައްމަދު ބިން ޢަބްދުﷲ ޞައްލަﷲޢަލައިހިވަސައްލަމަ ޒިޔާރަތްކުރެއްވީއެވެ. އަދި އެވަގުތު ކަންދިމާކުރިގޮތުން އެގޭތެރޭގައި އަބޫޠާލިބު މަރުވާތީ އެތަން ދެކެން މާކުރިން އައިސް އިން އަބޫޖަހުލު އިނެވެ. މިއީ އިސްލާމުދީނާއި މުސްލިމުންގެ އެންމެ ބޮޑު ޢަދާވާތްތެރިޔާއެވެ. އެކަލޭގެ އެއްގޮތަކަށްވެސް ހާޝިމުވަންހައިގެ ވެރިޔާ އިސްލާމުވުމަކަށް ނޭދެއެވެ. އެއީ އެހެންވެއްޖެނަމަ ޢަބްދު މަނާފު ޤަބީލާ އެއްކޮށް އިސްލާމުވެ މުޙައްމަދު ޞައްލަﷲޢަލައިހި ވަސައްލަމަގެ ބާރު ގަދަވެދާނެތީއެވެ. މިކަލޭގެ މި ނުތަނަވަސްކަމުގައި އޭނާގެ ބޮޑުބޭބޭގެ ދަރި ޢަބްދުﷲ ބިން އަބޫ އުމައްޔަތުއާއި އެކު އަބޫޠާލިބު ކައިރީގައި އިންދާ ނަބީކަލޭގެފާނު ވަދެވަޑައިގެން އެންމެ ފުރަތަމަވެސް އެކަލޭގެފާނުގެ ބޮޑުބޭބޭ އަބޫޠާލިބުގެ ކައިރީގައި ހުއްޓިވަޑައިގެން އެ ޙަދީޘުފުޅު ކުރެއްވި ބަސްފުޅަކުން އަބޫޖަހުލު އިށީނދެއިންތަނުން ފުންމައިގެން ތެދުވިއެވެ.\nނަބިއްޔާ ޞައްލަﷲޢަލައިހިވަސައްލަމަ ބޮޑުބޭބެއަށް ވަރަށް އޯގާތެރިކަމާއިއެކު ޙަދީޘުކުރެއްވިއެވެ. “ އޭ ބޮޑުބޭބޭއޭ! ﷲފިޔަވައި އަޅުކަން ކުރުން ޙައްޤުވެގެންވާ އެއްވެސް އިލާހެއްނުވާކަމަށް ހެކިވާށެވެ. އޭރުން ބޭބެއަށްޓަކައި ﷲގެ ޚަޟްރަތުގައި ތިމަންކަލޭގެފާނު ހެކިވެވަޑައިގަންނަވާނަމެވެ.“\nއެއްކަލަ އަބޫޖަހުލު އޭނާގެ ގަދަ އަޑުން “ އޭ އަބޫޠާލިބާއޭ! ކަލޭ ޢަބްދުލް މުއްޠަލިބުގެ ދީން ދޫކޮށްލަނީ ހެއްޔެވެ؟“\nއަވަގުތު އަބޫ ޠާލިބު ޚިޔާރުކުރާނީ ކާކުގެ ބަހެއްތޯ ބަލަން އެންމެން ޝައުޤުވެރިކަމާއިއެކު ތިއްބެވެ. ނަމަވެސް އޭނާގެ ފަރާތުން އެއްވެސް ޖަވާބެއްނުލިބުނެވެ. އަނެއްކާވެސް އިތުރު އެކަލޭގެފާނު ބޮޑުބޭބެގެ ގާތުގައި ޝަހާދަތްކިޔުމަށް އެދިވަޑައިގަތެވެ. ހަމަ ވަގުތުން އެއްކަލަ އަބޫޖަހުލު އޭނާގެ ގޮވެލިފަތި ގޮވައިގަތެވެ. އެކުވެރިންނޭ! މިހިސާބުން މުސައްޔިބުގެފާނު އެކަލޭގެފާނުގެ ދަރިކަލުން ސަޢީދުގެ ގާތުގައި ވިދާޅުވިކަމަށް އެކަލޭގެފާނު ވިދާޅުވެފައިވެއެވެ. އެދުވަހު އަބޫޠާލިބު އެންމެ ފަހުން މަރުވެގެން ދިޔައީ އޭނާގެ ކާބަފައިންގެ ދީންކަމަށްވާ ޢަބްދުލްމުއްޠަލިބުގެ ދީނުގެ މަތީގައެވެ. ކުފުރާ ޝިރުކުގެ މަތީގައެވެ.\nމިގޮތް އަބޫޠާލިބު ޚިޔާރުކުރީ ކީއްވެގެންކަން އެގޭތޯއެވެ؟ އެއްގޮތަކަށްވެސް މުޙައްމަދު ޞައްލަﷲޢަލައިހިވަސައްލަމަ ގޮވާލައްވަމުން ދިޔަ ދީނުގެ ދޮގުކަމަކުންނެއްނޫނެވެ. އަދި މުޙައްމަދުގެފާނަކީ ދޮގޮވެރިއެއްކަމަށް އަބޫޠާލިބު ދެކޭތީއެއްވެސްނޫނެވެ. އަބޫޠާލިބު ބަލާ ބޮޑުކުރެއްވި މުޙައްމަދު ޞައްލަﷲޢަލައިހިވަސައްލަމަގެ މިޖާޒު އޭނާއަށް ވުރެ ވަކީން ބޮޑަށް ދަންނާނެ އެހެން އާދަމުގެ ދަރިއެއް ހުންނާނެތޯއެވެ. ނަމަވެސް ޙަޤީޤަތް ހިތުން ޤަބޫލުކުރާ ޙާލުވެސް ދުލުން އެކަމަށް އިޤްރާރުނުވެ ކުފުރުގެ މަތީގައި މަރުވެ ދިޔައީ އަބޫޖަހުލުމެންފަދަ އެކުވެރީންގެ ބަސް އަހައިގެނެވެ. އަދި އޭނާގެ އަޚާގެ ދަރިކަލުންނަށް ތަބާވެއްޖެނަމަ އޭނާގެ އެކުވެރީންނާއި މައްކާގެ އަންހެންތަކުން މަލާމަތްކޮށްފާނެތީކަމަށް އަބޫޠާލިބު މަރުވުމުގެ ކުރިން އެތަށް ފަހަރަކު ބުނެފައިވެއެވެ.\nމިއީ އަޅުގަނޑުމެން ވިސްނާލަށް ޖެހޭ ވާހަކައެކެވެ. ރައްޓެހިން ”ޝެއިޚަކަށްވީއޭ“ ގޮވާފާނެތީ ދީނީ ދަރުސް އަޑުއަހަށް އެބަ ލަދުގަނެއެވެ. ރައްޓެހިން ”ކަޓު“ މިހެކޭ ބުނެފާނެތީ ބައެއް ޒުވާނުން ”ގަޓު“ކަން ދަންކަން ދުންފަތުގެ އިސްތިޢުމާލުވެސް އެބަކުރެއެވެ. ”ވައްހާބީއަކަށް“ ވެދާނެތީ މިސްކިތަށް އަރާ ނަމާދުކުރަން ބައެއް ކުދިން އެބަ ފަސްޖެހެއެވެ. އެކުވެރިންނޭ! މީހުންގެ ދުލުގައި ހިފެހެއްޓޭނެތޯއެވެ؟ ފާޑުނުކިޔާނެކަމަށް ކަމެއްކުރެވޭނެތޯއެވެ؟ ކިޔާހާ ފާޑަކަށް މިހާ އެނބުރެންވެއްޖިއްޔާ އަބޫޠާލިބަށް ޖެހުނު ޙާލުޖެހިދާނެއެވެ. ބުއްދިވެރިންނަކީ ﷲއަށް ކިޔަމަންވާ މީހާއެވެ. ބިރުގަންނަންވީ ނަރަކަދެކެއެވެ.\nޤިޔާމަތްދުވަހު އަބޫޠާލިބު އަބަދުގެ އަބަދަށް ނަރަކައިގައި އޮންނަ އިރު އޭނާގެ ޢާއިލާވާނީ ސުވަރުގޭގައިކަން ތިބާއަށް އެނގޭހެއްޔެވެ؟ ސުވަރުގޭގެ އެންމެ މަތިވެރި ދަރަޖާގައިވަނީ އޭނާގެ އަޚާގެ ދަރިކަލުން މުޙައްމަދުޞައްލަﷲ ޢަލައިވަސައްލަމައެވެ. ސުވަރުގޭގެ އަންހެނުންގެ ސާހިބާއަކީ އަބޫޠާލިބުގެ ދަރިކަލުން ޢަލީގެފާނުގެ އަނބިކަނބަލުން ފާޠިމަތުގެފާނެއެވެ. ސުވަރުގޭގައި ދެފިޔަލިބިގެންވަނީ އޭނާގެ ދަރިކަލުން ޖަޢުފަރުގެފާނަށެވެ. ސުވަރުގޭގައި ޒުވާނުންގެ ވެރިންނަކީ ނުވަތަ ސާހިބުންނަކީ އަބޫޠާލިބުގެ ދެކާފަދަރިންކަލުންނެވެ. އަލް ޙަސަން ބިން ޢަލި ބިން އަބީޠާލިބާއި އަލް ހުސައިން ބިން ޢަލީ ބިން ޢަބީޠާލިބެވެ.\nއަޅެ ވިސްނާލާފައި ބުނެބަލާށެވެ. އަބޫޠާލިބަށް ލިބުނުވަރުގެ ކެއްސެއް އެހެންމީހަކަށް ލިބޭނެތޯއެވެ. މިއީ ހަމަ ނުބައި ރައްޓެހީންގެ ސަބަބުން މީސްމީހުނަށް ލިބޭ ގެއްލުމެވެ. ވިސްނާ ފިކުރުކުރާށެވެ.


Benjo ge thajuribaa in TC kulhuntherinnah hiyvaru | Mihaaru\nޓީސީގެ ކެޕްޓަން ބެންޖޯ (ކ) އާއި ފޭދޫ އިއްބެ (މ) އަދި އިއްބެ ވަހީދު ޕްރެކްޓިހުގައި. –ފޮޓޯ: ނިޝާން އަލީ/ މިހާރު\n19 ފެބުރުއަރީ 2018 - 10:176comments\nވީބީ އައްޑޫ އެފްސީ އާއި ނިއު ރޭޑިއަންޓާ އެކު ބައިނަލްއަގްވާމީ މެޗުތައް ކުޅެފައިވާ ބެންޖޯގެ ކަކުލަށް ލިބުނު އަނިޔާއެއްގެ ސަބަބުން މިދިޔަ އަހަރުތަކުގައި ބެންޖޯގެ ފޯމު ގެއްލުނެވެ. ބެންޖޯ ކުރިން ދެއްކުނު ކުޅުން ފެނުނީ މިދިޔަ އަހަރު ޓީސީންނެވެ. އޭއެފްސީ ކަޕްގައި ކޮލިފައިންގައި ޓީސީން ކުޅޭއިރު، އެ ޓީމަކީ މި ލެވެލްގެ ތަޖުރިބާ މަދު ކުޅުންތެރިން ގިނަ ޓީމެއް ނަމަވެސް ބެންޖޯ ދެކޭ ގޮތުގައި މާ ބޮޑު މައްސަލައެއް ނެތެވެ.\n"އޭއެފްސީ ގްރޫޕް ސްޓޭޖް ކުޅުނު މަދު ކުޅުންތެރިން ތިބީ ފައްރަ (ފައްރާހު) އާއި ސާމިރު ހެން ހީވަނީ. އެ ގޮތަށް ބަލާއިރު އިންޓަނޭޝަނަލް ތަޖުރިބާ މަދަސް އެތަނެއް ނުދައްކާ ކުޅުންތެރިން ތެރެއިންނެއް. އެ ހުރިހާ ކަމަކަށް ވެސް ވަރަށް ކެރިގެން ކުޅުންތެރިން ތިބީ. އެކަން މިދިޔަ އަހަރު ޝެއިހް ކަމާލް ކުޅުނީމަ ވެސް ފެނިއްޖެ. ޕާފޯމަންސަށް ބަލާއިރު ހީވަނީ ކުރިން ވެސް އޭއެފްސީ ކަޕްގައި ކުޅެފައިތިބި ކުޅުންތެރިން ހެން،" ބެންޖޯ ބުންޏެވެ.\nޓީސީން މިދިޔަ އަހަރު ބަންގްލަދޭޝްގައި އޮތް ޝެއިހް ކަމާލް ކަޕް ކާމިޔާބުކުރިއިރު، ބެންޖޯގެ ދައުރު ބޮޑެވެ. މިދިޔަ ސީޒަނުގައި ޓީސީން ރާއްޖޭގެ ހުރިހާ މުބާރާތެއްގެ ދެ ވަނަ ހޯދިއިރު، އެ ޓީމުގެ ކޯޗު މުހައްމަދު ނިޒާމް (ނިޒާމްބެ) ވަނީ ބެންޖޯ އަށް ޓީމުގެ ކެޕްޓަން ބޭންޑް ދީ ޓީމު ލީޑު ކުރުމުގެ ޒިންމާ ހަވާލުކޮށްފަ އެވެ.\n"ކެރިއަރުގައި އެންމެ ރަނގަޅަށް ކުޅެވުނު އަހަރު މިދިޔަ އަހަރަކީ. ޓީސީގައި ވަރަށް ޒުވާން ކުޅުންތެރިން ގިނަ ޓީމެއް. މިއީ ވަރަށް ބޮޑު ޗެލެންޖެއް. އެކަމު މީގެ ފަސޭހަ އަކީ ޓީމް ވޯކް ރަނގަޅު ވަރަށް މަސައްކަތް ކުރާ ޓީމެއް މިއީ. ޓީމު ލޯބީގައި ގިނަ ކުޅުންތެރިން ކުޅެނީ. ޓީސީ މެނޭޖްމަންޓް ވެސް މިކަން ކުރަން ވަރަށް ރަނގަޅު ކުޅުންތެރިންނަށް ޕްރެޝަރެއް ނުދޭ،" ބެންޖޯ ބުންޏެވެ.\nBenjo ge leadership ah Nizambe ge thaureef\nއަމިއްލަ ދަނޑުގައި މިދިޔަ އަންގާރަ ދުވަހު ޓީސީ ވަނީ 3-2 އިން ބެންގަލޫރު އަތުން ބަލިވެފަ އެވެ. އޭއެފްސީ ކަޕްގެ ގްރޫޕް ސްޓޭޖުގެ ޖާގައެއް ޓީސީ އަށް ލިބެން އޮތީ ބެންގަލޫރުގެ މައްޗަށް ދެ ގޯލުގެ ތަފާތުން ކުރި ހޯދައިގެންނެވެ. ބެންޖޯ ދެކޭގޮތުގައި މަސައްކަތް ކޮށްފިނަމަ މިއީ ހާސިލްކުރެވިދާނެ ކަމެކެވެ.\n"އެންމެން ވެސް ގަބޫލުކޮށްފި އަހަރެމެންނަށް (ޓީސީ) އަށް ރަނގަޅަށް ޕާފޯމް ކުރެވިއްޖެކަން. ރާއްޖޭގައި ކުޅުނު މެޗުގައި. އަނެއްހެން ބުނާއިރު ހުރިހާ އެންމެންގެ ކޮމެންޓްސް ވެސް ލިބުނީ ވަރަށް ރަނގަޅަށް. ލިބުނު އެއްޗެހިތަށް ބޭނުން ނުހިފެނުނިއްޔޭ. ކޯޗު ވެސް ބުނި ނަސީބު ދެރައީއޭ. އަސްލު ޕާފޯމަންސަކަށް ނޫން ބަލާނީ ރިޒަލްޓަށް ބަލާނީ. އެންމެންނަށް އިތުބާރު އެބައޮތް މި ކޮޅުގައި ވެސް އޭތި އަނބުރާލެވިދާނެ ކަމުގެ. އެ ކަމަށް ޓީސީ ނުކުންނާނީ،" ބެންޖޯ ބުންޏެވެ.\nޓީސީގެ ކެޕްޓަން އަހުމަދު ފައްރާހު (ފައްރަ) ބުނީ ބެންޖޯ ހުރުމަކީ ޓީމަށް ލިބޭ ހިތްވަރެއް ކަމަށެވެ.\n"ހަގީގަތަށް ބުނަންޏާ ބެންޖޯ އަކީ މި ވަގުތު ހުރި އެންމެ އެކްސްޕީރިއަންސް އެއް ޑިފެންޑަރު. ޓީސީ ކަހަލަ ޒުވާން ކުޅުންތެރިން ގިނަ ޓީމަކަށް ބެންޖޯގެ މުހިއްމުކަން ވަރަށް ބޮޑު. ވަރަށް އިތުބާރު އަސްލު ލިބޭ ބެންޖޯ ފަހަތުގައި ހުންނާތީ. ރާއްޖޭގެ ވަރަށް ގިނަ ކުޅުންތެރިންނާ އެކު ކުޅެވިއްޖެ. ބެންޖޯ އަކީ އޭގެ ތެރެއިން ބަލާއިރު ދަނޑު ތެރެއިންނާއި ދަނޑު ބޭރުން އެންމެ ޕްރޮފެޝަނަލް ކުޅުންތެރިޔާ،" އޭނާ ބުންޏެވެ.\nޓީސީގެ ޒުވާން ޑިފެންޑަރު މުހައްމަދު އަޖުފާން ބުނީ ބެންޖޯ ތަޖުރިބާގެ އެހީގައި ވަރަށް ގިނަ އެއްޗެހި ބުނެދޭ ކަމަށެވެ. އަދި ކޯޗު ބުނެދޭ ގޮތަށް ދަނޑުމަތީގައި އެ ކުޅުން ދައްކަން ބެންޖޯގެ ފަރާތުން އެހީތެރިކަން ލިބޭ ކަމަށް ވަނީ ބުނެފަ އެވެ.\nޓީސީ އާއި ބެންގަލޫރު ކުޅޭ މެޗު ފަށާނީ މާދަމާރޭ ރާއްޖެ ގަޑިން 19:30 ގަ އެވެ.\nއިތުރު ލިޔުންތައް ޓީސީ ސްޕޯޓްސް އޭއެފްސީ ކަޕް 2018


Dhushmanun dhanee Iran aai Iraq dhemedhu nafrathu ufahdhamun: Khamenei | Mihaaru\nދުޝްމަނުން ދަނީ އީރާނާއި އިރާގު ދެމެދު ނަފްރަތު އުފައްދަމުން: ޚާމަނާއީ\n07 އޮކްޓޯބަރ 2019 - 12:42 1 comment\n"އީރާނާއި އިރާގަކީ ހިތާއި ރޫހުން ގުޅިފައިވާ ދެ ގައުމު. ދުޝްމަނުން ދަނީ މި ދެ ގައުމުގެ މެދުގައި ނަފްރަތުގެ އޮށް އިންދުމަށް މަސައްކަތް ކުރަމުން. އެކަމަކު އެ މީހުންނަށް އެކަން ވަނީ ނާކާމިޔާބުވެފައި. އެ މީހުންގެ ނުބައި ރޭވުން ކާމިޔާބެއް ނުވާނެ،" ޚާމަނާއީގެ ރަސްމީ އެކައުންޓުންކޮށްފައިވާ ޓްވީޓެއްގައި ވިދާޅުވި އެވެ.\nރަސްމީ ނޫސް އެޖެންސީ އިރްނާ އިން ބުނީ ޚާމަނާއި އިޝާރާތް ކުރައްވާފައި ވަނީ އިރާގުގައި މިހާރު ހިންގަމުންދާ ހަމަނުޖެހުންތަކަށެވެ. އިރާގު ސަރުކާރާ ދެކޮޅަށް މިދިޔަ ހަފުތާގައި ފެށި ހަމަނުޖެހުންތަކުގައި މިހާތަނަށް ވަނީ 100 އަށް ވުރެ ގިނަ މީހުން މަރުވެފަ އެވެ.\nމުޒާހަރާ ކުރާ މީހުން ބުނަނީ އެ މީހުން މަގުތަކަށް ނުކުތީ ވަޒީފާ ނުލިބުމާއި ސަރުކާރުގެ ޚިދުމަތުގެ ފެންވަރު ދަށްވުމާއި ކޮރަޕްޝަން ބޮޑުވުމުން ކަމަށެވެ. މިއީ އިރާގުން އިސްލާމިކް ސްޓޭޓް (އައިއެސް) 2017 ވަނަ އަހަރު ބަލިކޮށްލި ފަހުން އެ ގައުމުގައި ހިންގަމުންދާ އެންމެ ވަރުގަދަ ހަމަނުޖެހުންތަކެވެ.\nއިރާނާއި އިރާގުން 1980-1988 އަށް ވަނީ ވަރުގަދަ ހަނގުރާމައެއް ކޮށްފަ އެވެ. އެމެރިކާ ސިފައިން އަރާ ކުރީގެ ރައީސް ސައްދާމް ހުސައިންގެ ވެރިކަން 2003 ވަނަ އަހަރު ވައްޓާލި ފަހުން އިރާގުގައި އީރާންގެ ނުފޫޒް ދަނީ ގަދަކުރަމުންނެވެ.\nއިތުރު ލިޔުންތައް އިރާގު އީރާން


SunOnline: Kujja ge Bappa ge bandhah 15 dhuvas jahaifi\nދެކުނުގެ ރަށެއްގައި ކާފަ އާއި މުނިކާފަގެ ފަރާތުން ޖިންސީ ގޯނާތަކެއް ލިބުނު ދެ އަހަރުގެ ތުއްތު ކުއްޖާގެ ބައްޕަގެ ބަންދަށް ކުރިމިނަލް ކޯޓުން 15 ދުވަސް ޖަހައިދީފި އެވެ.\nއުމުރުން 33 އަހަރުގެ އޭނާ ހައްޔަރުކޮށްފައި ވަނީ، އެ މައްސަލަ ފަންމަތިވި ފަހުން ކުއްލިއަކަށް ރަށް ދޫކޮށް މާލެ އައިސް އުޅެނިކޮށް، އޭނާ ދިރިއުޅެމުން އައި ހުޅުމާލޭގެ 108 ނަމްބަރު ފްލެޓުން ރޭގެ ވަގުތެއްގަ އެވެ. ފުލުހުން އޭނާ ހައްޔަރު ކުރީ، އެ ފްލެޓު ދޮށަށް މީހުން އެއްވެ މުޒާހަރާކޮށް ބޮޑެތި ހަމަނުޖެހުންތަކެއް ހިނގި ފަހުންނެވެ.\nފުލުހުން ބުނީ 33 އަހަރުގެ އެ މީހާގެ ބަންދުގެ މުއްދަތު އިތުރު ކުރަން މިއަދު ކުރިމިނަލް ކޯޓަށް ހާޒިރުކުރުމުން 15 ދުވަހަށް ބަންދަށް ބަހައްޓައިގެން ތަހުގީގު ހިންގުމުގެ އަމުރެއް ކޯޓުން ފުލުހުންނަށް ދީފައިވާ ކަމަށެވެ.\nފުލުހުން މިއަދު ބޭއްވި ޕްރެސް ކޮންފަރެންސްގައި ބުނެފައިވާ ގޮތުގައި ކުއްޖާގެ ބައްޕަ ހައްޔަރު ކުރީ، އެ ކުއްޖާގެ މަންމަ ފަރާތު އާާއިލާއާ ކުއްޖާ ހަވާލުކުރުމަށް ދެކޮޅު ހަދައި އެކަމަށް ބައްޕަ ހުރަސްއަޅާފައި ވާތީ އެވެ.\nމަންމަ ފަރާތު އާއިލާއިން ތުހުމަތު ކުރާ ގޮތުގައި، ކާފަ އާއި މުނިކާފަ ކުއްޖާއަށް ޖިންސީ ގޯނާ ކުރީ ކުއްޖާގެ ބައްޕައަށް އެނގިގެން އޭނާގެ ބައިވެރިވުމެއް ވެސް އެކަމުގައި އޮވެގެން ރާވައިގެންނެވެ. އަދި މަންމަ ފަރާތުގެ ބޮޑު ދައިތައެއް ކުއްޖާ ގެންގޮސް ބަލަމުން ދަނިކޮށް ރޭގަނޑު ނިންދަވަން ކަމަށް ބުނެ، ކުއްޖާ އަނބުރާ ބައްޕަގެ ގެއަށް ގެންގޮސްފައި ވަނީ ވެސް ކުއްޖާގެ ބައްޕަ ކަމަށް ވެސް އެ އާއިލާއިން ބުނެ އެވެ.\nއެ ކުއްޖާއަށް ޖިންސީ ގޯނާކޮށް، ކުއްޖާ ރޭޕްކުރި ކަމަށް ތުހުމަތުވާ ކުއްޖާގެ ބައްޕަ ފަރާތުގެ ކާފަ އާއި މުނި ކާފަ އިއްޔެ ވަނީ ރަށުން ހައްޔަރުކޮށް، މިއަދުގެ ހެނދުނުގެ ވަގުތެއްގައި މާލެ ގެނެސް ދޫނިދޫގައި ބަންދުކޮށްފަ އެވެ. އެދެބަފައިން ހައްޔަރުކޮށް، ބަންދުގެ މުއްދަތު ޖަހަން ގއ. ގެމަނަފުށީ ކޯޓަށް ހާޒިރުކުރުމުން އެ މީހުންގެ ބަންދަށް ވެސް ވަނީ 15 ދުވަސް ޖަހައިދީފަ އެވެ.\nއަނިޔާ ލިބުނު ކުއްޖާ މާލެ ގެނެސް، މިހާރު ވަނީ ކުއްޖާގެ މަންމަ ފަރާތުގެ މާމަޔާ ހަވާލުކޮށްފަ އެވެ.


Fathuruverinnah dhin hamalaa aa gulhigen fas meehaku hayyaru kohfi\nއަންގާރަ ދުވަހުގެ ރޭ ހުޅުމާލޭގައި ފަތުރުވެރިންތަކަކަށް ތޫނު އެއްޗަކުން ހަމަލާދިން މައްސަލައާއި ގުޅިގެން ހަ މީހަކު ހައްޔަރު ކޮށްފި އެވެ.\nފުލުހުންގެ ސީރިއަސް އެންޑް އޮގަނައިޒްޑް ކްރައިމް ޑިޕާޓްމަންޓުން މިރޭ ބޭއްވި ބްރީފިންގައި ބުނީ މީހުން މެރުމަށްވެސް ފަސްނުޖެހޭ ހިސާބަށް ހަރުކަށި ވެފައިވާ 14،000 މީހެއްގެ ލިސްޓެއް އޮތް އިރު އެ ލިސްޓުގައި ތިބި މީހުންނާއި ފަތުރުވެރިންނަށް ދިން ހަމަލާ އާ ގުޅިގެން ހައްޔަރު ކުރި މީހުން އަޅާކިޔާފައި ނުވާ ކަމަށެވެ.\nމި އަމަލު ހިންގި ކަމުގެ ޒިންމާ ނަގާ ވީޑިއޯއެއް ސޯޝަލް މީޑިއާގައި އާއްމު ކުރުމާއެކު ވީޑިއޯގެ ސައްހަކަން ދަނީ ބަލަމުން ކަމަށްވެސް ފުލުހުން ވަނީ ބުނެފަ އެވެ. އަދި އެ ވީޑިއޯތައް ސޯޝަލް މީޑިއާގައި އެކި ފަރާތްތަކުން ޝެއާ ކުރަމުން ދާއިރު ޝެއާ ކުރުމަކީ ގާނޫނީ ކުށެއް ކަމަށާއި އެއީ ކަންބޮޑުވާ ކަމެއް ކަމަށް ފުލުހުން ބުންޏެވެ.\n"ހަނދާންކޮށްލަދޭން ބޭނުންވަނީ މިކަމަކީ ގާނޫނީ ކުށެއްކަން. އެހެންވީމަ އާއެކު ތަހުގީގެއް ކުރިއަށްގެންދަން ޖެހޭ ނަމަ އެކަން ކުރަން ޖެހިދާނެ" ފުލުހުން ބުންޏެވެ.\nއިތުރަށް ފުލުހުން ބުނީ ރާއްޖޭގައި މަސައްކަތް ކުރާ ތުރުކީ މީހަކަށް މިދިޔަ ޑިސެމްބަރު 28 ވަނަ ދުވަހުގެ ރޭ ދިން ވަޅީގެ ހަމަލާ އާއި އަންގާރަ ދުވަހު ރޭ ދިން ހަމަލައާ ގުޅުން ހުރީ ކިހާ މިންވަރަކަށްތޯ ވެސް ބަލަމުންދާ ކަމަށެވެ. އެހެންނަމަވެސް، މި ދެ ހަމަލާ ހުރި ގުޅުމެއް އޮތްތޯވެސް ބަލަމުންދާ ކަމަށެވެ.\nހުޅުމާލޭގައި ހަމަލާދީފައި ވަނީ ޗައިނާ ދެ ފަތުރުވެރިޔަކަށާއި އޮސްޓްރޭލިއާގެ ފަތުރުވެރިއަކަށެވެ.\nމޯލްޑިވްސް ޕޮލިސް ސާވިސް ވަޅި ހެރުން ހުޅުމާލެ\nހުޅުމާލޭގައި3މީހަކަށް ވަޅިން ހަމަލާ ދީފި\nހުޅުމާލޭގައި ބިދޭސީއަކަށް ތޫނު އެއްޗަކުން ހަމަލާ ދީފި\nޓެކްސީ ޑްރައިވަރުގެ މަރާ ގުޅިގެން ވެހިކަލްތައް ފާސްކުރަނީ


Huvadhu Atoll Uthuruburi Atoll Council – 2017 – March\nއަތޮޅުކައުންސިލްގެ 150 ވަނަ ބައްދަލުވުމުން ނިންމި ކަންތައްތައް\nCouncil ge ninmun 150\nއަތޮޅުކައުންސިލް އިދާރާގެ ބިޑްކޮމިޓީ\nހުވަދުއަތޮޅު އުތުރުބުރީ އަތޮޅުކައުންސިލުން ހޯދާ ޚިދްމަތް ތަކާއި އަތޮޅުކައުންސިލް މެދުވެރިކޮށް ހިންގޭ ޕްރޮޖެކްޓްތަކާއި ގުޅިގެން ހުށަހެޅޭ ބިޑްތައް ބަލައިގަނެ އިވެލުއޭޓްކޮށް ކައުންސިލްގެ ބައްދަލުވުމަށް ހުށަހެޅުމަށްޓަކައި ކުރަންޖެހޭ މަސައްކަތްތައް ކުރުމާއި، އަދި ކައުންސިލުން ނިންމާ ޕްރޮޖެކްޓް ތަކާއި ސަރުކާރުން ކައުންސިލް މެދުވެރިކޮށް ހިންގާ ޕްރޮޖެކްޓްތައް ސްޕަވައިޒްކޮށް ބެލެހެއްޓުމަށް އައްޔަން ކުރެވިފައިވާ ބިޑް ކޮމިޓީ އެކުލެވިފައިވާ ގޮތް ތިރީގައި މި ދަންނަވަނީ އެވެ. 1-އަލްފާޟިލް މުޙަންމަދު ޚަލީލު ކައުންސިލްގެ ނާއިބްރައީސް (ކޮމިޓީގެ މުޤައްރިރު) 2-އަލްފާޟިލް އިބްރާހީމް ޞާބިރު ކައުންސިލަރ [...]\nއަތޮޅުކައުންސިލް އިދާރާގެ އިންފޮރމޭޝަން އޮފިސަރ\nޤާނޫން ނަމްބަރ 1/2014 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު ) ގައިވާ ގޮތުގެމަތިން ގއ.އަތޮޅުކައުންސިލުން ކަނޑައަޅަންޖެހޭ އިންފޮރމޭޝަން އޮފިސަރުގެ ގޮތުގައި އަތޮޅުކައުންސިލް އިދާރާގެ އެސިސްޓެންޓް ޑިރެކްޓަރ ގއ.ވިލިނގިލީ ފޮރިންވިންޑް އަލްފާޟިލް މުޙަންމަދު ޙަސަން އަތޮޅުކައުންސިލުން ވަނީ ހަމަޖައްސަވާފައެވެ. މުޙަންމަދު ޙަސަން އިންފޮރމޭޝަން އޮފިސަރގެ ގޮތުގައި ހަމަޖައްސަވާފައިވަނީ 27 އޮކްޓޯބަރ 2015 ގައި ބޭއްވުނު އަތޮޅުކައުންސިލްގެ 82 ވަނަ އާންމު ބައްދަލުވުމުންނެވެ. ގުޅޭނެ ނަމްބަރ:އޮފީސް 6820730 މޮބައިލް: 7785996\nއަތޮޅުކައުންސިލްގެ މުރާޖިއާ ކޮމިޓީ\nމަޢުލޫމާތު ހޯދުމާއި ލިބިގަތުމުގެ ހައްޤުގެ ޤާނޫނުގެ ދަށުން އަތޮޅުކައުންސިލުން އެކުލަވާލަންޖެހޭ މުރާޖިއާކޮމިޓީ 27 އޮކްޓޯބަރ 2015 ވީ އަންގާރަ ދުވަހު ބޭއްވުނު2ވަނަ އަތޮޅުކައުންސިލްގެ 82 ވަނަ އާންމުބައްދަލުވުމުން ތިރީގައި މިދަންނަވާ ބޭފުޅުން ވަނީ މުރާޖިއާކޮމިޓިގެ މެމްބަރުންގެ ގޮތުގައި ކަނޑައަޅުއްވާފައެވެ. 1-އަލްފާޟިލް ޙުސައިން އާދަމް އާމުލީގެ ގއ. ދާންދޫ (އަތޮޅުކައުންސިލްގެ ރައީސް) ގުޅޭނެ ނަމްބަރ:އޮފީސް 6820717 މޮބައިލް:9990228 2- އަލްފާޟިލް ސައުދުﷲ ރަޝީދު އޯކިޑްވިލާ ގއ.ވިލިނގިލި (އަތޮޅުކައުންސިލަރ) ގުޅޭނެ ނަމްބަރ:އޮފީސް 6820712 މޮބައިލް: 7981798 3- [...]


MayDay gai hingan ulhunee emme bodu bagaavaiy: Shaheem\nލ. ފޮނަދޫ ރައްޔިތުންނާއި ބައްދަލުކުރައްވައި ޝަހީމް ވާހަކަ ދައްކަވަނީ-- ފޮޓޯ: ޕީޕީއެމް\nމޭޑޭގެ ބަޣާވާތަކީ އެންމެ ބޮޑަށް ރާވައިގެން ޣައިރު ގާނޫނީކޮށް ރާއްޖޭގެ ސަރުކާރެއް ވައްޓާލުމަށްޓަކައި ދިވެހި ތާރީހުގައި ހިންގަން އުޅުނު އެންމެ ބޮޑު ބަޣާވާތް ކަމަށް ރައީސް އަބުދުﷲ ޔާމީން އަބުދުލްގައްޔޫމްގެ ރަނިންމޭޓް ޑރ. މުހައްމަދު ޝަހީމް އަލީ ރޭ ވިދާޅުވެއްޖެ އެވެ.\nލ. ފޮނަދޫ ކުރިމަގު އަވަށުގައި ހުރި ޕީޕީއެމް ޖަގަހަ ރޭ ހުޅުވައިދެއްވައި ޝަހީމް ވިދާޅުވީ، ރައީސް ޔާމީންގެ ވެރިކަން ދެމެހެއްޓުމަށް ކުރަން ޖެހޭ ވަރަށް ގިނަ މަސައްކަތްތައް އެބަހުރި ކަމަށާއި އެގޮތުން ރައީސް ޔާމީން ވަނީ އިސްލާމީ އުންމަތާއި ވަރަށް ގާތް ގުޅުމެއް ދަމަހައްޓާފައި ކަމަށެވެ. އަދި އެއްފަރާތުން ބްރިޖް ތަރައްގީ ކުރަމުންދާއިރު، އަނެއް ފަރާތުގައި އެންމެ ބޮޑު އިސްލާމީ މަރުކަޒު ބިނާ ކުރަމުންދާ ކަމަށާއި އެއީ ދަމަހައްޓަން ބޭނުންވާ ތަރައްގީ ކަމަށްވެސް ޝަހީމް ވިދާޅުވި އެވެ.\nޝަހީމް ވިދާޅުވީ، ރައީސް ޔާމީންގެ ގައިގާ ނުޖައްސަވަނީސް އިސްވެ އެހެން މީހެއްގެ ގައިގަ އެމަނިކުފާނު ނުޖައްސަވާނެ ކަމަށާއި އެކަމަށްޓަކައި މިއަދު ފަހަތުގައި ހުންނަވަން ޖެހޭ ކަމަށެވެ. އަދި އެކަމަށްޓަކައި މިއަދު އެމަނިކުފާނު ފަހަތްޕުޅުގައި ހުންނަވާނެ ކަމަށާއި އިންތިހާބު ކާމިޔާބު ކޮށްދެއްވާނެ ކަމަށްވެސް ޝަހީމް ވިދާޅުވި އެވެ.\n"މިއަހަރުގެ ވެރިކަން ރައީސް ޔާމީނަކަށް ކާމިޔާބު ކުރެވިއްޖެނަމަ އެފެށިގެން ދަނީ ރައީސް ޔާމީންގެ އަމިއްލަ ވެރިކަން، މިހެންމި ދަންނަވަނީ ރައީސް ޔާމީންގެ ވެރިކަން ފުރޮޅާލުމަށްޓަކައި ކިތަންމެ ގޮންޖެހުމެއް ކުރިމަތި ކުރުވި، ހާއްސަ ގޮތެއްގައި މޭޑޭގައި ހިންގި ހަރަކާތަކީ އެއީ ރާއްޖޭގެ ތާރީހް އިންސާނުންގެ ބުއްދިއަށް ގެނެވޭނެ އެންމެ މަތީ ދަރަޖައަކަށް ރާވައިގެން ޣައިރު ގާނޫނީކޮށް ރާއްޖޭގެ ސަރުކާރު ވައްޓާލުމަށްޓަކައި ތާރީހްގައި ހިންގަން އުޅުނު އެންމެ ބޮޑު ބަޣާވާތް،" ޝަހީމް ވިދާޅުވި އެވެ.\nޝަހީމް ވިދާޅުވީ، އެ ބަޣާވާ ކާމިޔާބުވިނަމަ ރާއްޖޭ ގެއްލިގެންދާނެ ކަމަށާއި އޭގެ ފަހަތުގައި ވަނީ ބޭރުގެ ފަރާތްތައް ކަމަށެވެ. ނަމަވެސް އެކަން ކާމިޔާބުވާގޮތް ނުވީ ކަމަށްވެސް ޝަހީމް ވިދާޅުވި އެވެ.\nޝަހީމް ވިދާޅުވީ، ރައީސް ޔާމީން ރާއްޖޭގެ ވެރިކަމާއި ހަވާލުވި ވަގުތަކީ ފަސޭހަ ވަގުތެއް ނޫން ކަމަށާއި އެމަނިކުފާނު ރާއްޖޭގެ ވެރިކަމާ ހަވާލުވެވަޑައިގެން ފަހުން ވަރަށް ގިނަ ހިދުމަތްތަކެއް ކުރައްވާފައިވާ ކަމަށެވެ. އެވަގުތަކީ ރާއްޖޭއަށް ބޭރުގެ ނުފޫޒު ވަރަށް ބޮޑަށް އޮތް ދުވަސް ވަރެއް ކަމަށާއި އެހެން ނަމަވެސް އެކަންތައްތައް ކުޑަ ކުރައްވައި އުމްރާނީ ގޮތުން ރާއްޖެ އާ އުސްމިން ތަކަކަށް ގެންދަވައި އެތައް މަޝްރޫއުތަކެއް ހިންގެވި ކަމަށް ޝަހީމް ވިދާޅުވި އެވެ.\n"މިއަދު ރާއްޖޭގެ ކޮންމެ ދިމާލަކަށް ބެލި ނަމަވެސް އެއާޕޯޓެއް ނުވަތަ ބަނދަރެއް ނުވަތަ ބޮޑު މަޝްރޫއެއް ކުރިއަށްދާތަން އަޅުގަނޑުމެންނަށް ފެންނާނެ، އަދި މި މަޝްރޫއުތަކަކީ ވަކި ދާއިރާއަކަށް ހުރި މަޝްރޫއެއް ނޫން، ހުރިހާ ދާއިރާއަކަށްވެސް، އިޖްތިމާއީ ދާއިރާއަށްވެސް ސިއްހީ ދާއިރާއަށްވެސް، ތައުލީމީ ދާއިރާއަށްވެސް އަދި ކިތަންމެ ދާއިރާއަކުން މުހިންމު އެތައް މަޝްރޫއުތަކެއް ފައްޓަވާ އެކަންތައްތައް ކުރިއަށް ގެންދަވާ އަދި މިހާރު ވަރަށް ގިނަ މަޝްރޫއުތައް އިފްތިތާހްކޮށް ހުޅުވައި ހިދުމަތް ރައްޔިތުންނަށް ދެއްވަން ފައްޓަވަމުން އެމަނިކުފާނު އެގެންދަވަނީ،" ޝަހީމް ވިދާޅުވި އެވެ.\nޝަހީމް ވިދާޅުވީ، ރާއްޖެ މިއަދު މިހާ ހިސާބަށް އާދެވުނީ ވަރަށްވެސް ހިތްވަރު ގަދަ ޒައާމަތަކަށްް ކަން ގަބޫލު ކުރަންޖެހޭ ކަމަށާއި އެހެން ކަމުން އެ ޒައާމަތް ދެމެހެއްޓުމަށް މަސައްކަތް ކުރަން ޖެހޭ ކަމަށެވެ.\n"ދިވެހި ޒައާމަތުގައިި މިއަދު ހުންނަން ޖެހޭނީ ވަރަށް ހިތްވަރު ގަދަ ރައީސެއް، ވަރަށް ގަޓް ހުރި ރައީސެއް، ތަޖްރިބާކާރު ރައީސެއް، ރައީސް ޔާމީނަކީ ވަޒީރުކަން އެތައް އަހަރެއް ވަންދެން ކުރައްވާފައިވާ ބޭފުޅެއް، މަޖިލީހުގެ މެންބަރުކަންވެސް އެތައް އަހަރެއް ވަންދެން ކުރައްވާފައިވާ ބޭފުޅެއް، އެހެން ކަމުން އެފަދަ ޝަހްސިއްޔަތެއް ރާއްޖޭގެ ސިޔާސީ ވެށިން މިވަގުތު ފެންނާކަށް ނެތް،" ޝަހީމް ވިދާޅުވި އެވެ.\nޝަހީމް ވިދާޅުވީ، ރައީސް ޔާމީންގެ ނަވަކީ ފެތެމުންދާ ނަވެއް ކަމަށް އިދިކޮޅު ފަރާތްތަކުން ބުނަމުންދާ ކަމަށާއި ރައީސް ޔާމީންގެ ނަވެއް ނުފެތޭނެ ކަމަށެވެ. އަދި އެ ނަވަަށް ހުރިހާ ރައްޔިތުން އެރުމަށްވެސް ޝަހީމް ވިދާޅުވި އެވެ.


އިންޑިއާގެ ޚާރިޖީ ވަޒީރު ހޮނިހިރު ދުވަހު ރާއްޖެ ވަޑައިގަންނަވަނީ | Sangu News\nއިންޑިއާގެ ޚާރިޖީ ވަޒީރު ހޮނިހިރު ދުވަހު ރާއްޖެ ވަޑައިގަންނަވަނީ\n19 ފެބްރުއަރީ 2021 - 10:12\nއިންޑިއާގެ މިނިސްޓަރ އޮފް އެކްސްޓަރނަލް އެފެއާޒް ޑރ. ސުބްރަމާނިއަމް ޖައިޝަންކަރު މިމަހު ރާއްޖެ ވަޑައިގަތުމަށް ހަމަޖެހިއްޖެއެވެ.\nފޮރިން މިނިސްޓްރީން ބުނީ ޖައިޝަންކަރުގެ ދެ ދުވަހުގެ އެ ދަތުރުފުޅުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އަރިހަށާއި ރައްޔިތުންގެ މަޖިލީހުގެ ރައީސްގެ އަރިހަށް އިހުތިރާމުގެ ޒިޔާރަތެއް ކުރައްވާނެ ކަމަށެވެ.\nއޭގެ އިތުރުން ފޮރިން މިނިސްޓަރު ޝާހިދާއި ޑިފެންސް މިނިސްޓަރު މާރިޔާ އަހުމަދު ދީދީ އާއި ފިނޭންސް މިނިސްޓަރު އިބްރާހިމް އަމީރާއި އިކޮނޮމިކް މިނިސްޓަރު ފައްޔާޒް އިސްމާއީލާއި ހައުސިން މިނިސްޓަރު މުހައްމަދު އަސްލަމްއާ ބައްދަލުކުރެއްވުމަށް ވެސް ހަމަޖެހިފައިވެއެވެ.\nފޮރިން މިނިސްޓްރީން ބުނީ ޖައިޝަންކަރުގެ މި ދަތުރުފުޅުގައި އިންޑިއާ އާއި ރާއްޖެއާ ދެމެދު މުހިންމު އެއްބަސްވުންތަކެއްގައި ސޮއިކުރެއްވުމަށް ހަމަޖެހިފައިވާ ކަމަށާއި އަދި އިންޑިއާ ސަރުކާރުގެ އެހީގެ ދަށުން ހިންގުނު މުހިންމު މަޝްރޫއުތަކެއް އިފްތިތާހުކުރުމަށް ވެސް ހަމަޖެހިފައިވާ ކަމަށެވެ.\nރާއްޖެއާއި ލެސޯތޯ އާ ދެމެދު ޑިޕްލޮމެޓިކް ގުޅުން ގާއިމްކޮށްފި\nމިޔަންމާގައި ހިނގާދިޔަ ބަޣާވާތް ރާއްޖެއިން ކުށްވެރިކޮށްފި


SunOnline: Ekasheegenvaa gotheggai massala thahugeegu koffai nuvaathi PG office ah 10 shakuvaa eh\nމުޙައްމަދު ނާއިލް ހަފީޒް 07 Jul 2021, 13:06\nޕްރޮސިކިއުޓާ ޖެނެރަލް ހުސައިން ޝަމީމް ---- ސަން ފޮޓޯ/ ފަޔާޒު މޫސާ\nއެކަށީގެންވާ ގޮތެއްގައި މައްސަލަ ތަހުގީގުކޮށްފައި ނުވާ ކަމުގެ 10 ޝަކުވާއެއް ފާއިތުވި ހަ މަސް ދުވަހުގެ ތެރޭގައި ހުށަހެޅިފައިވާ ކަމަށް ޕްރޮސިކިއުޓާ ޖެނެރަލްގެ އޮފީހުން ބުނެފި އެވެ.\nޕީޖީ އޮފީހުން ކޮށްފައިވާ މަސައްކަތްތަކުގެ މައްޗަށް ތައްޔާރުކޮށް ރައްޔިތުންގެ މަޖިލީހަށް އެ އޮފީހުން ހުށަހަޅާފައިވާ ރިޕޯޓުގައި ވާ ގޮތުން އެ 10 ޝަކުވާގެ ތެރޭގައި ރޭޕްކުރުމުގެ މައްސަލައަކާއި ގެވެށި އަނިޔާގެ ދެ މައްސަލައެއް ވެސް ހިމެނެ އެވެ. އަދި ކޮރަޕްޝަންގެ މައްސަލައަކާއި ކުޑަކުދިންނަށް ޖިންސީ ގޯނާކުރުމުގެ މައްސަލައެއް ވެސް އެ މައްސަލަތަކުގެ ތެރޭގައި ހިމެނެ އެވެ.\nމިއަހަރުގެ ޖެނުއަރީ މަހުން ފެށިގެން ޖޫން މަހުގެ ނިޔަލަށް ޖުމުލަ 21 މައްސަލައަކާ ގުޅިގެން ޕީޖީ އޮފީހަށް ވަނީ ޝަކުވާ ހުށަހަޅާފައެވެ. އެގޮތުން ޖުމްލަ 29 ޝަކުވާއެއް މި މުއްދަތުގެ ތެރޭގައި ލިބިފައިވާކަމަށް އެ އޮފީހުން ބުންޏެވެ.\nއޭގެތެރޭގައި މައްސަލަ ތަހުގީގުކޮށްދިނުމަށް އެދި ހުށަހަޅާފައިވާ ހަތަރު ޝަކުވާއަކާއި އެކަށީގެންވާ ގޮތެއްގައި މައްސަލަ ތަހުގީގުކޮށްފައި ނުވާތީ ހުށަހެޅި 10 ޝަކުވާއެއް ހިމެނެ އެވެ.\nހަމައެއާއެކު އެކަށީގެންވާ އަވަސްކަމާއެކު މައްސަލަ ތަހުގީގުކުރަމުން ނުދާތީ ހުށަހަޅާފައިވާ ހަތަރު ޝަކުވާއަކާއި ދިވެހި ފުލުހުންގެ ޚިދުމަތުން މައްސަލަ އަނބުރާ ގެންދިޔުމަށް ހުށަހަޅާފައިވާ ޝަކުވާއެއް ހިމެނެއެވެ. މީގެއިތުރުން ތަހުގީގުކުރާ އިދާރާއިން މައްސަލަ ބަލައިގެންފައިނުވަތީ ހުށަހަޅާފައިވާ މައްސަލައެއް ވެސް ހިމެނެ އެވެ.\nޕީޖީ އޮފީހުން ބުނީ ހުށަހެޅިފައިވާ ޝަކުވާތަކާ ގުޅިގެން އެ މައްސަލައެއްގައި ކަން ހިނގާފައިވާ ގޮތް ބެލުމަށްޓަކައި ތަހުގީގު އިދާރާތަކުން ސާފުކުރަންޖެހޭ ކަންކަން ސާފުކޮށްފައިވާނެ ކަމަށެވެ. އަދި ހުރިހާ ޝަކުވާއަކަށް ޖަވާބު ދީފައިވާނެ ކަމަށެވެ.


Seytunge gothugai bidheyseen thibun Apr 1 in feshigen huttuvanee\nކޭޝިއަރުންގެ ގޮތުގައި ބިދޭސީން ތިބުން އޭޕްރީލް 1 އިން ފެށިގެން ހުއްޓުވަނީ\nފިހާރަތަކާއި ސައި ހޮޓާތަކާއި ކެފޭ އާއި ރެސްޓޯރަންޓް އަދި ކެންޓީނު ފަދަ ތަންތަނުގައި ކޭޝިއަރުންގެ ގޮތުގައި ބިދޭސީން ތިބުން އަންނަ އަހަރުގެ އޭޕްރީލް މަހުގެ 1 ވަނަ ދުވަހުން ފެށިގެން ހުއްޓުވާނެ ކަމަށް މިނިސްޓަ އޮފް އިކޮނޮމިކް ޑިވެލޮޕްމަންޓް މުހައްމަދު ސައީދު މިއަދު ވިދާޅުވެއްޖެ އެވެ.\nމިނިސްޓަރު ސައީދު "އަވަސް" އަށް ވިދާޅުވީ ކޭޝިއަރުންގެ ގޮތުގައި ބިދޭސީން ތިބުން ހުއްޓުވުމުގެ ގޮތުން އެފަދަ ވަޒީފާތަކަށް ބިދޭސީން ގެނައުމަށް ކޯޓާ ދިނުން އަންނަ މަހުގެ 1 ވަނަ ދުވަހުން ފެށިގެން ހުއްޓާލާނެ ކަމަށެވެ. އަދި ތިން މަސް ދުވަހުގެ މުއްދަތެއް ދިނުމަށް ފަހު މި ނިންމުމާ ހިލާފުވާ ފަރާތްތަކާ މެދު ގާނޫނުތަކާއި ގަވާއިދުތަކުގެ ދަށުން ފިޔަވަޅު އަޅުއްވާނެ ކަމަށް ވެސް މިނިސްޓަރު ވިދާޅުވި އެވެ.\n"ކޭޝިއަރުންގެ ގޮތުގައި ބިދޭސީން ތިބުމަކީ މިނިސްޓްރީ އަށް އަބަދުވެސް ޝަކުވާ ލިވޭ ކަމެއް. މިގޮތަށް ނިންމީ ދިވެހިންނަށް ވަޒީފާގެ ފުރުސަތު ވެސް ތަނަވަސްކޮށްދިނުމުގެ ބޭނުމުގައި،" މިނިސްޓަރު ވިދާޅުވި އެވެ.\nކޭޝިއަރުންގެ ގޮތުގައި ބިދޭސީން ގެންގުޅުމަކީ ކުރިންސުރެ ވެސް މަނާކޮށްފައި އޮންނަ ކަމަކަށް ވިޔަސް ވަރަށް ގިނަ ތަންތަނުގައި ކޭޝިއަރުންގެ ގޮތުގައި ތިބެނީ ބިދޭސީންނެވެ. ޓްރޭޑް މިނިސްޓަރު ސައީދު ވިދާޅުވީ ކޭޝިއަރުންގެ ގޮތުގައި ބިދޭސީން ގެންގުޅުމުގެ މައްސަލާގައި މިނިސްޓްރީ އަށް ވަރަށް ގިނައިން ޝަކުވާ ލިބޭ ކަމަށެވެ. އަދި މި ފިޔަވަޅު އަޅަން ނިންމީ އާންމުންގެ ޝަކުވާ ލިބެމުން ދާތީ އާއި ދިވެހިންނަށް ވަޒީފާގެ ފުރުސަތު އިތުރުކޮށްދިނުމަށް ކަމަށް ވެސް މިނިސްޓަރު ވިދާޅުވި އެވެ.


Finance imaaraathuge mashroou kuriah gendhan adhives mashvaraa kuranee!\n01:11pm | Sunday, 09 August 2020\nފިނޭންސް މިނިސްޓްރީގެ 25 ބުރީގެ އާ އިމާރާތް އެޅުމުގެ މަސައްކަތް ހަވާލުކޮށްފައިވާ މެލޭޝިއާގެ ކުންފުންޏާ ދެމެދު އެކުލަވާލާފައިވާ އެއްބަސްވުމާ އެއްގޮތަށް ފައިސާ ދެމުން ނުދާ ކަމަށް ބުނެ، މެލޭޝިއާގެ އެ ކުންފުނިން އެޗްޑީސީއާ ދެކޮޅަށް އާބިޓްރޭޝަނަށް ހުށަހެޅި މައްސަލަ އެޗްޑީސީއާ ދެކޮޅަށް ނިމި، އެއްބަސްވުން ބާތިލް ކުރި ނަމަވެސް އެ މަޝްރޫއު ކުރިއަށް ގެންދެވޭނެ އިންތިޒާމް ހައްމަޖެއްސުމަށް މަސައްކަތް ކުރަމުންދާ ކަމަށް އެޗްޑީސީން ބުނެފި އެވެ.\nހަތް ދުވަހުގެ ތެރޭގައި 22.8 މިލިއަން ޑޮލަރަށް ވުރެ ބޮޑު އަދަދެއް މެލޭޝިއާ ކުންފުންޏަށް ދައްކަން އެޗްޑީސީގެ މައްޗަށް މިދިޔަ އާދިއްތަ ދުވަހު އާބިޓްރޭޝަނުން އެންގުމާ ގުޅިގެން އެޗްޑީސީން މިއަދު ނެރުނު ބަޔާނެއްގައި ބުނެފައިވަނީ، އެޗްޑީސީގެ ދަށަށް މަޝްރޫއު ބަދަލުކުރިއިރުވެސް މަޝްރޫއު ކުރިއަށް ގެންދެވޭނެ ފައިސާ ހަމަޖެހިފައި ނުވާ ކަމަށެވެ.\nއެހެން ނަމަވެސް، މި މަޝްރޫއު ދެކޮޅުޖެހޭނެ ފަދަ ގޮތަކަށް ސްކޯޕަށް ބަދަލުތަކެއް ގެނައުމުގެ އިތުރުން، ސަރުކާރާއި އަދި އެޗްޑީސީ އަށް ގެއްލުން ނުވާނެ ގޮތަކަށް އެކަށީގެންވާ ފައިނޭންޝަލް ޓާމްސްއާ އެކު މަޝްރޫއު ނިންމުމަށް ބޭނުންވާ ފައިސާ ހަމަޖެއްސުމުގެ ކަންކަން ކޮންޓްރެކްޓަރާއި އެކު މަޝްވަރާ ކުރަމުންދާ ކަމަށް އެޗްޑީސީން މިއަދު ނެރުނު ބަޔާނުގައި ވަނީ ބުނެފަ އެވެ.\nފިނޭންސް މިނިސްޓްރީގެ އާ އޮފީސް އިމާރާތް އެޅުމަށް، ކުރީގެ ރައީސް އަބްދުﷲ ޔާމީންގެ ސަރުކާރުން މެލޭޝިއާގެ ޑަބްލިއުޒެޑްއާރު ޕްރޮޕަޓީއާ ހަވާލުކުރީ 1 މާޗު 2016 ވަނަ އަހަރު އެވެ.\nޖުމްލަ 122 މިލިއަން ޑޮލަރު (1.88 ބިލިއަން ރުފިޔާ) ހަރަދުކޮށްގެން ކުރިއަށް ގެންދަން ނިންމި މި މަޝްރޫއުގެ ދަށުން އަޅާ 25 ބުރީގެ އިމާރާތް އެންމެ ފުރަތަމަ އަޅަން ނިންމީ ފިނޭންސް މިނިސްޓްރީ މިހާރު ހުރި ތަނުގަ އެވެ. އެހެން ނަމަވެސް، އެ އިމާރާތް ފަހުން ވަނީ ހުޅުމާލެ އަށް ބަދަލުކޮށް، އެ މަޝްރޫއުގެ މަަސައްކަތް އެޗްޑީސީގެ ދަށަށް ބަދަލުކޮށްފަ އެވެ.\nހުޅުމާލެ ދެވަނަ ފިޔަވައްސަށް އިމާރާތް ބަދަލުކުރުމުން 155 މިލިއަން ޑޮލަރަށް މަޝްރޫއުގެ އަގު ބޮޑުވެފައިވާ ކަމަށް ވެސް އެޗްޑީސީގެ ބަޔާނުގައި ބުނެފައިވެ އެވެ.\nކޮންޓްރެކްޓާ ކޮށްފައިވާ މަސައްކަތަށް ފުރަތަމަ ހުށަހެޅި ބިލުގެ އަދަދަކީ 30 މިލިއަން ޑޮލަރު ކަމަށާއި ނަމަވެސް އެ ބިލުގެ އަދަދަކީ ކޮށްފައިވާ މަސއްކަތާއި ނުބައްދަލު އަގެއް ކަމުން އެޗްޑީސީއާ ގުޅިގެން ޖޮއިންޓް ވެރިފިކޭޝަނެއް ހަދައި އާބިޓްރޭޝަންގެ މަރުހަލާގައި އަގު ކުޑަކުރެވިފައިވާކަން ވެސް އެޗްޑީސީގެ ބަޔާނުގައި ފާހަގަކޮށްފައިވެ އެވެ. މިހާރު އެޗްޑީސީގެ މައްޗަށް ދައްކަން އަންގާފައިވާ އަގަކީ ކޮންޓްރެކްޓަރު ކޮށްފައިވާ މަސައްކަތަށް ދައްކަންޖެހޭ ފައިސާކަންވެސް އެޗްޑީސީން ފާހަގަކުރެ އެވެ.\nއެޗްޑީސީން ބުނީ، އެ ކުންފުންޏާއި ދެކޮޅަށް ނިންމި ނިންމުމާއި ގުޅިގެން މި މައްސަލަ ހައްލުކުރުމަށް ފިނޭންސް މިނިސްޓްރީ އާއި ދައުލަތުގެ ކަމާއި ގުޅޭ އިދާރާތަކާއި މަޝްވަރާ ކުރަމުންދާ ކަމަށެވެ.\nއެޗްޑީސީ, ފިނޭންސް މިނިސްޓްރީ


Council Inthihaabuga Vaadha Kuraa Candidate In Ge Profile "Vaguthu" In Hiley Jahai Dheyne - Vaguthu\nމާލޭގައި "ސާފް ޗެމްޕިއަންޝިޕް" ކޮވިޑް ފެތުރެންފެށީތަ؟ - 20 ގަޑިއިރު ކުރިން\nކައުންސިލްގައި ވާދަކުރާ ކެންޑިޑޭޓުންގެ ޕްރޮފައިލް "ވަގުތު"ން ހިލޭ ޖަހައި ދޭނެ\n8 މަސް ކުރިން ( ފެބުރުއަރީ 20, 2021 )\nއަންނަ އޭޕްރީލް މަހު އޮންނަ ލޯކަލް ކައުންސިލް އިންތިހާބާއި އަންހެނުންގެ ތަރައްގީ އަށް މަސައްކަތް ކުރާ ކޮމިޓީގެ އިންތިހާބުގައި ވާދަކުރައްވާ ހުރިހާ ކެންޑިޑޭޓުންގެ ޕްރޮފައިލް "ވަގުތު" އިން ހިލޭ ޖަހައި ދިނުމަށް ނިންމައިފިއެވެ.\nއޭޕްރީލް މަހުގެ 10 ވަނަ ދުވަހު އޮންނަ ލޯކަލް ކައުންސިލް އިންތިހާބުގައި 2،264 ކެންޑިޑޭޓުން ވާދަކުރެއެވެ. މިފަހަރުގެ އިންތިޚާބުގައި ވާދަކުރުމަށް ހުޅުވާލި ފުރުސަތުގައި 2،433 މީހުން ކުރިމަތިލިޔަސް، މިހާތަނަށް އައިއިރު، 169 ކެންޑިޑޭޓެއްގެ ނަން ވަނީ އަނބުރާ ގެންގޮސްފައެވެ. ދިވެހިންގެ ތެރޭގައި މިހާރު ވާދަވެރިކަން ބޮޑުވެފައިވާ އެއް އިންތިހާބަކީ ވެސް ލޯކަލް ކައުންސިލް އިންތިހާބެވެ.\n"ވަގުތު" ގެ އޮފިޝަލަކު ވިދާޅުވީ ލޯކަލް ކައުންސިލް އިންތިހާބާއި އަންހެނުންގެ ތަރައްގީ އަށް މަސައްކަތް ކުރާ ކޮމިޓީގެ އިންތިހާބުގައި ވާދަކުރާ ހުރިހާ ކެންޑިޑޭޓުންގެ ޕްރޮފައިލް ތަފާތު ކުރުމެއް ނެތި، ހަމަހަމަކަމާ އެކީގައި ގެނެސް ދިނުމަށް ނިންމާފައިވާ ކަމަށެވެ.\n"ވަކި ސިޔާސީ ޕާޓީއަކަށް ނުބަލައި، މިނިވަން ކެންޑިޑޭޓުން ހިމެނޭ ގޮތަށް ހުރިހާ ކެންޑިޑޭޓުންނަށް މި ފުރުސަތު އެބައޮތް،" އޮފިޝަލް ވިދާޅުވިއެވެ.\nނަމަވެސް ޕްރޮފައިލްގެ އިތުރުން ކެމްޕެއިން ހަރަކާތްތަކާއި ހަބަރުތައް ގެންނަ ނަމަ، އަގެއް ނަގާނެ ކަމަށް އޭނާ ވިދާޅުވިއެވެ. އަދި "ވަގުތު" ގެ މީސް މީޑިއާ އެކައުންޓުތަކަށް ކެމްޕެއިން ޕޯސްޓަރު ލާ ނަމަ، ޗާޖު ކުރާނެ ކަމަށް އޭނާ ވިދާޅުވިއެވެ.\nމިކަމާ ގުޅޭ މައުލޫމާތު ސާފު ކުރަން ބޭނުން ނަމަ، 7461129 ނަންބަރަށް ގުޅުމަށް "ވަގުތު"ން އިން އެދެއެވެ.\n"ވަގުތު" އަކީ އެންމެ ގިނަ ދިވެހިން ޒިޔާރަތް ކުރާ ރާއްޖޭގެ އެންމެ މަގުބޫލު އޮންލައިން ނޫހެވެ. "ވަގުތު" އަށް ދުވާލަކު ދޮޅު ލައްކައަށް ވުރެ ގިނަ މީހުން އެވްރެޖްކޮށް ޒިޔާރަތް ކުރެއެވެ.\nފެބުރުއަރީ 21, 2021 09:24\nތިޔަގޮތަށް ޕުރޮފައިލް ޖަހާދޭއިރު ތައުލީމީ ގާބިލް މީހުންނަށް ޖާގަދޭށާ، އެކްޓިވިސްޓުން ބާކީ ކުރަން އާޓިކަލް ތަކެއް ކޮންމެދުވަހަކު ލިޔެބަލަ. މިހާރު މާލޭ ސިޓީ ކައުންސިލް އޮތް ހާލުވެސް ލިޔެ ބަލަ.


Coronavirus: Balijehey meehunnaai maruvaa meehun ves ithuru vanee | Mihaaru\nޗައިނާގެ ބޮޑު ވަޒީރު ލީ (މ) މިއަދު ވޫހާން ސިޓީ އަށް ވަޑައިގެން ހާލަތު ބައްލަވަނީ. --ފޮޓޯ:ގަވް.ސީއެން\nކޮރޯނާވައިރަސް: ބަލިޖެހޭ މީހުންނާއި މަރުވާ މީހުން ވެސް އިތުރުވަނީ\n27 ޖެނުއަރީ 2020 - 12:085comments\nވޫހާން (ޖެނުއަރީ 27) - ވޫހާންގައި ފެތުރެމުންދާ ކޮރޯނާވަައިރަސް ޖެހޭ މީހުންނާއި މަރުވާ މީހުން އިތުރުވެ މިހާތާނަށް 80 މީހުން މަރުވެފައިވާ އިރު އެ ބަލި ވަނީ ގާތްގަނޑަކަށް 3،000 މީހުންނަށް ޖެހިފަ އެވެ.\nޗައިނާގެ އާ އަހަރުގެ ޗުއްޓީ އަށް މިހާރު ވަނީ ތިން ދުވަސް އިތުރުކޮށްފަ އެވެ.\nވައިރަސް އެންމެ ބޮޑަށް ފެތުރޭ ހުބެއި ޕްރޮވިންސްގެ ވެރިރަށް ވޫހާން ސިޓީ އަށް ޗައިނާގެ ބޮޑު ވަޒީރު ލި ކެގިއަން މިއަދު ވަނީ ވަޑައިގެންފަ އެވެ. ލީ ވަނީ ބައެއް ބަލި މީހުންނާއި މެޑިކަލް ސްޓާފުންނާ ބައްދަލު ކުރައްވައި މައުލޫމާތު އޮޅުން ފިލުއްވައިފަ އެވެ.\nބަލިޖެހިގެން ހުބެއި ޕްރޮވިންސް އިން މަރުވި މީހުންގެ އަދަދު ވަނީ 76 އަށް އަރައިފަ އެވެ. ޗައިނާގެ އެހެން ހިސާބުތަކުން ވަނީ ހަތަރު މީހަކު މަރުވެފަ އެވެ.\nޗައިނާ އިން ބޭރުން ކޮރޯނާވައިރަސް ޖެހިފައި ވަނީ 44 މީހަކަށެވެ. އެކަމަކު އެ ވައިރަސް ޖެހިގެން ޗައިނާ ފިޔަވައި އެހެން ގައުމަކުން އަދި މީހަކު މަރުވެފައެއް ނުވެ އެވެ.\nވުހާން އާއި ބަލި ފެތުރޭ އެހެން ސިޓީތައް ވަނީ ކަރަންޓީންކޮށްފަ އެވެ.\nވޫހާން ސިޓީގައި ބަލި މީހުންގެ ކިޔޫ ދަނީ ދިގުވަމުން. --ފޮޓޯ:އޭއެފްޕީ\nގާތްގަނޑަކަށް 11 މިލިއަން މީހުންގެ އާބާދީއެއް އޮންނަ ވޫހާން ސިޓީގެ މޭޔަރު ޒޫ ޒިއާންވަންގް ވިދާޅުވީ ވައިރަސް ޖެހޭ މީހުން އަދި ވެސް އިތުރުވާނެ ކަމަށެވެ. އަދި ވޫހާން ކަރަންޓީނު ކުރުމުގެ ކުރިން އާ އަހަރުގެ ޗުއްޓީ އަށް އެ ސިޓީން ގާތްގަނޑަކަށް ފަސް މިލިއަން މީހުން ދިޔަ ކަމަށް އޭނާ ވިދާޅުވި އެވެ.\nކޮރޯނާވައިރަސް މިހާތަނަށް ޖެހިފައި ވަނީ 2،744 މީހުންނަށެވެ. އޭގެ ތެރޭން 461 މީހެއްގެ ހާލު ސީރަސް ކަމަށް ޗައިނާގެ ނޭޝަނަލް ހެލްތު ކޮމިޝަނުން ބުނެ އެވެ. ފަރުވާ ދިނުމަށް ފަހު ވަނީ 51 މީހުން ދޫކޮށްލައިފަ އެވެ.\nވޫހާން ސިޓީގެ ލޯކަލް ކައުންސިލުން ބުނީ ވޭތުވެދިޔަ ހަތަރު ދުވަސްތެރޭ އެ ސިޓީން އެކަކު ވެސް ބޭރަށް ގޮސްފައި ނުވާ ކަމަށެވެ. ވޫހާންގެ 4،096 ޓޫރިސްޓުން މިހާރު ތިބީ ޗައިނާ އިން ބޭރުގަ އެވެ.\nހުބެއި ޕޮވިންސްގައި ބަލި ކޮންޓްރޯލް ކުރުމުގެ އެކި މަސައްކަތްތަކުގައި ދަނީ ބައި މިލިއަނަށް ވުރެ ގިނަ މެޑިކަލް ސްޓާފުން ހަރަކާތްތެރިވަމުންނެވެ. މާސްކް ހުސްވާތީ ފެކްޓަރީތަކުން މިހާރު ދަނީ މާސްކް އިތުރަށް އުފައްދަމުންނެވެ. ވޫހާންގައި ދަނީ ވަގުތީ ދެ ހޮސްޕިޓަލް އިމާރާތް ކުރުމުގެ މަސައްކަތް ކުރަމުންނެވެ. އޭގެ ތެރޭން 1،000 އެނދުގެ އެއް ހޮސްޕިޓަލް ހަ ދުވަސް ތެރޭ ނިންމަން ރެއާއި ދުވާލު ދަނީ މަސައްކަތް ކުރަމުންނެވެ.


Sodhube aai Ahmed Adam ah nishan izzudheen ge lagab aruvaifi | Mihaaru\nނިޝާން އިއްޒުއްދީންގެ އިއްޒަތުގެ ލަގަބް ލިބިވަޑައިގެންނެވި އަބްދުﷲ ސޯދިގު (ސޯދުބެ)އާއި އަހުމަދު އާދަމް (ހިކަރީ). ފޮޓޯ: ހުސައިން ވަހީދު/މިހާރު\nސޯދުބެ އާއި އަހުމަދު އާދަމަށް ނިޝާން އިއްޒުއްދީންގެ ލަގަބް އަރުވައިފި\n29 އޮކްޓޯބަރ 2019 - 00:01 10 comments\nނިޝާން އިއްޒުއްދީން އިއްޒަތުގެ ވެރިޔާގެ ލަގަބް، ދިވެހި ބަހާއި ތާރީޚަށް ދިގު މުއްދަތެއްގައި ޚިދުމަތް ކުރެއްވި އަބްދުﷲ ސޯދިގު (ސޯދުބެ) އާއި ރާއްޖޭގެ ފުރަތަމަ އިންޖިނޭރު ހ.ހިކަރީ އަހުމަދު އާދަމް (ހިކަރީ) އަށް މިރޭ ލިބިވަޑައިގެންފި އެވެ.\nދަރުބާރުގޭގައި މިރޭ ބޭއްވި ގައުމީ ދުވަހުގެ ރަސްމީ ޖަލްސާގައި އެ ދެބޭފުޅުންނަށް ނިޝާން އިއްޒުއްދީން އިއްޒަތުގެ ވެރިޔާގެ ޝަރަފްގެ މެޑެލް ދެއްވީ ރައީސް އިބްރާހީމް މުހައްމަދު ސޯލިހެވެ.\nމިރޭ ޝަރަފް ލިބިވަޑައިގެންނެވި ސޯދުބެ އަކީ ދައުލަތަށް 50 އަހަރަށް ވުރެ ދިގު މުއްދަތެއްގައި ޚިދުމަތް ކުރައްވާފައިވާ އަދި މިހާރު ވެސް ދިވެހިބަހުގެ އެކެޑަމީގެ މުޝީރުގެ މަގާމުގައި ހުންނެވި ބޭފުޅެކެވެ. މ. މުއްޔަށް އުފަން ސޯދުބެއަކީ ދިވެހި ބަހާއި އަދަބިއްޔާއި ތައުލީމީ ދާއިރާއަަށް ގިނަ ގުނަ ހިދުމަތްތަކެއް ކުރައްވާފައިވާ ބޭފުޅެކެވެ.\nކިޔަވާ ވިދާޅުވާން ސޯދުބެ މާލެއަށް ވަޑައިގެންނެވީ 1944 ވަނަ އަހަރު އެވެ. އޭނާ އަކީ ހިތްގައިމު ކުރު ވާހަކަތަކާއި ދިގުވާހަކަތަކާއި ގިނަ އަދަދެއްގެ ޅެންތަކެއް ލިއުއްވި ބޭފުޅެކެވެ. އޭނާގެ އެ ހުރިހާ މަސައްކަތްތަކަކީ ވެސް އަދަބީ ގޮތުން އެންމެ މަތީ ފެންވަރުގެ މަސަައްކަތްތަކެވެ.\nނިޝާން އިއްޒުއްދީންގެ އިއްޒަތުގެ ވެރިކަން ލިބިވަޑައިގެންނެވި އަބްދުﷲ ސޯދިގު (ސޯދުބެ)އާއި އަހުމަދު އާދަމް (ހިކަރީ). ރައީސް އިބްރާހީމް މުހައްމަދު ސޯލިހު އަރިހުގައި. ފޮޓޯ: ހުސައިން ވަހީދު/މިހާރު\nސޯދުބެ އަށް 1980 އަދި 1983 ގައި އާންމު ހިދުމަތުގެ ހިތްވަރުދިނުމުގެ އިނާމު ލިބިވަޑައިގެންނެވި އެވެ. އަދި 1992 ގައި ޅެންވެރިކަމުގެ ރޮނގުން ހިތްވަރުދިނުމުގެ އިނާމު، 1998 ގައި ދިވެހި ބަހަށް ހިދުމަތްކުރުމުގެ ރޮނގުން ޝަރަފުވެރިކަމުގެ އިނާމު އަދި މިނިވަން 25 ގެ އާންމު ހިދުމަތުގެ އިނާމު ވެސް އޭނާ އަށް ލިބިވަޑައިގެންނެވި އެވެ.\nނިޝާން އިއްޒުއްދީންގެ އިއްޒަތް މިރޭ ލިބިވަޑައިގެންނެވި އަހުމަދު އާދަމް ޚިދުމަތް ކުރެއްވީ އިންޖިނިއަރިން ދާއިރާއިންނެވެ. އޭނާއަކީ ރާއްޖެއަށް ޓޫރިޒަމް ތައާރަފްކޮށް ކުރިއެރުވުމުގައި ވެސް ވަރަށް މުހިއްމު ދައުރެއް އަދާކުރެއްވި ބޭފުޅެކެވެ.\nދ. މާއެނބޫދުއަށް އުފަން އަހުމަދު އާދަމް ދައުލަތަށް ޚިދުމަތް ކުރައްވަން ފެއްޓެވީ 1959 ގައި ސަރުކާރުން ފުރަތަމަ ގެނައި އާގު ބޯޓް "މޯލްޑިވް ސްޓާ"ގެ އެޕަރެންޓިސް އިންޖިނޭރެއްގެ ގޮތުގަ އެވެ. އިންޖިނިއަރިންގެ ދާއިރާއިން މަތީ ތައުލީމު ހާސިލުކުރައްވަން އިނގިރޭސިވިލާތަށް ވަޑައިގެންނެވުމުގެ ފުރުސަތު އޭނާ އަށް ދެއްވީ ސަރުކާރުގެ ދެ އާގުބޯޓްގައި ކުރެއްވި މަސައްކަތްތަކާ ގުޅިގެން ކުރީގެ ރައީސް އިބްރާހީމް ނާސިރުގެ ބޮޑުވަޒީރު ކަމުގަ އެވެ.\nއިތުރު ލިޔުންތައް ދިވެހި ގައުމީ ޔުނިވަސިޓީ އެވޯޑްސް ރައީސް އިބްރާހިމް މުހައްމަދު ސޯލިހް އަބުދުﷲ ސޯދިގު (ސޯދުބެ)


ރައީސުލްޖުމްހޫރިއްޔާގެ އަނބިކަނބަލުން ލައިލާ ޢަލީގެ ލޮބުވެތި ބައްޕަ މާފަންނު ޔާގޫތުގޭ ޢަލީ ޢަބްދުﷲ ދެމިއޮތުމުގެ ޢާލަމަށް ދަތުރުކުރައްވައިފި – Maldivian Democratic Party\nރައީސުލްޖުމްހޫރިއްޔާގެ އަނބިކަނބަލުން ލައިލާ ޢަލީގެ ލޮބުވެތި ބައްޕަ މާފަންނު ޔާގޫތުގޭ ޢަލީ ޢަބްދުﷲ ދެމިއޮތުމުގެ ޢާލަމަށް ދަތުރުކުރައްވައިފި\nރައީސުލްޖުމްހޫރިއްޔާ މުޙަންމަދު ނަޝީދުގެ އަނބިކަނބަލުން، ލައިލާ ޢަލީގެ ލޮބުވެތި ބައްޕާފުޅު މާފަންނު އޮމަދޫ ޢަލީ ޢަބްދުﷲ، ދެމިއޮތުމުގެ ޢާލަމަށް ދަތުރުކުރައްވައިފިއެވެ. ޢަލީ ޢަބްދުﷲ އަވަހާރަވީ، އިންދިރާގާނދީ މެމޯރިއަލް ހޮސްޕިޓަލުގެ އައި.ސީ.ޔޫ.ގައި ރޭ މެންދަމުގެ ވަގުތެއްގައެވެ. އަވަހާރަވިއިރު ޢުމުރުފުޅަކީ 69 އަހަރެވެ.\nއަލްމަރްޙޫމް ޢަލީ ޢަބްދުﷲ އަކީ، މީގެކުރިން ސަރުކާރުގެ ބައެއް މަގާމުތައް ފުރުއްވާފައިވާ ބޭފުޅެކެވެ. ފުރުއްވާފައިވާ މަގާމުތަކުގެ ތެރޭގައި، އަތިރީ މާފަންނުގޭ ވިޔަފާރި މެނޭޖަރ ކަމާއި، މޯލްޑިވިއަން ގަވަރންމަންޓް ބޮޑު އިސްޓޯރުގެ ވިޔަފާރި މެނޭޖަރ ކަމާއި، މޯލްޑިވްސް ޕޯޓްސް އޮތޯރިޓީގެ މެނެޖިންގ ޑިރެކްޓަރ ކަމުގެ މަގާމާއި، މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަންގެ ރާއްޖޭގެ ވިޔަފާރި ބަނދަރުތަކާބެހޭ މުޝީރުކަމުގެ މަގާމު ހިމެނެއެވެ.\nއަލްމަރްޙޫމް ޢަލީ ޢަބްދުﷲ އަކީ، ރާއްޖޭގައި ވަޑާމުގެ މަސައްކަތް ޒަމާނާ އެއްގޮތަށް ކުރިއަށް ގެންދެވުމުގައި ވަރަށް މުހިންމު ޚިދްމަތްތަކެއް ކޮށްދެއްވާފައިވާ ބޭފުޅެކެވެ. ރާއްޖޭގައި ފަރުނީޗަރ ޖެހުމާއި، ޢިމާރާތްކުރުމުގެ މަސައްކަތް މަތީ ފެންވަރަކަށް ގެންދަވައި، ވަޑާމަށް ބޭނުންކުރާ ތަފާތު މެޝިނަރީތަކުގެ މަސައްކަތް އެތައް ބަޔަކަށްވަނީ ދަސްކޮށްދެއްވާފައެވެ. އަދި ވަޑާމުގެ މަސައްކަތަކީ، އަގުހުރި މަސައްކަތެއްކަން މުޖްތަމަޢުގައި ވަޒަން ކުރެވޭވަރަށް އެމަސައްކަތް ކުރިއަށް ގެންދަވާފައިވެއެވެ. ޢަލީ ޢަބްދުﷲ ގެ މި ޚިދްމަތުގެ އަގު ވަޒަންކުރައްވައި، ރާއްޖޭގައި ވަޑާމުގެ މަސައްކަތް ތަރައްޤީ ކުރެއްވުމުގެ ރޮނގުން 1980 ވަނަ އަހަރު ޢާންމު ޚިދްމަތުގެ ހިތްވަރު ދިނުމުގެ އިނާމު ސަރުކާރުންވަނީ ދެއްވާފައެވެ.\nއަލްމަރްހޫމް ޢަލީ ޢަބްދުﷲ ގެ މައްޗަށް ކަށުނަމާދު ކުރުން އޮންނާނީ، މިއަދުގެ ހުކުރުނަމާދަށްފަހު މަސްޖިދުއް ސުލްޠާން މުޙަންމަދު ތަކުރުފާނުލްއަޢުޒަމްގައެވެ.\nއަލްމަރްޙޫމް ޢަލީ ޢަބްދުﷲއަށް ލިބިވަޑައިގަތީ5ބޭފުޅުންނެވެ. އެއީ، ފިރިހެން2ބޭފުޅުންނާއި، އަންހެން3ބޭފުޅުންނެވެ.


މަތިވެރީގައި ކުރިއަށް ގެންދިޔަ އެޑްވާންސް ވޮލީ ޓްރެއިނިންގ ކޭމްޕު ނިންމުމުގެ ރަސްމިއްޔާތު ބާއްވައިފި\nބުރާސްފަތި ،30 ޑިސެމްބަރ 2021 / 9:17\nއއ. މަތިވެރި ޕޮލިހާއި މަތިވެރީ އެސޯސިއޭޝަން ފޮރ ރެކްރިއޭޝަން އެންޑް ސްޕޯޓް (މަރންސް) ޖަމުއިއްޔާ ގުޅިގެން މަތިވެރި އަންހެން ވޮލީ ޓީމަށް ކުރިއަށް ގެންދިޔަ އެޑްވާންސްޑް ވޮލީ ޓްރެއިނިންގ ކޭމްޕު ނިންމައި ބައިވެރިންނަށް ސެޓްފިކެޓް ދިނުމުގެ ރަސްމިއްޔާތު ބާއްވައިފިއެވެ.\nރޭ ބޭއްވި އެ ރަސްމިއްޔާތު ޝަރަފުވެރިކޮށްދެއްވައި ބައިވެރިންނަށް ސެޓްފިކެޓް ހަވާލުކޮށްދެއްވީ އއ. އަތޮޅު ކޮމާންޑަރ އިންސްޕެކްޓަރ އޮފް ޕޮލިސް އަޙްމަދު ޝިފާޢުއެވެ. ރަސްމިއްޔާތު ޝަރަފުވެރިކޮށްދެއްވައި އަތޮޅު ކޮމާންޑަރ ދެއްކެވި ވާހަކަފުޅުގައި، ރަށުގެ މުއައްސަސާތަކާއި ކުލަބް ޖަމުއިއްޔާތަކާ ގުޅިގެން ހިންގޭ މިފަދަ ޕްރޮގްރާމްތަކުގެ ސަބަބުން ރައްޔިތުންނާ އޮންނަ ގުޅުން ބަދަހިވެގެންދާކަމުގައި ފާހަގަކުރެއްވިއެވެ. އަދި ކުރިއަށްއޮތް ތަނުގައި މިފަދަ އިތުރު ޕްރޮގްރާމްތައް ރާވައި ހިންގާނެކަމުގައި ފާހަގަ ކުރެއްވިއެވެ.\nވޮލީ ޓީމަށް ފުލުހުންގެ ފަރާތުން ލިބުނުު އެހީތެރިކަމާއި އެއްބާރުލުން ފާހަގަކޮށް ވޮލީ ޓީމުގެ ކެޕްޓަން އެ ރަސްމިއްޔާތުގައި ފުލުހުންނަށް ޝުކުރު އަދާކުރެއްވިއެވެ.\nޑިސެމްބަރ 20 އިން 29 އަށް ކުރިއަށް ގެންދިޔަ އެ ކޭމްޕުގައި، ފިޒިކަލް ޓްރެއިނިންގ އާއި ކޯޓް ކަވަރިންގ އަދި މެޗުތަކުގައި ގޭމް ޕްލޭން ކުރިއަށް ގެންދާނެ ގޮތުގެ ތަމްރީން ބައިވެރިންނަށް ދީފައިވެއެވެ. އޭގެ އިތުރުން ވޮލީ ބޯލް އެޑްވާންސް އުކުޅުތައް ދަސްކޮށްދީފައިވެއެވެ. އަދި މިފަދަ ކުޅިވަރު ކުޅޭ ޒުވާނުން ދުޅަހެޔޮކޮށް ތިބުމަށް ބާރުއަޅައި މައުލޫމާތު ހިއްސާކޮށްފައިވެއެވެ.\n18 މީހަކު ބައިވެރިވި އެ ޓްރެއިނިންގ ކޭމްޕުގައި ކޯޗެއްގެ ގޮތުން ހަރަކާތްތެރިވެފައިވަނީ ސަބް-އިންސްޕެކްޓަރ އޮފް ޕޮލިސް ޚާލިދު މުޙައްމަދުއެވެ. ކޭމްޕު ކުރިއަށް ގެންދިއުމުގެ ރަށު ކައުންސިލުގެ އެހީތެރިކަމާއި އެއްބާރުލުން ލިބިފައިވެއެވެ.\nރަށުގެ މުއަސަސާތަކާއި ކުލަބް ޖަމުއިއްޔާތަކާ ގުޅިގެން ހިންގޭ މިފަދަ ޕްރޮގްރާމްތަކުގެ ސަބަބުން، ފުލުހުންނާއި ރައްޔިތުންނާ އޮންނަ ގުޅުން ބަދަހިވެ ކުށްމަދު އަމާން ވެއްޓެއް ގާއިމު ކުރުމަށް މަގުފަހި ވެގެންދެއެވެ.


Duty bodukurumaa eku cigarette fohttehge agu 100 rufiyaa ah ufilihjje - One Online\nޑިއުޓީ ބޮޑުކުރުމާއެކު ސިނގިރޭޓް ފޮއްޓެއްގެ އަގު 100 ރުފިޔާއަށް އުފުލިއްޖެ\nޑިއުޓީ ބޮޑު ކުރުމާއެކު ސިނގިރޭޓު ފޮއްޓެއްގެ އަގު 100 ރުފިޔާއަށް އުފުލިއްޖެއެވެ.\nސިނގިރޭޓަކުން މިހާރު ނަގަމުން އަންނަ ޑިއުޓީ ބޮޑުކޮށް، މިއަދުން ފެށިގެން އެ އިސްލާހަށް އަމަލުކުރަން ފަށާފައިވާ އިރު، ސިނގިރޭޓާއި ބިޑި ފިޔަވައި ދުންފަތާއި ދުންފަތުން ތައްޔާރުކޮށްފައި ހުންނަ ބާވަތްތަކާއި ދުންފަތުގެ ބަދަލުގައި ބޭނުންކުރާ ބާވަތްތަކުން ޑިއުޓީގެ ގޮތުގައި ނެގުމަށް ހަމަޖައްސާފައިވަނީ 200 ޕަސެންޓެވެ. ސިނގިރޭޓުން ޑިއުޓީގެ ގޮތުގައި އިތުރަށް ނެގުމަށް ހަމަޖައްސާފައިވަނީ 25 ޕަސަންޓެވެ.\nސިނގިރޭޓްގެ ޑިއުޓީ ބޮޑުކުރުމާއެކު ގިނަ ތަންތަނުން މިހާރު ސިނގިރޭޓް ފޮއްޓެއް ވިއްކަނީ 95 ރުފިޔާއާއޮ 100 ރުފިޔާއާ ދެމެދުގެ އަގެއްގައެވެ.\nއިމްޕޯޓް ޑިއުޓީގެ ގޮތުގައި މިދިޔަ އަހަރު ދައުލަތަށް 3.4 ބިލިއަން ރުފިޔާ ލިބިފައިވާ އިރު، އޭގެ ތެރެއިން އެއް ބިލިއަން ރުފިޔާއަކީ ސިނގިރޭޓުން ނެގޭ ޑިއުޓީން ލިބިފައިވާ ފައިސާއެވެ.\nރާއްޖެ ޓީވީގެ "ފަލަ ސުރުހީ" ޕްރޮގްރާމްގައި ރޭ ވާހަކަދައްކަވަމުން ޑެޕިއުޓީ ސެކްޝަން ހެޑް އޮފް ޓެރިފް އެންޑް ސްޓެޓިސްޓިކްސް އަލީ ޒުބައިރު ވިދާޅުވީ، ސިނގިރޭޓުން ނަގާ ޑިއުޓީއަށް ގެނެވުނު ބަދަލާއެކު އަހަރެއްގެ މައްޗަށް 1.5 ބިލިއަން ރުފިޔާ ލިބޭނެ ކަމަށް ލަފާކުރެވޭ ކަމަށެވެ.\nސިނގިރޭޓުން ނަގާ ޑިއުޓީ އެންމެ ފަހުން ބޮޑުކޮށްފައިވަނީ 2017 ވަނަ އަހަރުއެވެ. ރާއްޖެއަށް އަހަރެއްގެ މައްޗަށް 500 މިލިއަނާ ގާތްކުރާ އަދަދެއްގެ ސިނގިރޭޓް އިމްޕޯޓް ކުރާ އިރު 125 މިލިއަން ބިޑި އެތެރެ ކުރެއެވެ.\nގުޅޭ ޓެގު މިނިސްޓްރީ އޮފް އިކޮނޮމިކް ޑިވެލޮޕްމަންޓް އިންކަމް ޓެކްސް


Rayyithun balai nugathumun "rulhigandu baalanee" MDP ah!\nޕީޕީއެމް ކޯލިޝަންގެ ޕާލަމެންޓްރީ ގްރޫޕްގެ ކުރީގެ ފޮޓޯއެއް--\n25 އޭޕްރީލް 2019 10 ކޮމެންޓް\nރައްޔިތުން ބަލައި ނުގަތުމުން "ރުޅިގަނޑު ބާލަނީ" އެމްޑީޕީއަށް!\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހަކީ މިހާތަނަށް އުދެފުނު އެންމެ ހުދުމުހުތާރު އަދި ރާއްޖޭގެ ބަރުލަމާނީ ހަޔާތަށް އެންމެ ކަޅު ދުވަސްތައް ގެނުވި މަޖިލިސް ކަމަށް ބުނުމަކީ ދޮގަކަށް ނުވާނެ އެވެ. އެކަން އެވަނީ އެންމެފަހުން ބޭއްވި މަޖިލިސް އިންތިހާބުގެ ނަތީޖާއިންވެސް ފެނިގެން ގޮސްފަ އެވެ.\nމިމަހުގެ ހަ ވަނަ ދުވަހު 19 ވަނަ ރައްޔިތުންގެ މަޖިލިސް އެކުލަވާލުމަށް ބޭއްވި އިންތިހާބުގައި މިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ހުރިހާ މެމްބަރުން ކަހަލަ ގޮތަކަށް ވާދަކުރެއްވި އެވެ. ބައެއް މެމްބަރުން ދުނިޔޭގެ ލަދަށް އިންތިހާބަށް ކުރިމަތި ނުލައްވައެވެ. އޭގެ ތެރޭގައި މަޖިލީހުގެ ކުރީގެ ރައީސް އަދި ފުވައްމުލަކު ދެނުކު ދާއިރާގެ މެމްބަރު އަބްދުﷲ މަސީހު މުހައްމަދާއި 18 ވަނަ ރައްޔިތުންގެ މަޖިލިސް އެކުލަވާލުމަށް ބޭއްވި އިންތިހާބު ކާމިޔާބު ކުރެއްވި، އަދި ހުވާކުރުމުގެ ކުރިން އެމްޑީޕީން ދޫކޮށް ޕީޕީއެމާ ގުޅިވަޑައިގެންނެވި ތުޅާދޫ ދާއިރާގެ ނާޒިމް ރަޝާދު ފަދަ ބޭބޭފުޅުން ހިމެނެ އެވެ.\nމިހާރު ހިނގަމުންދާ 18 ވަނަ ރައްޔިތުޔުންގެ މަޖިލީހުގައި ފުވައްމުލަކު އެމްޑީޕީއަށް ނިސްބަތްވާ މެމްބަރެއް ނެތްނަމަވެސް މަސީހުމެންފަދަ ބޭބޭފުޅުން މަޖިލީހުގެ ތެރޭގައި އުޅުއްވި ހަޑިމުޑުދާރުގޮތްތަކުގެ ސަބަބުން ފުވައްމުލަކުން އެވަނީ އެސިޓީގައި އެމްޑީޕީގެ ތާއީދު އޮތްކަން ދައްކާލައި މުޅި ފުވައްމުލަށް އެމްޑީޕީއަށް ހޯދާފަ އެވެ. ފުވައްމުލަކު ތިން ގޮނޑިވެސް އެމްޑީޕީން އެވަނީ ހޯދާފަ އެވެ. ދެން އޮތީ ތުޅާދޫ ދާއިރާ އެވެ. އެދާއިރާއަށް އެމްޑީޕީ ޓިކެޓުގައި ނޫންގޮތަކަށް އިންތިހާބެއްގައި ވާދަކޮށް ކާމިޔާބު ކުރުމަކީ ވާނެ ކަމެއް ނޫންކަމަށް އެދާރާއިގެ ރައްޔިތުން އަބަދުވެސް ބުނެއެވެ. އެކަން އެދާއިރާގައި ބާއްވާ އިންތިހާބުތަކުން އެނގެ އެވެ. އެހެންކަމުން ދުނިޔާގެ ލަދަށް އެމެންބަރުން ކުރިމަތި ނުލެއްވިނަމަވެސް ގިނަ އަދަދެއް މެމްބަރުން ކުރިމަތި ލެއްވި އެވެ. ނަމަވެސް ވީ ހަމަ ނާކާމިޔާބެވެ.\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ މެމްބަރުންގެ ތެރެއިން 70 ޕަސެންޓް މެމްބަރުންނަށް ރައްޔިތުން ވަނީ ނޫނެކޭ ބުނެފަ އެވެ. ނަމަވެސް މަޖިލީހުގެ ދައުރު ނިދެންދާއިރު، އަނެއްކާވެސް މަޖިލީހުގެ ތެރެއިން އާ ކަންތައްތަކެއް ފެންނަން ފަށައިފި އެވެ. އަދި ކުރެވިފައިވާ ކަންކަމާމެދު ހިތާމަކޮށް، ރައްޔިތުންގެ ކިބައިން މައާފަށް އެދޭކަން ބޭނުމެއް ނުވެއެވެ. ދެންވެސް އެ މެމްބަރުން އެބައްލަވަނީ އަމިއްލަ ފައިދާއަށް، މަޖިލީހުގެ މެމްބަރުކަން ނެތިގެން ދިއުމުން ވެސް އިނާޔަތާއި ހިމާޔަތާއި ރައްކާތެރިކަމާއި ވީއައިޕީ ހިދުމަތް ލިބޭނެ ގޮތަށް، ތަފާތު ބިލުތައް މަޖިލީހަށް ހުށަހަޅައި އެކަންކަން ހަމަޖެއްސޭތޯ އެވެ.\nއެފަދަ ބިލްތައް މަޖިލީހަށް ހުށަހެޅުމަށްފަހު ދެން މިކިޔަނީ އެމްޑީޕީން 19 ވަނަ މަޖިލިސް އިންތިހާބު "ވަގަށް" ނަގާފައިވާ ކަމަށެވެ. އަދިވެސް ބަލި ގަބޫލު ނުކުރެވިގެން އެ މެމްބަރުން އުޅޭއިރު ހީވަނީ ހުވަފެނެއްގެ ތެރޭގައި އުޅެވޭހެން ނެވެ.\nވާނީވެސް އެހެންތާއެވެ. އިންތިހާބުގެ ނަތީޖާ އިއްވުމުގެ ކުރިން ކޮންމެ ކެންޑިޑޭޓަކަށް އޮންނަނީ ގޮނޑި ފެނިފަ އެވެ. އެގޮތުން މިހާރު ހިނގަމުންދާ 18 ވަނަ މަޖިލީހުގެ މެމްބަރުންނަށް އޮތީ ގޮނޑި ފެނިފަ އެވެ. އެކަމަކު އެއީ ނަތީޖާ އިއުލާނު ކުރުމުގެ ކުރިން ނެވެ. އެހެންކަމުން އިންތިހާބު ނަތީޖާ އިއުލާނު ކުރުމުގެ ކުރިން ކުރާނެ މާބޮޑު ޝަކުވާއެއްވެސް ނެތީ އެވެ. އިލެކްޝަންސް ކޮމިޝަނަށް އިންތިހާބުގެ ތެރޭގައި މާބޮޑު ޝަކުވާއެއް ހުށަހަޅާފަ އެއްވެސް ނެތެވެ. އިންތިހާބު އޮބްޒާވުކުރި ރާއްޖެއާއި ރާއްޖޭން ބޭރުގެ ޖަމިއްޔާ ޖަމާއަތްތަކުންނާއި ގައުމުތަކުން ބުނަމުންދިޔައީ އިންތިހާބަކީ މިނިވަން އިންސާފުވެރި އިންތިހާބެއް ކަމަށެވެ. މާބޮޑު މައްސަލަތަކެއް ނެތް ކަމަށެވެ. ނަމަވެސް ރަނގަޅު ކޮށްލަންޖެހޭ ކަންކަން ކޮންމެ ކަމެއް ނިމުމުން ހުންނަ ގޮތަށް ދެން ބާއްވާ އިންތިހާބުތަކުގައި ރަނގަޅުކުރަން ޖެހޭ ކުދިކުދި ކަންކަން އޮބްޒާވަރުން ފާހަގަކޮށްފައި ވެއެވެ.\nއިންތިހާބުގެ ނަތީޖާ އިއުލާނު ކުރުމުގެ ކުރިން ބައެއް ދާއިރާތަކުގެ ފޮށިތައް އަލުން ގުނަން އެދުނުވެ. ނަމަވެސް މާބޮޑު ބަދަލެއް ނާދެ އެވެ. އިންތިހާބުވީ ވަގުތީ ނަތީޖާއިންވެސް އިންތިހާބުވި ފަރާތްތަކެވެ. އަލުން ގުނައިގެން ވޯޓެއް އިތުރުވި ނަމަވެސް ފެއިލްވި މީހުން ހަމަ ވީ ފެއިލް އެވެ.\nމިހާރު ހިނގަމުންދާ 18 ވަނަ މަޖިލިސް ނިމެންދާއިރު މަޖިލީހުގެ ތެރެއިން ފެއިލްވި މެމްބަރުންގެ ޑްރާމާތަކާއި "ޑައިލޮގް"ތައް ވަރަށް ފުރިހަމަ އެވެ. އަމިއްލަ ފައިދާއަށް އިނާޔަތްތަކާއި ހިމާޔަތާއި ރައްކާތެރިކަމާއި ވީއައިޕީ ހިދުމަތް ހޯދަން ފުމެނަގަނީ އެވެ. މަޖިލީހުގެ ތަޅުމުގައި ފެއިލްވި މެމްބަރުން އުޅޭގޮތް ފެނިފައި ހިނިވެސް އާދެ އެވެ. ބައެއް ފަހަރު ދެއްކޭ ނުދެއްކޭ ވާހަކައެއް ވެސް ނޭނގޭ ފަދަ އެވެ.\nއޭގެ ތެރެއިން އެއްބޭފުޅަކީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ސަރުކާރުގެ އެންމެ ނުފޫޒުގަދަ، ޕީޕީއެމްގެ ކުރީގެ ނައިބު ރައީސް އަދި މިހާރު "ބްރަދާސް ޕާޓީ"ގެ ގޮތުގައި ޕީޕަލްސް ނެޝަނަލް ކޮންގްރެސް ހަދައިގެން އުޅުއްވާ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ (އަދުރޭ) އެވެ. އަދުރޭ އިންތިހާބުގައި ބަލިވީ ޒުވާން ގާނޫނީ ވަކީލު މޫސާ ސިރާޖުގެ އަތްދަށު ވެގެންނެވެ. އަގުބޮޑު އަނގޮޓިއެއް ގެންގުޅުއްވާ ކަމަށް މަޝްހޫރު އަދުރޭ ސިރާޖު އަތް ދަށުން ބަލިވީ ކަމަށް އޭނާ ގަބޫލެއް ނުކުރައްވަ އެވެ.\nއަދުރޭ ވިދާޅުވަނީ އެމްޑީޕީން މަޖިލީހުގެ 87 ގޮނޑީގެ ތެރެއިން 65 ގޮނޑި ހޯދީ މަޖިލިސް އިންތިހާބު ވަގަށް ނަގައިގެން ކަމަށެވެ. ނަމަވެސް އަދުރޭ އެދިގެން އެދާއިރާގެ ވޯޓް ފޮނި އަލުން ގުނި އެވެ. މާބޮޑު ބަދަލެއް ނަތީޖާއަށް ނާދެ އެވެ. ހޮވުނީ ހަމަ ސިރާޖު އެވެ.\nކުރީގެ ނާއިބު ރައީސް އަހުމަދު އަދީބުގެ ބާރުވެރިކަމުގައި ސަރުކާރު އޮތްއިރު، އެމްއެމްޕީއާރުސީ އާއި ސަރުކާރުގެ ކުންފުނިތަކުގެ ހިޔާނާތުގެ ފައިސާއިން އަގުބޮޑު ރޮލެކްސް ގަޑިއާއި އަގުބޮޑު ކޮހިނޫރު އަނގޮޓި އާއި އަގުބޮޑު ކާރުތަކާއި އަގުބޮޑު ފްލެޓްތަކާއި އަދި ބިން ގަނެ ހެދި މެމްބަރުން މަޖިލިސް އިންތިހާބުގައި ފެއިލްވި ސަބަބެއް ކަމަށް އެހުރިހާ މެމްބަރުން ކަހަލަގޮތަކަށް އަޅުވަނީ "އެމްޑީޕީގެ ބޮލުގަ" އެވެ.\nއިންތިހާބުން ފެއިލްވި ބައެއް މެމްބަރުން މަޖިލީހުގައި ދައްކާވަފައިވާ ބައެއް ހަމަނުޖެހޭ ވާހަކަތަކަށް ވެސް ބަލާލަމާ ހިނގާށެވެ.\nއިނގުރައިދޫ ދާއިރާގެ މެމްބަރު އިބްރާހީމް ފަލާހު ވިދާޅުވަނީ އޭނާއާ އެމްޑީޕީގެ ކެންޑިޑޭޓާ ތަފާތު ހުރީ 89 ވޯޓު ކަމަށެވެ. ދެ ފަހަރެއްގައި އިލެކްޝަންސް ކޮމިޝަނުގައި އަލުން ވޯޓު ފޮށިތައް ގުނާދިނުމަށް އެދިފައިވާނެ ކަމަށެވެ. ނަމަވެސް އެކަން އިލެކްޝަންސް ކޮމިޝަނުން ނުކޮށްދިން ކަމަށް ފަލާހު ވިދާޅުވި އެވެ. ދެން ފަލާހު ވިދާޅުވަނީ ބާތިލު 50 ވޯޓު އޮތް އިރު އެއީ މުޅިންވެސް ފަލާހުގެ ވޯޓު ކަމަށެވެ.\nއެންމެ ރަނގަޅެވެ، ބާތިލު ކުރި 50 ވޯޓުވެސް ފަލާހަށް ދެމާ ހިނގާށެވެ. އެކަމަކުވެސް އެމްޑީޕީގެ ކެންޑިޑޭޓް ހަސަން އަހުމަދު (ހަސަންޓޭ) އުޅެނީ 39 ވޯޓުން ފަލާހަށް ވުރެ ކުރީގަ އެވެ. ދެން އިލެކްޝަންސް ކޮމިޝަނުން އަލުން ވޯޓު ގުނަންޖެހޭ ސަބަބެއް އެބަ އޮތްތޯ އެވެ.\nފެއިލްވި ބައެއް މެމްބަރުން ކަމަށްވާ ޕީޕީއެމްގެ އަބްދުﷲ ހަލީލާއި، އަލީ އާރިފްމެންފަދަ ބޭބޭފުޅުންވެސް ވިދާޅުވަނީ އިންތިހާބަކީ މިނިވަން އިންތިސާފުވެރި އިންތިހާބެއް ނޫން ކަމަށެވެ. އެބޭފުޅުންނާ ދިމާލަށް "ވަގަށް" ގޮވަމުން އެމްޑީޕީ މީހުން ދުވަމުންދާއިރު އެކަން ހުއްޓުވޭނެ ގޮތެއް ވެސް ނެތް ކަމަށެވެ.\nވައްކަން ކުރީމައި ގޮވާނީ ވަގަށް ނޫންތޯ އެވެ. އެމްއެމްޕީއާސީގެ ހިޔާނާތުގެ ފައިސާ ޕީޕީއެމް މަޖިލިސް މެމްބަރުންނަށް ބެއްސެވިކަމަށް ސީދާ ރައީސް ޔާމީން ވެސް ވިދާޅުވެފައިވޭ ނޫންތޯ އެވެ. އަދި އޭގެ ހެއްކަކީ ތިޔަ ލިބިލައްވާފައިވާ ކުއްލި މުއްސަނދިކަމެވެ. އިއްޔެ ކޮފީއެއް ބޯލާނެ ލޯލާރިއެއް ނެތް މީހުން ފަސް އަހަރުގެ މަޖިލިސް ދައުރު ނިމުނު އިރު، މާލޭން ގޯއްޗަކާއި އަގު ބޮޑު ކާރުތަކާއި، ބޮޑެތި ކަންނެލި ދޯނިތަކާއި ސަފާރީ ޔޮޓްތަކުގެ ވެރިންނަށް ބަދަލުވުމަކީ އަރަތެއް ނޫންތޯއެވެ. މަޖިލީހުގެ ފަސް އަހަރުގެ ދައުރެއް ނިންމާލުމުން މެމްބަރަކަށް ފަސް މިލިއަން ރުފިޔާ ނުލިބޭއިރު، ދައުރު ނިމޭއިރު، މިލިއަން ޑޮލަރުގެ އިންވެސްޓްމަންޓްތަކާއި ވިޔަފާރިތަކާއި އަގުބޮޑެތި މުދާ ހުރުމަކީ ހައިރާންވާންޖެހޭ ކަމެއް ނޫންތޯ އެވެ.\nދަނގެތި ދާއިރާގެ އިލްހާމު އަހުމަދު ވިދާޅުވަނީ އޭނާއާ އޭނާގެ މުޅި އާއިލާ އުޅުނީ ރައީސް ޔާމީނާ ދެކޮޅަށް ކަމަށެވެ. އަދި ރައީސް އިބްރާހީމް މުހައްމަދު ސޯލިހު ވެރިކަމަށް ގެންނަވަން ވަރަށް މަސައްކަތް ކުރެއްވި ކަމަށާއި އަނބިކަނބަލުންނާއި އާއިލާގެ މީހުންގެ އިންޓަވިއުތަކުގައި ރައީސް ޔާމީން އަނިޔާވެރިކަން ނިންމުމަށް ވިދާޅުވަމުން ގެންދެވި ކަމަށެވެ.\nއިލްހާމުގެ އަނބިކަނބަލުންނާއި އާއިލާ މަގުމައްޗަށް ނުކުތީ އިލްހާމު ޖަލަށްލުމާއި ގުޅިގެންނާއި ސަރުކާރުގެ ވަޒީފާތަކުގައި ތިބި އާއިލާގެ މީހުން ވަކިކުރުމާއި ގުޅިގެންނެވެ. އިލްހާމު ޕީޕީއެމްގައި ހުންނެވިއިރު، މުޅި އާއިލާ އޮތީ ސަރުކާރުގެ ވަޒީފާތަކުގަ ނޫންތޯ އެވެ. އެހެންވީމައި އަލުން ޖުމްހޫރީ ޕާޓީއަށް ވަޑައިގެން، ތިޔަ ޖައްސަވަން އުޅުއްވި ސަކަރާތް ރައްޔިތުންނަށް އެނގިހުރެ، ރައްޔިތުން ބަލައި ނުގަތީ އެވެ. ރައްޔިތުންގެ ނިންމުންމަށް އިހުތިރާމު ކުރިއްޔާ ތިމާއަށް މާރަނގަޅު ވާނެ އެވެ.\nއަންނަ މެއި މަހުގެ 28 ވަނަ ދުވަހު 19 ވަނަ ރައްޔިތުންގެ މަޖިލީހަށް އިންތިހާބު ކުރެވިފައިވާ މެމްބަރުން ހުވާ ކުރެއްވުމާއެކު މިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ދައުރު ނިމުމަކަށް އަންނާނެ އެވެ. ނަމަވެސް މިހާރު ހިނގަމުންދާ 18 ވަނަ މަޖިލީހުގެ 70 ޕަސެންޓް މެމްބަރުންނަށް ރައްޔިތުން ނޫނެކޭ ބުނެފައިވަނިކޮށް، އަމިއްލަ މަންފާއަށް އިނާޔަތާއި ހިމާޔަކާއި ރައްކާތެރިކަމާއި ވީއައިޕީ ހިދުމަތް ހޯދުމަށް ތަފާތު ބިލްތައް މަޖިލީހަށް ހުށަހެޅިޔަސް އެކަންވެސް ރައްޔިތުން ބަލައެއް ނުގަންނާނެ އެވެ.\nމަޖިލިސް މަޖިލިސް 2019 އިދިކޮޅު ކޯލިޝަން އެމްޑީޕީ ސިޔާސީ ޕާޓީ\nޢެބައި މީހުން ބަލިވީ ޝައްވެސް ނެތް ގޮތުގައި އެމްޑީޕީ އާއި ހެދި އެވެ. އެމޑީޕީ ނުކުތީ ފިސާރި ވަރުގަދައަށް ކެރިގެން ރައްޔިތުން ބޭނުންވާ ކަންތައްތައް ކޮށްދޭނެ އެޖެންޑާއެއް ހިފައިގެންނެވެ. ކެމްޕެއިން ކުރީ އެހާ ފުރިހަމައް ސްޓްރެޓެޖިކް ކޮށެވެ. ނޮހޮވުނު މީހުން ބެހި ލާރިތައް ފެނަށް ހަދާލީ އެމްޑީޕީގެ ވަރުގަދަ ސިޔާސަތުތަކެވެ. ވީމާ އެމީހުން ނަލިވީ އަސްލުގައިވެސް އެމޑީޕީ އާ ހުރެއެވެ.\nމިއީ އޮށްޓަރެއްނެތް ޒާތީ ލިޔުމެއް. ޒާތީ ވުމަކީ ނޫސްވެރިކަމުގެ މިންގަނޑާ ޚިލާފު ކަމެއް\nބަލަގަ ކަނޑު ކޮހުންނޭ ތަމެން ފެއިލްވީ ތަމެން ރައްޔިތުންގެ ދަޑުން ކެޔޮ ކޭވަރުން ނުންތޯ ؟ ދެން ތަމެން އެމްޑީޕީ ދެކެ ރުޅިއައިސްގެން އެތްގަލަގައް އެރިޔަސް އެމްޑީޕީ ފުޑައެތް ނުލެވޭނެ ފުޑޭނެނަމަ މިދިޔަ7އަހަރު އޮންނާނީ ފުޑިފަ ވަރައް ވެދުން\n[ މެކުނު ފުމުނަސް ގާހަކަޔަކައް ނުފުމެވޭނެ ]\nޢަދުރޭ ލަތީފު ނިހާނު ރިޔާޒު ދެން ލަލަލާ\nބައެއްބޭފުޅުން މިތާނގަ 12 މެމްބަރުންގެ ގޮނޑީގެ ވާހަކަ ދައްކަވާއިރު ކޮން މެމްބަރެއްގެތޯ ގޮނޑި ގެއްލުނީ؟\nނުހައްގު މުއްސަނދިކަން ބަލާނެ ކަމަށް އުންމީދު ކުރަން. ސަރުކާރަށް ގެއްލިފައިވާ ފައިސާ އެމީހުންގެ މުދާ ދައުލަތަށް ނަގާގެންވިޔަސް ހޯދާ ދެއްވާ\nކޮންމެ އެއްޗެކޭ ތިނޫހުން ކިޔަސް އެމްޑީޕީ މީހުން ވައުދާ ޚިލާފުވި.12 މެންބަރުންނަށް ރީތި ފިލާވަޅެއް ލިބިފަ އޮންނާނެ🤣\nރަނގަޅު ވާހަކައެއް. އެމްޑީޕީގެ ސަބަބުން އަދުރޭމެން ފެއިލްވީ. އެމްޑީޕީ އަކީ ވަރަށް ކުޅަދާނަ ޕާޓީއެއް. "މެކުނު ފުމުނަސް ގާހަކައަކަށް ނުފުމެވޭނޭ" ބުނާ ބީދައިން އެމްޑީޕީ ކުޅޭ ސިޔާސީ ގޭމު މި ރާއްޖޭގެ އެހެން ޕާޓީއަކަށް ނުކުޅެވޭނެ. ބަޔަކަށް ދަތި އުނދަގޫ ކޮށްގެން ފަހަތަށް ޖެހޭނެ ނަމަ ނުވަތަ ބަލިކަށި ވާނެނެމަ މި ދިޔަ7އަހަރުތެރޭ އެމްޑީޕީ ފަހަތަށް ޖެހުނީސް ނުވަތަ ބަލިކަށިވީސް. އެކަަމަކު ފެނުނީ މާ ވަރުގަދަކޮށް. ދެންވެސް ދާނީ ހަމަ ކުރިއަށް. އިންޝާﷲ\nމީ ވަރަށް ރަނގަޅު އާޓިކަލްއެއް. ހަގީގަތުގަވެސް ރައްޔިތުން ބަލައިނުގަތީ މާޒީއަށް ބަލާފަ. އެމް.ޑީ.ޕީއަށް ކާމިޔާބު ލިބުނީ ކުޅަދާނަކަމުން. މެންބަރުން ފެއިލް ވުމަކީ ނުވަތަ ރައްޔިތުން ބަލައިނުގަތުން އެއީ އެމްޑީޕީގެ ކުށެއްނޫން.\nއަޅެ މި އލްމާ، ރިޔާޒު ރަސީދު، މުސްތަފާ އަދި ލަތީފުމެން މިއުޅޭ ވައްތަރުން ހީވަނި މިމީހުން ދުނިޔެއަށް ފޮނުވީ މަޖުލިސް މެމްބަރުކަން ކުރަންހިން. މާތްކަލާކޮ ތީއެވަރުގެ ޤާބިލް ބައެއްނޫން. ޤާބިލްނަމަ ތިބޭނީ އެގޮންޑީގަ ބްރަދާސް. ދެންވާނީވެސް އެހެންތާ އުނދުނުފުއްޑަނުން ތަހުތައްއެރުނީމަ ހީކުރީ މީވާ ބަޔެކޭ. ބުނެލަންއޮތީ ރޯކޭލޭ ބުނީމަ ދެތަލި ތައްލަވަހެން މަޖުލީހޭ ބުނީމަ މިބައިގަނޑުގެ ތަނެކޭ ހީކުރުވަން ނޫޅެ ޒުވާނުންނަށް ފުރުޞަތުދީ ބޯދާ ވިސްނުމުގެވެރީން ދުރަށްދޭ


A380 boatugai qaumee team gennan massakaiy kuranee | Mihaaru\nގައުމީ ޓީމު ސާފް ސުޒުކީ ކަޕްގެ ތައްޓާއެކު: އެނގިފައިވާ ގޮތުން ކުޅުންތެރިން ރާއްޖެ އަންނާނީ އޭ-380ގައި-- ފޮޓޯ: އިމޭޖަސް.އެމްވީ\nއޭ380 ބޯޓުގައި ގައުމީ ޓީމު ގެންނަން މަސައްކަތްކުރަނީ\n17 ސެޕްޓެމްބަރ 2018 - 10:47 57 comments\nސާފް ސުޒުކީ ކަޕުގެ ޗެމްޕިއަންކަން ހޯދި ގައުމީ ފުޓްބޯޅަ ޓީމު، ރާއްޖޭގައި ފުރަތަމަ ފަހަރަށް ޖައްސާ އޭ380 ގެ މަތިންދާބޯޓުގައި މާދަމާ މާލެ ގެނައުމަށް ކަމާބެހޭ ފަރާތްތަކުން މަޝްވަރާކުރަމުން އަންނަކަން "މިހާރަ"ށް އެނގިއްޖެ އެވެ.\nވެލާނާ އިންޓަނޭޝަނަލް އެއާޕޯޓު (ވީއައިއޭ) ގައި އަލަށް ހެދި ރަންވޭގައި ހުޅުވުމުގެ ގޮތުން މާދަމާ ޖެއްސުމަށް ހަމަޖެހިފައިވަނީ ދުނިޔޭގެ އެންމެ ބޮޑު މަތިންދާބޯޓް މަރުކާ އޭ380 ގެ އިއްތިހާދު އެއާވޭޒްގެ މަތިންދާބޯޓެކެވެ. އެ ބޯޓުގެ ދުއްވާނީ، ފުޓްބޯޅައިގެ އާއިލާއަކަށް ނިސްބަތްވާ ދިވެހި ޕައިލެޓެއް ކަމަށްވާ އަލީ އަހްސަން އެވެ.\nއެނގިފައިވާ ގޮތުގައި އޭ380ގެ އެ ބޯޓް ރާއްޖެ އަންނާނީ އަބޫ ދާބީންނެވެ. އެހެންވެ ބެލެވެނީ ގައުމީ ޓީމުގެ ކުޅުންތެރިން ގަތަރު އެއާވޭޒްގެ ބޯޓަކުން ޑާކާ އިން އަބޫ ދާބީ އަށް ގޮސް އެތަނުން އޭ380 ގެ ބޯޓުން ރާއްޖެ އަންނާނީ ކަމަށެވެ. ގައުމީ ޓީމު ޑާކާ އަށް ދިޔައީ ގަތަރުގައި ތަމްރީން ހެދުމަށް ފަހު ގަތަރު އެއާވޭޒް އިންނެވެ.\nގައުމީ ޓީމުގެ ގޮވައިގެން އަންނަ "ޑަބަލްޑެކާ" ބޯޓް ހުޅުލޭ އެއާޕޯޓުގައި ޖައްސާނީ، އެނގިފައިވާ ގޮތުގައި ހަވީރު 4:30 ގަ އެވެ. އަދި އެއާޕޯޓުން މާލެ އަންނާނީ ދާދި ފަހުން ހުޅުވި ސިނަމާލެ ބްރިޖް ހުރަސްކޮށްފަ އެވެ. ޓީމަށް މަރުހަބާ ކިޔުމަށް އެއާޕޯޓާއި މާލޭގައި ހާއްސަ ހަރަކާތްތަކެއް ވެސް އޮންނާނެ އެވެ. އެކަމަށްޓަކައި މާދަމާ އަކީ ބަންދު ދުވަހެއްގެ ގޮތުގައި ސަރުކާރުން ވަނީ ހަމަޖައްސައިފަ އެވެ.\nއިންޑިއާ 2-1 އިން ބަލިކޮށް ރާއްޖޭން ހޮނިހިރު ދުވަހުގެރޭ ސާފް ސުޒުކީ ކަޕް މި ކާމިޔާބުކުރީ، އެ މުބާރާތް އެންމެ ފަހުން ހޯދިތާ 10 އަހަރު ފަހުންނެވެ. ކުރިން ތަށި ހޯދި ފަހަރު ގައުމީ، ފައިނަލް މެޗު ކުޅުނު ސްރީ ލަންކާ އިން ރާއްޖެ ގެނައީ މޯލްޑިވިއަންގެ ޗާޓަރު ބޯޓެއްގަ އެވެ. ޓީމަށް އެއާޕޯޓުން ރަތްދޫލައިގެ މަރުހަބާއެއް ކިއުމަށް ފަހު މާލެ ގެނައީ ހާއްސަ ދޯންޏެއްގައި ރަސްމީ އިއްޒަތުގަ އެވެ. އަދި ޖުމްހޫރީ މައިދާން ސަރަހައްދުން ކޮންމެ ކުޅުންތެރިޔަކަށް ވަކިވަކިން ސަރުކާރުން މަރުހަބާ ކިޔެވެ. އެއަށް ފަހު ކުޅުންތެރިން ގޮވައިގެން މުޅި މާލޭގައި ވަނީ ހާއްސަ ވެހިކަލް ބުރެއް ބާއްވައިފަ އެވެ. އެ ހަރަކާތް ނިންމާލީ ގަލޮޅު ދަނޑަށެވެ. އެއީ މިހާތަނަށް ރާއްޖޭގައި އެއް ފަހަރާ އެންމެ ގިނަ ބަޔަކު މަގުތަކަށް ނުކުތް އެއް ދުވަހެވެ.\nއިތުރު ލިޔުންތައް ސާފް ޗެމްޕިއަންޝިޕް ވީއައިއޭގެ އާ ރަންވޭގެ މަޝްރޫއު


BREAKING NEWS: Rabareyge Maruge Dhauva Libey Ibrahim Abduhrahmaan Ge Mahchah Kuh Saabithu Nuvaa Kamah Hukuh Kohfi - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 13 ގަޑިއިރު ކުރިން\nރަބަރޭގެ މަރުގެ ދައުވާ ލިބޭ އިބްރާހިމް އަބްދުއްރަޙްމާން މައްޗަށް ކުށް ސާބިތު ނުވާކަމަށް ހުކުމް ކޮށްފި\n2 އަހަރު ކުރިން ( ޖޫން 7, 2018 )\nސްރީލަންކާގެ ވެރިރަށް ކޮލަމްބޯގައި މަރާލާފައިވާ ހ.ހަންޑްރެޑް ފްލާވާސް ހުސައިން ރަޒީން (ރަބަރޭ) ގެ މަރުގެ މައްސަލައިގައި ދައުލަތުން ދައުވާ އުފުލި ރ.ކަދޮޅުދޫ (މިހާރު ދުވާފަރު)، ފީރޯޒުގެ އިބްރާހިމް އަބްދުއްރަހްމާންގެ މައްޗަށް ކުށް ސާބިތު ނުވާކަމަށް ކްރިމިނަލް ކޯޓުން ހުކުމް ކޮށްފިއެވެ.\nއިބްރާހިމް އަބްދުއްރަހްމާންގެ މައްޗަށް ދައުލަތުން އުފުލާފައިވަނީ ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްތުގައި މީހަކު މެރުމުގައި ބައިވެރިވުމާއި، އެނގިހުރެ މަރެއް ފޮރުވުމުގެ ކުށުގެ ދައުވާގެ އެވެ. މި ދެ ދައުވާވެސް ސާބިތު ނުވާކަމަށް ކްރިމިނަލް ކޯޓުން ހުކުމް ކޮށްފައިވާކަން ރަސްމީ އެއްވެސް ފަރާތަކުން މިކަން ކަށަވަރު ކޮށްދީފައި ނުވި ނަމަވެސް، މުއުތަބަރު ފަރާތަކުން މިކަން "ވަގުތު" އަށް ވަނީ ކަށަވަރު ކޮށްދީފައެވެ.\nއިބްރާހިމް އަބްދުއްރަޙްމާނުގެ މައްޗަށް ތޫނު ހަތިޔާރެއް ބޭނުންކޮށްގެން ގަސްތުގައި މީހަކު މަރާލުމުގައި ބައިވެރި ކަމުގެ ދައުވާ އުފުލާފައިވަނީ، 2015 ވަނަ އަހަރުގެ އޮކްޓޫބަރު މަހުގެ ތެރޭގައި އޭނާ އަވައްޓެރި ލަންކާއަށް ގޮސް ބިލާލަށް ފައިސާދީ ރަބަރޭ މަރާލަން ރޭވުމާއި، އޭގެ ފަހުން ރަބަރޭ މަރާލުމަށް ފަހު އިބްރާހިމްގެ ފޯނަށް ހ. ފީރޯޒްހިޔާ ބިލާލް މުހައްމަދު އަހުމަދު ފޮޓޯ ފޮނުވުމުން އިތުރު ފައިސާ ބިލާލުގެ އެކައުންޓަށް ފޮނުވާފައި ވާތީއެވެ. އަދި އޭނާގެ މައްޗަށް އެނގިހުރެ މަރެއް ފޮރުވުމުގެ ކުށުގެ ދައުވާ އުފުލާފައިވަނީ 2015 ނޮވެމްބަރު5ވަނަ ދުވަހު ރަބަރޭ މަރާލިކަން އެނގިހުރެ އެކަން ސިއްރު ކުރުމުންނެވެ.\nރަބަރޭގެ މަރާ ގުޅިގެން އިބްރާހިމް އަބްދުއްރަޙްމާނުގެ މައްޗަށް ކުށް ސާބިތު ނުވާކަމަށް ހުކުމް ކޮށްފައިވާއިރު، މިނިވަން ނޫހުގެ ގެއްލިފައިވާ ނޫސްވެރިޔާ ރިލްވާންގެ މައްސަލައިގައިވެސް ވަރަށް އަވަހަށް ހުކުމް އިއްވުމަށް މަސައްކަތް ކުރަމުންދާކަމަށް ކްރިމިނަލް ކޯޓުން ވިދާޅުވެފައިވެއެވެ.\nޖޫން 7, 2018 15:38\nކުރިން ވެސް އެނގޭ ސަާބިތުނުވާނެކަން.\nޖޫން 7, 2018 16:02\nމަސްތުވާތަކެތީގެ މައްސަލަ މަރުގެ މައްސަލަ ސާބިތުވާނީ ވަކިބައެއްގެމައްޗައް! އިންޑިާއިން ނެގި3މީހުންވެސް ރާއްޖޭގަވީނަމަ މިހާރު ވާނީ ދޫކޮށްލާފަ!\nޖޫން 7, 2018 16:03\nމިރާއްޖޭގައި ތިބޭނީ ބަސްއަހާ ކުދިންނެވެ. އެކަން އެގޭލެއް ބޮޑުކަމުން އެކުދިން ދޫކޮށްލަނީއެވެ . އަނެއްކާ ތިޔާއަކީ ސިޔާސީ ކަމެއް ނޫންތާ ، ސިޔާސީ ކަމެއްނަމަ ، އިސްޓިކާއެއް ޖަހާލާހާ އަވަހަށް ތިކަން ނިމިގެން ދިޔައީސް...\nޖޫން 7, 2018 16:09\nތީ މީގެ15 ވަރަކަށް އަހަރު ކުރިން ޕާކިސްތާނުގަ ފިލައިގެން އުޅެފަ ރާއްޖެއައި މީހެއް. މީނާ އަކީ ޅައުމުރުގެ އަންހެން ކުދިންގެ އަތުން އޮރިޔާން ފޮޓޯ ހޯދާ ނުވިތާކަށް ގަޔައް އަރަމުން ދުވާމީހެއް. ވަރަށް ފައިސާ ގެންގުޅޭ މީހެއް ކަމަށް ވަނީ. އެކަން އިނގޭނެ މީނަ ދަންނަ އެންމެނައް.\nޖޫން 7, 2018 16:11\nފަނޑިޔާރުން ގަނެލައިގެން ހުކުމް ކޮށްފަ ތިއޮތީ\nޖޫން 7, 2018 16:36\nވަގުތު ނޫހުގެ ނާވާޒު އެއްޗެއް ހިތައް އަރާތަ. ހަގީގަތށ ކުރިމަތިލާބަލަ މަރު ނުވަނީސް\nޖޫން 7, 2018 16:38\nޔާމީނުގެ ސިޔާސީ އެޖެންޑާ ފުރިހަމަކުރަން އޮންނަ ތަނެއް ތި ކްރިމިނަލް ކޯޓަކީ\nޖޫން 7, 2018 17:04\nދެން ކިހިނެތް މިގައުމު ރަގަޅުވާނީ. ރިލުވާނު މައްސަލައިގަ އަދި އަމުދަކުން ސާބިތު ނުވާނެތާ، އެކުދިން އެ އުޅެނީ ވިއްޔަ ސަރުކާރުން ފޮނުވީމަ އިދިކޮޅު މުޒާހަރާތެރޭ ވެސް “މަރާފައޭ އޮންނާނީ” ނުފެންނާނެއޭ.\nޖޫން 7, 2018 17:11\nބިލާލަށް ޓާސްކް ހަވާލު ކުރި ކަމުގެ ހެކި، ޓާސްކް ފުރިހަމަކޮށް ޕުރޫފަކަށް ފޮނުވި ފޮޓޯ، ބަދަލުގައި ޕޭމެންޓްގެ ބާކީބައި ޖަމާ ކުރި ކަމުގެ ހެކި އަދި ގަރީނާ ލިބި ހުރެ، މިވަރުގެ ބޮޑެތި ޖަރީމާ ސާބިތު ނާވެނެ2ގޮތެއް އޮންނާނީ. ޢެއީ؛ ތަހުގީގީ އަދި ޝަރުއީ އިދާރާގެ ނާގާބިލުކަން ނޫނީ ކޮންމެވެސް ސަބަބަކަށްޓަކައި ސާބިތު ނުވާ ކަމަށް ގާޒީ ނިންމަން ބޭނުންވުން. ވަﷲ އައުލަމް !\nޖޫން 7, 2018 17:32\nތިޔައީސިޔާސީމީހެއްގެ މައްޗައް ދައުލަތުން އުފުލިދައުވާއެއްނަމަ ދައުލަތާއެއްކޮޅައް ނިމުނީސްކަން ކަށަވަރު\nޖޫން 7, 2018 17:36\nހީވޭ ކަމެއް ހެން ، މަސްތުވާ އެއްޗިއްސާ މީހުން މެރުން ސާބިތު ނުވޭ ، ސަޅި ކޯޓުތަކެއްދޯ ރާއްޖޭގަ މިހުންނަނީ؟ ކޮބާ ސިއްރު ރިޕޯރޓް؟ ސިޔާސީ މީހުންނަށް އެކަނި ސިއްރު ރިޕޯރޓް އޮންނަނީ، މިކަހަލަ ޤައުމެއް ބުނެބަލަ މި ދުނިޔެއިންވެސް، މިޤައުމުގެ މިތިބި ފަނޑިޔާރުންނަށް ވުރެ ސަދޫމް ގައި ތިބި ފަނޑިޔާރުން މާ ފުރިހަމަ، މާ ބޮޑަށް ވެސް އިންސާފު ވެރި.، ކަލޯ މިކޮމެންޓް ލަދުންވެސް ނުޖަހާނެ\nޖޫން 7, 2018 18:52\nޤަޒީންނަށްޙީވަނީ މިދުނިޔެ އެކަނިހެން އޮތީ. އަދި މީހަކު ދޭ ފައިސާފޮއްޗަކުން އާޚިރަތް ދުވަސް ގަނެވިދާނެކަމަށް.\nޖޫން 7, 2018 20:30\nތި ގޮތަށް ކޮންމެވެސް މީހެއްގެ މައްސަލައިގެ ލިޔުންތައް މައްޗަށް ކޮންމެސް އެއްޗެއް އެޅިގެން އެމައްސަލަ ކުރިއަށް ނުގެންގޮސް ވެސް ހުއްޓާލި. އެކަމު ވަރަށް ކުއްލި ގޮތަކަށް އެލިޔުންތައް ހިއްކައިގެން އެމައްސަލަ ބަލަންފެށި ... ކޮޅު ބަދަލުކޮށްލީމަ ވީގޮތެކޭ ކިޔާ އަޑު މަވެސް އެހީމު... މީ މިޤައުމުގެ ހުރި ކޯޓުތަކުގެ ހާލު.....\nޖޫން 8, 2018 02:38\nލަންކާއިން ބުނި ތަހުގީގު ކޮއްފަ ތި ކަމުގަ ދިވެހި ވިޔަފާރި ވެރިޔެއް ވެޔޭ!! އެދުވަސް ކޮޅުގަ ކީ ސަން....މް އޭވެސް އެހެންވީމަ ސާބިތު ވުމަކީ ނާދިރު ކަމެއް، ދެ ފުޅިޔައް ވީ ގޮތްވެސް އެންގޭ އެންމެނައް!!


Sharafuddheen School: O'level gai aa harufathakah – adduLIVE\nޝަރަފުއްދީން ސްކޫލް: އޯލެވެލްގައި އައު ހަރުފަތަކަށް\n1 Nov 27, 2021, 18:09 މުޙައްމަދު ހިޒްޔަމް\nމަތީ އަރުތަވެރިންނާއެކު، ޝަރަފުއްދީން ސްކޫލްގެ ޕްރިންސިޕަލް ހުސައިން މުސައްވިރު\n2019 ވަނަ އަހަރުގެ އޯލެވެލް އިމްތިހާނު ވެގެންދިޔައީ، ރާއްޖޭގައި އޮކްޓޯބަރު/ނޮވެމްބަރުގައި ހެދި އެންމެ ފަހު އޯލެވެލް އިމްތިހާނަށެވެ. އެ އަހަރުގެ އިމްތިހާނު ހެދި 4،987 ދަރިވަރުންގެ ތެރެއިން 419 ދަރިވަރަކު ވަނީ މަތީ އަރުތަވެރިންގެ އިނާމު ހާސިލުކޮށްފައެވެ. އަދި އިމްތިހާނު ހެދި 8 މާއްދާއިން އޭ ސްޓަރ ހޯދައިގެން މުޅި ރާއްޖެއިން 1 ވަނަ ހޯދި 10 ދަރިވަރުން އެބަތިއްބެވެ. ހަމައެހެންމެ، ދުނިޔޭގެ ވަނަތަކުގައި ދިވެހި 42 ދަރިވަރުން ހިމެނޭކަމީ މުޅި ޤައުމު ފަޚުރުވެރިވާނެފަދަ ކާމިޔާބީއެކެވެ.\nއައްޑޫ ސިޓީ ހިތަދޫގައި ހުންނަ ޝަރަފުއްދީން ސްކޫލަކީ، މަތީ އަރުތަވެރިންގެ ތެރެއިން އެންމެ ފަޚުރުވެރި2ކާމިޔާބީ އައްޑުއަށް ހޯދައިދިން ދަރިވަރުން ނިސްބަތްވާ ސްކޫލެވެ. ޝަރަފުއްދީން ސްކޫލްގައި ކިޔެވި ދަރިވަރަކު މުޅި ރާއްޖެއިން 1 ވަނަ ހޯދާފައިވާއިރު، އެ ސްކޫލްގެ އިތުރު އެހެން ދަރިވަރަކު ވަނީ ދުނިޔޭގެ 1 ވަނަވެސް ހޯދާފައެވެ.\nމުޅި ރާއްޖެއިން 1 ވަނަ ލިބުނު 10 ދަރިވަރުންގެ ތެރޭގައި އައްޑޫގެ ސްކޫލަކަށް ނިސްބަތްވާ ދަރިވަރަކު ހިމެނުމީ، މުޅި ސިޓީއަށްވެސް ލިބޭނެ ފަޚުރެއްކަން ޔަގީނެވެ. އަދި ހަމައެހެންމެ، އެކި މާއްދާތަކުން ދުނިޔޭގެ އެއްވަނަ ހޯދި5ދަރިވަރުންގެ ތެރެއިންވެސް އައްޑޫގެ ސްކޫލަކަށް ނިސްބަތްވާ ދަރިވަރަކު ހިމެނިގެން ދިއުމީ، އައްޑޫގެ ކޮންމެ ރައްޔިތަކަށްވެސް ލިބޭނެ ޝަރަފަކާއި ފަޚުރެއްކަމާމެދު އެއްވެސް ޝައްކެއް ވަސްވާހެއް ނެތެވެ.\nޝަރަފުއްދީން ސްކޫލްގެ ދަރިވަރުން\nދުނިޔެއިން އެއްވަނަ ހޯދި ދަރިވަރު\nއައިޝާ ރަސާން ނާޒިމް، މެރިން ސައިންސް އިން އެއްވަނަ، ޝަރަފުއްދީން ސްކޫލް\nރާއްޖެއިން އެއްވަނަ ހޯދި ދަރިވަރު\nފާތިމަތު ނަބާހާ ހުސެއިން، ސ. ހިތަދޫ، ޝަރަފުއްދީން ސްކޫލް\nޝަރަފުއްދީން ސްކޫލުން ހޯދި މި ކާމިޔާބީ އާ ގުޅޭގޮތުން ސުވާލު ދެންނެވުމުން އެ ސްކޫލްގެ ޕްރިންސިޕަލް ހުސައިން މުސައްވިރު ވިދާޅުވީ، މިކަމުން ދައްކުވައިދެނީ އިލްމީ ލޭ ހުރި ގާބިލު ދަރިވަރުން އައްޑޫގައި އެބަތިބި ކަމެވެ.\nއައްޑޫގެ ލޭ [ހިނގާ] އިލްމީ ގޮތުން ގާބިލު ދަރިވަރުން އެބަތިބިކަން މިކަމުން ދައްކުވައިދެނީ\nމީގެއިތުރުން، މުސައްވިރު ވަނީ، ސްކޫލްގެ އެކެޑަމިކް ޓީމުން ކޮށްދެއްވި މަސައްކަތްވެސް ފާހަގަކޮށްފައެވެ. އަދި މިފަދަ ކާމިޔާބީއެއް ނެރުމަށްޓަކައި ޓީޗަރުން ކުރެއްވި ބުރަ މަސައްކަތް ވަނީ ފާހަގަކޮށްފައެވެ. އަދި ސްކޫލްގެ އެކެޑަމިކް ކަލްޗަރއާއި އާދަތައް މި ކާމިޔާބީގައި ބޮޑު ދައުރެއް އަދާކޮށްފައިވާތީ އެކަމަށްވެސް މުސައްވިރު ވަނީ އަލި އަޅުވާލާފައެވެ.\nޝަރަފުއްދީން ސްކޫލްގެ ދަރިވަރުން އޯލެވެލް އިމްތިހާނު ހަދަނީ\nމެރިން ސައިންސް އިން ދުނިޔޭގެ އެއްވަނަ ހޯދި އައިޝާ ރަސާން ނާޒިމް ބުނިގޮތުގައި، އޭނައަށް ލިބުނު ކާމިޔާބީގައި ސްކޫލްގެ ދައުރު ވަރަށް ބޮޑެވެ. އަދި ޓީޗަރުންގެ އެހީތެރިކަމާއި، އެއްބާރުލުން އިންތިހާއަށް ލިބުނުކަމަށް ރަސާން ވަނީ ބުނެފައެވެ.\n"މަތީ އަރުތަވެރިއަކަށް ވެވުމުން އެންމެ ފުރަތަމަ ޝުކުރު އަދާކުރާނީ މާތްﷲ އަށް. ދެން ސްކޫލްގެ މެނޭޖްމެންޓަށާއި، ސްކޫލްގެ ޓީޗަރުންނަށް. އެއަށްފަހު ކިޔެވުމަށް ހުރިހައި ގޮތަކުން ހިތްވަރު ދެއްވި، މިހާރުވެސް ހިތްވަރު ދެއްވަމުން ގެންދަވާ އަޅުގަނޑުގެ މަންމައާއި ބައްޕަ އަދި އާޢިލާއަށް" ރަސާން ބުންޏެވެ.\nރާއްޖެއިން އެއްވަނަ ހޯދި ޝަރަފުއްދީންގެ ދަރިވަރު ފާތިމަތު ނަބާހާ ހަސަންވެސް ވަނީ، މަތީ އަރުތަވެރިއަކަށް ވެވުމުން ވަރަށް ބޮޑަށް އުފާކުރި ކަމަށާއި، ސްކޫލްގެ ޓީޗަރުން ކުރެއްވި ބުރަ މަސައްކަތް އެނގި، އެކަން ބަލައިގަންނަ ކަމަށް ބުނެފައެވެ. އަދި ނަބާހާގެ ބެލެނިވެރިންނާއި، އާއިލާގެ މެމްބަރުންނަށް ފަހަށް، އެންމެ ބޮޑު ޝުކުރެއް އަދާކުރާނީ ސްކޫލް ޓީޗަރުންނަށް ކަމަށް ނަބާހާ ވަނީ ބުނެފައެވެ. މީގެއިތުރުން، ނަބާހާ ވަނީ އޭނަގެ ކާމިޔާބީގައި އޭނަގެ މައިންބަފައިންނާއި އާއިލާގެ ހިއްސާ ވަރަށް ބޮޑުކަން ފާހަގަކޮށްފައެވެ.\n"ޓިއުޝަން ނެގުމަކާ ނުލައި އަޅުގަނޑަށް އެހައި ގިނައިން ދަސްވުމުން، އެ ހުރިހާ ކްރެޑިޓެއް ދާނީ ޓީޗަރުންނަށް" ނަބާހާ ބުންޏެވެ.\nޝަރަފުއްދީން ސްކޫލަކީ އައްޑޫގައި ސެކަންޑަރީ ފެންވަރާ ހަމައަށް ކިޔަވައިދޭ ސްކޫލްތަކުގެ ތެރެއިން ސްކޫލެކެވެ. 2021 ވަނަ އަހަރުގެ މެއި/ޖޫންގައި ހެދި އޯލެވެލް އިމްތިހާނުގައިވެސް އެ ސްކޫލްގެ 31 ދަރިވަރުން ވަނީ ގަދަ ދިހައެއްގައި ހިމެނިފައެވެ. އަދި އޭގެތެރެއިން4ދަރިވަރުން ވަނީ މުޅި ރާއްޖެއިން އެއްވަނަ ހޯދާފައެވެ.


Nuhaggu mussandhikan, kushakah nuhedhifai!\nނުހައްގު މުއްސަނދިކަން ކުށަކަށް ނުހެދުމުގެ ކަންބޮޑުވުން ބޮޑު --\nސިޔާސީ މަގާމަކަށް އާދެވޭއިރަށް ގެންގުޅުނު ސައިކަލް ގަނޑު އެއްލާލައި އަގު ބޮޑެތި ކާރުތައް ބައްލަވައިގެން، އަގު ބޮޑެތި ފްލެޓްތަކަށް ބަދަލުވާ ވާހަކައަކީ މިހާރު ދިވެހިންނަށް އާ ވާހަކައެއް ނޫނެވެ. ބޮޑެތި ވިޔަފާރިތައް ފަށައި އޭގެން ބޮޑެތި ނަފާ ހޯދާ ވާހަކައަކީ ވެސް އާ ވާހަކައެއް ނޫނެވެ. އެ ވާހަކަ ދައްކާލަ ދައްކާ ތިބޭތާ ޒަމާންތަކެއްވީ އެވެ. ސިޔާސީ ބޭފުޅުން ކުއްލިއަކަށް މުއްސަނދިވެ، "އުދުހިގަންނަ" ތަން ބަލަން ތިބުން ނޫން ގޮތެއް ރައްޔިތުންނަށް ނެތެވެ. އެ ނޫން ގޮތެއް ސިޔާސީ ބޭފުޅުން ހޯދައި ވެސް ނުދިނެވެ.\nކޮރަޕްޝަން ހިންގުމަކީ ކުށެކެވެ. ގާނޫނުލް އުގޫބާތުގައި ވެސް ކޮރަޕްޝަނާ ގުޅޭ ރިޝްވަތު ފަދަ ކުށްތައް ވަނީ ހިމަނާފަ އެވެ. ކޮރަޕްޝަންގެ އަމަލުތައް އިތުރުވެފައިވާލެއް ބޮޑު ކަމުން މިހާރު އޮތް ވަރަށްވުރެ ގާނޫނުލްއުގޫބާތު ވަރުގަދަ ކުރަން ވެސް ސަރުކާރަށް މިހާރު އޮތީ ޖެހިފަ އެވެ. ގާނޫނުލްއުގޫބާތަށް ސަރުކާރުގެ ފަރާތުން ވަނީ ކޮރަޕްޝަންގެ ގިނަ އާ ކުށްތަކެއް ތައާރަފްކޮށް ވަރަށް ތަފްސީލު ބިލެއް މަޖިލީހަށް ވައްދާފަ އެވެ.\nޕީޕީއެމްގެ ޕީޖީ ލީޑަރު އަހުމަދު ނިހާން ހުސެއިން މަނިކު ވިދާޅުވާ ގޮތަށް އެ ބިލް އޮތީ ދައުލަތުގެ މުވައްޒަފަކު ކޮރަޕްޝަންގެ ލޯ ލާރިއެއްގައި ޖެހުނަސް "ބަނދަވޭ" ނެ ހެނެވެ.\nއެހާ ތަފްސީލީ ބިލެއް މަޖިލީހަށް ވެއްދިއިރު ޒަމާނުންސުރެ ހައްލެއް ބޭނުންވެފައި އޮތް، ސިޔާސީ ބޭފުޅުންނާއި ދައުލަތުގެ މުވައްޒަފުންގެ ކުއްލި މުއްސަނދި ކަމާމެދު ރައްޔިތުންނަށް ސުވާލު އުފެއްދޭނެ ގޮތެއް އަންނާނެ ކަމަށް ވަރަށް ބޮޑަށް ބެލުވުނެވެ. އެކަމަކު އެ ބިލްގައި ވެސް އެކަމެއް ނުހިމެނެ އެވެ. ނުފޫޒުގަދަ ސިޔާސީ ބޭފުޅުން ބަނދެވޭނެ ގޮތެއް ނެތެވެ.\nނުހައްގު މުއްސަނދިކަން ނުވަތަ "އިލިސިޓް އެންރިޗްމަންޓް" ކުށަކަށް ނުހެދެ އެވެ. ނުހައްގު މުއްސަނދި ކަމަކީ ކުރިއަރާފައިވާ ގައުމުތަކުން މާނަ ކުރާ ގޮތުގައި އެމީހަކަށް އަސްލު ލިބޭ އާމްދަނީ އަށްވުރެ މަތީ ފެންވަރުގައި ދިރިއުޅުމާއި ލިބޭ އާމްދަނީއަށް ވުރެ ތިމާގެ އަތުގައި ހުންނަ މިލްކިއްޔާތު ބޮޑުވުމެވެ. އަދި އެއީ އެމީހެއްގެ މަސައްކަތުން ކޮރަޕްޝަނާ ނުލާ ހޯދި ތަކެތިކަން ސާބިތުކޮށް ނުދެވިއްޖެނަމަ އެ މުދާ ދައުލަތަށް ނެގުމާއެކު އެމީހަކު ކުށްވެރިވާނެ އެވެ.\nރާއްޖޭގައި މިކަން ނުވެ އަހަރުތައް ފާއިތުވެގެންދާއިރު މިކަމަކީ ދުނިޔޭގެ ގައުމުތަކުން އަމަލު ކުރަމުންދާ ކަމެކެވެ. އދ. އިން ވެސް ކުށެއްގެ ގޮތުގައި ހެދުމަށް ބާރު އަޅައި ހިތްވަރު ދީފައިވާ ކަމެކެވެ. އެގޮތުން ރާއްޖެ ވެސް ބައިވެރިވާ އދ. ގެ މުއާހަދާއެއް ކަމަށްވާ "ޔުނައިޓެޑް ނޭޝަން ކޮންވެންޝަން އެގެއިންސްޓް ކޮރަޕްޝަން" ގައި ނުހައްގު މުއްސަނދިކަމުގެ ވާހަކަ ބަޔާންކޮށްފައި އޮވެ އެވެ. އެ މުއާހަދާއާ އެއްގޮތަށް 42 ގައުމަކުން ނުހައްގު މުއްސަނދިކަން ކުށަކަށް ހަދާފައިވެ އެވެ.\nނުހައްގު މުއްސަނދި ކަމަކީ އިންޑިއާ، ޕާކިސްތާން އަދި ފްރާންސާއި ގްރީސް، ކޮލަމްބިއާ ފަދަ ގައުމުތަކުގައި ކުށެކެވެ. ޕާކިސްތާނަކީ މިފަދަ މައްސަލަތަކުގައި އެންމެ ގިނައިން ދައުވާކޮށް ކާމިޔާބު ވެސް ވެފައިވާ ގައުމެވެ. އެ ގައުމުގައި 170 އެއްހާ މައްސަލާގައި ނުހައްގު މުއްސަނދިކަން ސާބިތުވެ، މީހުން ކުށްވެރިވެފައިވެ އެވެ.\nނުހައްގު މުއްސަނދިކަން ކުށެއްގެ ގޮތުގައި އޮންނަ ގައުމުތަކުގައި ވެސް އެ ކުށަކީ ހާއްސަ އުސޫލަކުން އަމަލު ކުރާ ވަކިން އޮންނަ ކުށެކެވެ. އެ ކުށް ސާބިތު ކުރުމުގައި އެހެން ޖިނާއީ ކުށްތަކާ ތަފާތެވެ. އެގޮތުން އާންމު އުސޫލުން ދައުވާ ސާބިތު ކޮށްދިނުމުގެ ބުރަ ނުވަތަ ބާޑަން އޮފް ޕްރޫފް އޮންނަނީ ދައުވާ ކުރާ ފަރާތް ނުވަތަ ދައުލަތަށް ކަމަށްވީ ނަމަވެސް މި ކުށުގައި ދައުލަތުން ސާބިތުކޮށް ދޭން ޖެހެނީ މުއްސަނދިކަމަކީ އޭނާގެ މަގާމާއި ވަޒީފާއާ އަޅާ ބަލާއިރު ނުބައްދަލު މުއްސަނދި ކަމެއް އެކަންޏެވެ. އެ މުއްސަނދިކަމަކީ ކޮރަޕްޝަނުން ހޯދާފައިވާ މުއްސަނދި ކަމެއް ނޫންކަން ސާބިތުކޮށްދޭން ޖެހެނީ ދައުވާ ލިބޭ މީހާ އެވެ.\nމުއައްސަސާތަކުން ގޮވާއިރު ވެސް އަޑެއް ނީވޭ!\nގާނޫނުލްއުގޫބާތު ދިރާސާ ކުރިއިރު ނުހައްގު މުއްސަނދިކަން ކުށަކަށް ހަދަން އެންޓި ކޮރަޕްޝަން ކޮމިޝަން (އޭސީސީ) އިން އެދުނެވެ. ނަމަވެސް ބިލް މަޖިލީހަށް ހުށަހަޅައިގެން ފާސް ކުރީ އެ ކުށާ ނުލަ އެވެ. އޭގެ ފަހުން ވެސް އޭސީސީއިން ވަނީ ގާނޫނުލްއުގޫބާތުގައި ހިމަނަން ބޭނުންވި 13 ކަމުގެ ތެރޭގައި އެންމެ ކުރީގައި ނުހައްގު މުއްސަނދިކަން ކުށަކަށް ހެދުމަށް ހިމަނާފަ އެވެ. އެ ކޮމިޝަނުން އެގޮތަށް އެދި، ބިލެއް ޑްރާފްޓްކޮށް ބަންޑާރަ ނައިބު އޮފީހަށް 2015 ވަނަ އަހަރު ފޮނުވަން ވެސް ފޮނުވި އެވެ. އެކަމަކު އެ އަދިވެސް އޮތީ އެވެ.\nއޭސީސީން ބުނާ ގޮތުން، ނުހައްގުން މުއްސަނދިކަމަކީ ކުށެއް ކަމަށް ގާނޫނުލް އުގޫބާތުގައި ބުނެފައި ނުވާތީ އެކަމުގެ ސަބަބުން ދައުލަތުގެ ބައެއް މުވައްޒަފުންގެ މައްސަލަ ތަހުގީގު ކުރެވޭކަށް ނޯވެ އެވެ. ނުހައްގުން މުއްސަނދިކަން ހޯދި ކަމަށް ތުހުމަތުކުރެވޭ ފަރާތްތަކުގެ މައްސަލަތައް ތަހުގީގުކޮށް އެ ފަރާތްތަކާ ސުވާލު ކުރެވޭނެ ގާނޫނީ އޮނިގަނޑެއް ނެތުމުން ކޮރަޕްޝަންގެ ތެރޭގައި ހިމެނޭ މައިގަނޑު އެއް ކުށުގެ އަމަލު މުޅިން ދޫކޮށްލެވޭ ކަމެވެ.\nރާއްޖޭގެ ކޮރަޕްޝަންގެ ހާލަތު ރަނގަޅު ނޫން ކަމާއި އެކަމުން ސަލާމަތްވާން ޖެހޭ ކަމަށް ވިދާޅުވެ މިދިޔަ އަހަރު ވެސް އޭސީސީގެ ނައިބު ރައީސް މުއައްވިޒް ރަޝީދު ވިދާޅުވި ގޮތުގައި ނުހައްގު މުއްސަނދިކަން ބެލުމަށް ގާނޫނެއް އެކުލަވާލަން ވަރަށް ގިނަ މަސައްކަތްތަކެއް ކޮށްފައިވާ ކަމަށާއި ނަމަވެސް މިހާތަނަށް އެކަން ކާމިޔާބު ނުވި ކަމެވެ.\nއޭސީސީއިން އެކަމުގައި ގިނަ މަސައްކަތްތަކެއް ކޮށްފައިވަނިކޮށް އަދި ބަންޑާރަ ނައިބު އޮފީހުގައި ވެސް އެދިފައި ވަނިކޮށް ގާނޫނުލްއުގޫބާތަށް އެތައް ބައިވަރު އިސްލާހެއް ހުށަހެޅިއިރު ވެސް ނުހައްގު މުއްސަނދިކަމުގެ ޒިކުރު ވެސް ކޮށްލާފައި ނެތުމަކީ ހައިރާންވާވަރުގެ ކަމެކެވެ. ސަރުކާރަށް އެކަން ކުރުން މުހިންމު ނޫނީ ހެއްޔެވެ؟\nއޮޑިޓާ ޖެނެރަލް ހަސަން ޒިޔަތު މީގެކުރިން ބޭއްވި ރަސްމިއްޔާތެއްގައި ވިދާޅުވެފައިވާ ގޮތުގައި އެމީހެއްގެ މަގާމާއި އާމްދަނީއާ ނުބައްދަލު މުއްސަނދިކަން ހުއްޓުވުމަށް ފައިސާ ހޯދި ގޮތް ބަޔާންކޮށްދޭން ގާނޫނީ ގޮތުން މަޖުބޫރުކުރުވަން ޖެހެ އެވެ. އެފަދަ މީހުން ގާނޫނުގެ ކުރި މައްޗަށް ގެނެވޭނެ ގޮތެއް ވެސް މުއައްސަސާތަކުން ހޯދަން ޖެހޭ ކަމެވެ. އޮޑިޓާ ޖެނަރަލާއި އޭސީސީއިން ކަމުގެ މުހިންމު ކަމުގެ ވާހަކަ ތަކުރާރުކޮށް ވިދާޅުވުމަކީ ކަމުގެ މުހިންމު ކަމާއި ބޭނުންތެރިކަން ކަށަވަރުވާ ކަމެކެވެ.\nކޮރަޕްޝަންގެ ކުށްތައް ސާބިތުކުރުން ރާއްޖޭގައި އުނދަގޫކަން ފާހަގަކުރަމުން ޓްރާންސްޕޭރެންސީ މޯލްޑިވްސްއިން ބުނެފައިވާ ގޮތުގައި އެކަމަށް އެންމެ ބޮޑު ހައްލެއް އަންނާނީ މާލީ ބަޔާން ހުށަހަޅަން ލާޒިމްކޮށް ނުހައްގު މުއްސަނދި ކަމަކީ ކުށެއް ކަމަށް ކަނޑައެޅިގެންނެވެ. ހަރުދަނާ މާލީ ބަޔާނުގެ ނިޒާމެއް އޮވެއްޖެނަމަ ނުހައްގު މުއްސަނދިކަމުގެ ކޭސްތައް އައިޑެންޓިފައި ކުރެވޭނެ ކަމަށް އެ ޖަމިއްޔާއިން ދެކެ އެވެ.\nރައްޔިތުންގެ މަޖިލީހުގެ މެންބަރުން މަޖިލީހުގެ އަމީންއާމަށް މާލީ ބަޔާން ހުށަހަޅާއިރު އެހާ ހިސާބުން އެ ފައިލް ކުރަނީ އެވެ. އޭގެ ތަފްސީލް އާންމު ކުރައްވަނީ މަދު މެންބަރެކެވެ. ތަފްސީލް ހޯދުމަކީ އާންމުންނަށް ފަސޭހަ ކަމެއް ވެސް ނޫނެވެ. ނުހައްގު މުއްސަނދިކަން ކުށަކަށް ހަދައި އޭގެ ނަތީޖާ އެންމެ ރަނގަޅަށް ނުކުންނާނީ ދައުލަތުގެ މަގާމުތައް އަދާކުރާ ފަރާތްތަކުގެ މާލީ ބަޔާންތައް އާންމު ކުރަން ޖެހޭ ގޮތަށް ހެދުމުން ކަމަށް ވެސް ޓްރާންސްޕޭރެންސީ މޯލްޑިވްސްއިން ގަބޫލު ކުރެ އެވެ.\nމިހާރު ރައްޔިތުންގެ މަޖިލީހަށް ހުށަހަޅާފައިވާ ގާނޫނުލްއުގޫބާތުގެ އިސްލާހު ކުރުމުގެ ބިލްގައި މާލީ ބަޔާންއަށް މަކަރު ހެދުން ކުށަކަށް ހަދާފައިވެ އެވެ. އެއީ ކުރިއަށް އެޅި ފިޔަވަޅެކެވެ. އެ ފިޔަވަޅު އެންމެ ފުރިހަމަ ވާނީ އޭގެ ތެރެއަށް ނުހައްގު މުއްސަނދިކަން އިތުރުކުރުމުންނެވެ. ރާއްޖެއަށް ނުކަތާ ވަރަށް ކޮރަޕްޝަންގެ އަދަދު އިތުރުވަމުންދާއިރު އެކަން ހުއްޓުވަން އަޅަން ޖެހޭ ކޮންމެ ފިޔަވަޅެއް ހަދަން ޖެހޭ ކޮންމެ ގާނޫނެއް ހެދުމަކީ މިހާރަށް އެހާމެ މުހިންމު ކަމެކެވެ. އެކަމުގައި ސިޔާސީ ބޭފުޅުންގެ އިހްލާސްތެރިކަން ހުންނަންޖެހެ އެވެ.\nރައްޔިތުންގެ މަޖިލިސް އޮޑިޓާ ޖެނެރަލް އޮފީސް އޭސީސީ + މުހައްމަދު އަނިލް ހިޔާނާތް


Arafaathu bimah boakoh vaarey veheny, Dhivehinge haalu rangalhu | Mihaaru\nއަރަފާތު ބިމަށް ގަދަވަޔާއެކު ވާރޭ ވެހެނީ-- ފޮޓޯ: އަފްޒަލް\nއަރަފާތު ބިމަށް ބޯކޮށް ވާރޭ ވެހެނީ، ދިވެހިންގެ ހާލު ރަނގަޅު\n10 އޯގަސްޓް 2019 - 19:166comments\nހައްޖުގެ މަތިވެރި އަޅުކަމުގައި ދެ މިލިއަނަށް ވުރެ ގިނަ މީހުން ތިބި އަރަފާތު ބިމަށް ވަރަށް ބޯކޮށް ވާރޭވެހި، ބައެއް ފޭލިގެތައް ވެއްޓިއްޖެ އެވެ. އެކަމަކު އެއްވެސް މީހަކަށް އަނިޔާވި ކަމުގެ ރިޕޯޓެއް އަދި ނެތެވެ.\nމިވަގުތު އަރަފާތުގައި ހުރި ޕީއެސްއެމްގެ ނޫސްވެރިޔާ މުހައްމަދު އަފްޒަލް "މިހާރު" އަށް ބުނީ ގަދަވަޔާ އެކު ބޯކޮށް ވާރޭ ވެހުމުގެ ސަބަބުން ބައެއް ޓެންޓްތަކަށް ގެއްލުން ލިބިފައިވާ ކަމަށެވެ. ނަމަވެސް ދިވެހިން ތިބި ޓެންޓްތަކަށް ގެއްލުމެއް ނުލިބޭ ކަމަށް އޭނާ ބުންޏެވެ.\n"ސަތަރިތަކުގައި ފެންބޮޑުވެ ހަލާކުވުމުގެ ކުރިން ދިވެހިން ވަނީ އެތަންތަނުން ފެން ހިއްކާފައި. ހުރިހާ ދިވެހިން ވެސް ތިބީ ޓެންޓްތަކުގައި،" އަފްޒަލް ބުންޏެވެ.\nއަރަފާތު ބިމަށް މި ގޮތަށް ވާރޭ ވެހުމަކީ ވަރަށް މަދުން ނޫނީ ނުވާ ކަމެކެވެ. ނަމަވެސް އަވި ގަދަކޮށް ދުވަހެއްގައި މޫސުން ކުއްލިއަކަށް ގޯސްވެ، ގުގުރުމާ އެކު ބޯކޮށް ވާރޭ ވެހެން ފެށީ އެވެ.\nމައްކާއާ 12 މޭލު ދުރުގައި އޮންނަ އަރަފާތު ބިމުގައި މިއަދު އިރުއޮއްސެންދެން ހައްޖުވެރިން ތިބޭނެ އެވެ. އޭގެ ފަހުން ދަތުރު ފަށާނީ މުޒުދަލިފާއަށް ދިއުމަށެވެ. އަދި މާދަމާ ޖަމްރާއަށް ހިލަ އުކުން އޮންނާނެ އެވެ.\nސައުދީ އަރަބިއްޔާގެ ހައްޖާއި އުމުރާއާ ބެހޭ ވުޒާރާގެ ޑެޕިއުޓީ މިނިސްޓަރު ޑރ. އަބްދުއްފައްތާހު މަސްހަތު ވިދާޅުވީ ވިއްސާރައިގެ ސަބަބުން ސައުދީގެ ރަސްމީ ފަރާތްތަކުގެ އެއްވެސް ޕްލޭނަކަށް ބަދަލެއް ނާންނާނެ ކަމަށެވެ.\nއަފްޒަލް ބުނީ އަރަފާތުން ފުރުމަށް ވާން ޖެހޭ ތައްޔާރީތައް ދިވެހިން މިހާރު އަންނަނީ ވަމުން ކަމަށެވެ.\nމެދުއިރުމަތީގެ ބައެއް ސަރަހައްދުތަކަށް ވިއްސާރައިގެ ތޫފާނެއް މި ވަގުތު ވަނީ އައިސްފަ އެވެ. އެގޮތުން ޔޫއޭއީގެ ބައެއް ސަރަހައްދުތަކަށް ވެސް ވަރަށް ބޯކޮށް ދަނީ ވާރޭ ވެހެމުންނެވެ.\nއިތުރު ލިޔުންތައް އިސްލާމް ހައްޖު ހައްޖު ގްރޫޕްތައް


Dhivehi raajjeyge jumhoorihyathah thaareehee nazareh!\nފޮޓޯ: މިލަދޫ އޮންލައިން\nދިވެހިރާއްޖޭގެ ޖުމްހޫރިއްޔަތަށް ތާރީހީ ނަޒަރެއް!\n11 ނޮވެންބަރ 2019 - 11:15:05\nދިވެހިރާއްޖޭގެ ފުރަތަމަ ޖުމްހޫރިއްޔާގެ ރައީސަކީ ސުމުއްވުލްއަމީރު މުޙައްމަދު އަމީން ދޮށިމޭނާ ކިލެގެފާނެ އެވެ.\nދިވެހިރާއްޖޭގެ ފުރަތަމަ ޖުމްހޫރިއްޔާގެ ރައީސަކީ ސުމުއްވުލްއަމީރު މުޙައްމަދު އަމީން ދޮށިމޭނާ ކިލެގެފާނެ އެވެ. މީލާދީން 1943 ވަނަ އަހަރުގެ އޭޕްރީލް މަހުގެ7ވަނަ ދުވަހު، ރާއްޖޭގައި އޭރު ހުންނެވި ރަދުން އައްސުލްޠާން ޙަސަން ނޫރައްދީނާއި ބޮޑުވަޒީރު އަލްއަމީރު މުޙައްމަދު ފަރީދު ދީދީ އާއި ދެބޭފުޅުން އެއްފަހަރާ އިސްތަޢުފާ ދެއްވި އެވެ.\nއެހިސާބުން ދިވެހިރާއްޖޭގެ ސިޔާސީ މަޝްރަޙަށް މެދުވެރިވީ އާދަޔާ ޚިލާފު ބަދަލުތަކެކެވެ. އެހިސާބުން ފެނިގެން ދިޔައީ ރާއްޖޭގެ އެންމެމަތީވަލީ، މަތީ ދަރަޖައިގެ ބޭފުޅުންކޮޅެއްގެ އިސްތަށިފުޅުގައި އެޅިގެން ދިޔަތަނެވެ. އޭރުވެސް ދިވެހިރާއްޖޭގެ ސިންގާސަނާ ހުރީ ފަޅަށެވެ.\nމާގިނަދުވަސްތަކެއް ނުވެ ސުމުއްވުލްއަމީރު އަލްޙާއްޖަ ޢަބްދުލްމަޖީދު ރަންނަބަނޑޭރިކިލެގެފާނަށް ދިވެހިރާއްޖޭގެ ރަސްކަން ދިވެހިން އެރުވިއެވެ. 11 އޭޕްރީލް 1943 ގައި އެގޮތަށް އެކަން ހަމަޖެއްސިއިރު އެމަނިކުފާނު ހުންނެވީ ރާއްޖެއިން ބޭރުގައި ކަމުން ރަސްކަމަކާ އެމަނިކުފާނު ހަވާލުވެވަޑައެއް ނުގަންނަވަ އެވެ.\nތަޚުތު ހުހަށް ހުންނަތާ ގިނަދުވަސްވާން ފެށުމުން އެ މައްސަލަ ހައްލުކުރުމަށް ކުރެވުނު މަސައްކަތްތަކުގެ ތެރެއން ނުކުތް ނަތީޖާއަކީ ދިވެހިރާއްޖޭގެ ވެރިކަމުގެ ނިޒާމު ކޮންމެ ގޮތަކަށް އޮތްކަމުގައިވިޔަސް ޤައުމުގެ އެންމެމަތީ ވެރިއެއްގެ މަޤާމުގައި ހުންނެވުމަށް ދިވެހީން އެދެނީ އަލްއަމީރު މުޙައްމަދު އަމީން ދޮށިމޭނާ ކިލެގެފާނު ކަމުގައިވެގެން ދިއުމެވެ.\nއެހާހިސާބުން ދިވެހިރާއްޖޭގެ ފުރަތަމަ ޖުމްހޫރިއްޔާ ދުނިޔޭގެ އަލިކަން ދުށީ 1 ޖެނުއަރީ 1953ގައެވެ. ނަމަވެސް ފުރަތަމަ ޖުމްހޫރިއްޔާ ދެމިއޮތީ7މަހާއި ދުވަސްކޮޅަކު އެވެ. އަނެއްކާވެސް ދިވެހިންނަށް ކަމުދިޔައީ ރަސްކަމެވެ. އެހެންކަމުން7މާޗް 1954ގައި ރަސްކަމަށް އިސްކުރެވުނީ އައްސުލްޠާން މުޙައްމަދު ފަރީދުލްއައްވަލް އެވެ.\nމުހައްމަދު ފަރީދުގެ ރަސްކަން ހިޖުރައިން 1068 ވަނަ އަހަރާ ހަމައަށް ދެމިއޮތުމަށްފަހު ރާއްޖޭގެ ދެވަނަ ޖުމްހޫރިއްޔާ ގާއިމުކުރެވުނީ 11 ނޮވެމްބަރ 1968 ގައެވެ. ރައީސަކަށް އިންތިޚާބު ކުރެވުނީ އަލްއަމީރު އިބްރާހީމް ނާސިރެވެ.\nދެވަނަ ޖުމްހޫރީ ހަޔާތަކާ އެކު މިއަދު އަޅުގަނޑުމެން ފާހަގަކުރަމުން މިދަނީ 51 ވަނަ ޖުމްހޫރީ ދުވަހެވެ. ދެވަނަ ޖުމްހޫރިއްޔަތަށް ބައިގަރުނުވެގެން ދިޔައިރު ރައީސް އަމީނާއި ރައީސް ނާސިރު ހިމެނޭ ގޮތުން ދިވެހި ޖުމްހޫރިއްޔަތުގެ ރައީސުލްޖުމްހޫރިއްޔާގެ މަގާމު ޖުމްލަ ހަތް ބޭފުޅަކު އަދާކުރައްވައިފި އެވެ.\nޖުމްހޫރީ ވެރިކަމެއްގެ އެންމެ މުހިއްމު އަސާސަކީ ރައްޔިތުންގެ ބާރުވެެރިކަމާ އެކު ވެރިކަން ހިންގުމެވެ. އެހެންކަމުން މިއީ ރައްޔިތުންނަށްޓަކައި ރައްޔިތުންކުރާ ވެރިކަމެއް ކަމަށް ބައެއް މީހުން މާނަކުރެ އެވެ. ޖުމްހޫރީ ވެރިކަމެއްގައި ދައުލަތުގެ ހުރިހާ ކަންކަން ނިންމަން ޖެހޭނީ ރައްޔިތުން އެކަމަށް ކަނޑައަޅާ ބައެއް މެދުވެރިކޮށް ރައްޔިތުން ބޭނުންވާ އުޞޫލަކުންނެވެ.\nމިއުސޫލުތައް ވާންޖެހެނީ އެ ގައުމެއްގެ ގާނޫނު އަސާސީގައި ބަޔާންވެ އެނގެން އޮންނަ އުސޫލުތަކަކަށެވެ. ޖުމްހޫރީ ވެރިކަމެއްގެ އެންމެ އަސާސީ އެއް ސިފައަކީ ގައުމުގެ އެންމެ މަތީ ވެރިޔާއަކީ ރައްޔިތުންގެ ތެރެއިން ގިނަ ބައެއްގެ ތާއީދާއެކު އިންތިޚާބު ކުރާ ވެރިއަކަށް ވުމެވެ.\nމިއީ ކަންކުރަން އޮންނަ ގޮތް ކަމަށްވީ ނަމަވެސް ހިތާމައަކީ ދިވެހިރާއްޖޭގައި އުފެދިފައިވާ ޖުމްހޫރީ ވެރިކަން ބަދަލުކޮށްލުމަށް މަދު ބަޔަކު ނަމަވެސް އަބަދުވެސް ކޮންމެވެސް މަސައްކަތްތަކެއް ކުރަމުން ދިއުމެވެ. ސިޔާސީ ޕާޓީ ތަކުގެ ނިޒާމެއްގައި ވެރިކަން ބަދަލުކުރަން މަސައްކަތް ކުރަންވާނީ ގާނޫނުއަސާސީގައި އެކަން ކުރަން އޮންނަ ހުދޫދުގެ ތެރެއިންނެވެ. ޖުމްހޫރީ ދުވަހު މިއީ ވިސްނަންޖެހޭ ކަމެކެވެ.\nގައުމަށް އަންނަ ކޮންމެ ހުސް ކަމަކީ އެކަމެއްގެ ސަބަބުން ދިވެހި ހުރިހާ ރައްޔިތުންނަށް ނިކަމެތިކަމެއް ތަހައްމަލް ކުރަންޖެހިދާނެ ކަމެކެވެ. ދިވެހިން ވަނީ މީގެކުރިން މިފަދަ ހިތި ތަޖުރިބާތައް ވެސް ކޮށްފަ އެވެ. އެހެންކަމުން ޖުމްހޫރީ ދުވަހެއްގައި އެންމެ ބޮޑަށް ވިސްނަންވީ އަމިއްލަ މަސްލަހަތައް ވުރެ ގައުމުގެ މަސްލަހަތު އިސްކުރުމަށެވެ.


Saudi Arabiage theyo ufahdhaa dhe facility akah drone ge hamalaaeh...\nސައުދީ އަރަބިއްޔާގެ ތެޔޮ އުފައްދާ ދެ ފެސިލިޓީއަކަށް ޑްރޯންގެ ހަމަލާއެއް ދިނުމާއި ގުޅިގެން ތެޔޮ އުފައްދާ މިންވަރު ދަށަށް\nތެޔޮ އުފައްދާ މިންވަރު ގާތްގަނޑަކަށް 5.7 މިލިއަން ފީފާ އަށް ވަނީ ދަށްވެފަ\nކ. މާލެ | 15 ސެޕްޓެންބަރ 2019 | އާދީއްތަ 12:23 | 3,097\nރޯވެފައިވާ ސަރަހައްދު - ސީ.އެން.އެން\nސައުދީ އަރަބިއްޔާގެ ތެޔޮ އުފައްދާ މައި ތެޔޮ ކުންފުނި, އަރަމްކޯގެ ދެ ފެސިލިޓީއަކަށް ޑްރޯންގެ ހަމަލާއެއް ދިނުމާއި ގުޅިގެން އެ ފެސިލިޓީތަކުން ތެޔޮ އުފައްދާ އިންސައްތަ ދަށަށް ގޮސްފިއެވެ. ދުނިޔޭގެ ވެސް އެންމެ ފުޅާ ދާއިރާއެއްގައި ހަކަތަ އުފައްދާ އެއް ސެންޓަރަށް ދިން ހަމަލާއާއި ގުޅިގެން ވަނީ ތެޔޮ އުފައްދާ އިންސައްތަ ދަށްވެފައެވެ.\nއާދިއްތަ ދުވަހު ސައުދީ އަރަބިއްޔާގެ އެނާޖީ މިނިސްޓަރ ޕްރިންސް އަބްދުލް އަޒީޒް ސަލްމާން ވިދާޅުވީ ސައުދީން ދުވާލަކު ތެޔޮ އުފައްދާ މިންވަރު ގާތްގަނޑަކަށް 5.7 މިލިއަން ފީފާ އަށް ދަށްވެފައިވާ ކަމަށެވެ. ސައުދީން ދުވާލަކު 9.8 މިލިއަން ފީފާ ތެޔޮ އުފައްދާ ކަމަށް އޯޕެކުން މިދިޔަ މަހު ހާމަކޮށްފައިވާ ތަފާސްހިސާބުތަކުން ދައްކައެވެ. އިތުރަށް މިނިސްޓަރު ވިދާޅުވީ މި ގެއްލުމުން އަރައިގަތުމަށްޓަކައި ގިނަ މަސައްކަތްތަކެއް ކުރަމުން ދާކަމަށެވެ.\nޑްރޯން ހަމަލާތަކުގައި އެ ދެ ފެސިލިޓީގައިވެސް އަލިފާން ރޯވެފައިވާ ކަމަށް ސައުދީގެ އިންޓީރިއާރ މިނިސްޓްރީން ވަނީ ކަށަވަރުކޮށްދީފައެވެ. އަދި މި މައްސަލަ ތަހުގީގު ކުރަމުން ދާ ކަމަށް ވެސް އެ މިނިސްޓްރީއިން ބުނިއެވެ.\nޔަމަންގެ ހޫތީ ރިބެލްސް އިން ވަނީ މި ހަމަލާގެ ޒިންމާ ނަގާފައެވެ. އެމީހުންނާއި ހަވާލާދީ ސީއެންއެން ގައި ބުނެފައިވަނީ ޖުމްލަ 10 ޑްރޯންއެއް އެ ތެޔޮ އުފައްދާ ފެސިލިޓީތަކަށް ހަމަލާދީފައިވާ ކަމަށެވެ. ޔަމަންގެ ހޫތީ ރިބެލްސް އިން މި ހަމަލާގެ ޒިންމާ ނަގާފައިވާއިރު ޑްރޯން ހަމަލާ ފޮނުވާލީ ޔަމަނުންކަން އެނގޭނެ ހެއްކެއް ނެތް ކަމަށް ވިދާޅުވެ އެމެރިކާގެ ޚާރިޖީ ވަޒީރު މައިކް ޕޮމްޕެއޯ ވަނީ ޑްރޯން ހަމަލާގެ ޒިންމާ އީރާނުން ނަގަން ޖެހޭ ކަމަށް ވިދާޅުވެފައެވެ. ޑްރޯން ހަމަލާ އަކީ ދުނިޔޭގެ ތެލުގެ ސަޕްލައި އަށް ދިން ހަމަލާއެއް ކަމަށް ވިދާޅުވެ އޭނާ ވަނީ ޓްވީޓު ކުރައްވާފައެވެ.


SunOnline: Transfer Talk: Dembele ge soi hoadhan Real Madrid in Barcelona aa kurimathilanee!\nބޮރޫޝިއާ ޑޯޓްމަންޑަށް ކުޅެމުން އަންނަ ފްރާންސް ފޯވާޑް އޮސްމާނޭ ޑެމްބެލޭ -- ފޮޓޯ: ދަސަން\nޑެމްބެލޭގެ ސޮއި ހޯދަން ރެއާލުން ބާސާއާ ކުރިމަތިލަނީ!\n11 މަސް7ދުވަސް ކުރިން - 12 އޯގަސްޓް 2017 0\nޖަރުމަނުގެ ބޮރޫޝިއާ ޑޯޓްމަންޑަށް ކުޅެމުން އަންނަ ފްރާންސް ފޯވާޑް އޮސްމާނޭ ޑެމްބެލޭގެ ސޮއި ހޯދުމަށް ސްޕެއިންގެ ބާސެލޯނާއިން މަސައްކަތް ފަށާފައި ވާއިރު، އެ ރޭހުގައި ވާދަކުރުމަށް ވާދަވެރި ރެއާލް މެޑްރިޑުންވެސް ތައްޔާރުވެއްޖެއެވެ.\nކެޓަލަންގެ ބްރޯޑްކާސްޓަރ އާރްއޭސީ 1 އާ ހަވާލާދީ ރިޕޯޓުތައް ބުނާގޮތުން ރެއާލުން ބޭނުންވަނީ، އުމުރުން 20 އަހަރުގެ ފްރާންސް ތަރި، ބާސާއަށް ދިއުން ހުއްޓުވުމަށެވެ.\nޑެމްބެލޭ ބާސާއާ ގުޅެން އުޅޭ އަޑުތައް ގަދަވެފައިވާ މި ދަނޑިވަޅުގައި، ބުރާސްފަތި ދުވަހު ޑޯޓްމަންޑުން ކުރިއަށް ގެންދިޔަ ފަރިތަކުރުންތަކުގައި ޑެމްބެލޭ ބައިވެރިވެފައި ނުވާތީ އެ ކްލަބުން ވަނީ އޭނާ ސަސްޕެންޑްކޮށްފައެވެ.\nރިޕޯޓުތައް ބުނާގޮތުން، ޑެމްބެލޭ ބޭނުންވަނީ ވީ އެންމެ އަވަހަކަށް ބާސާއަށް ބަދަލުވާށެވެ. އެހެން ނަމަވެސް، ރެއާލްގެ ޕްރެޒިޑެންޓް ފްލޮރެންޓީނޯ ޕެރޭޒް ވަނީ، އޭނާ އެހެން ކްލަބަކަށް ބަދަލުވާނަމަ އެކަން އެންމެ ފުރަތަމަ ރެއާލަށް އަންގައި ދިނުމަށް ޑޯޓްމަންޑުގެ ރައީސް ރީންހާޑް ރައުބަލްއަށް އަންގާފައިކަމަށް ވެއެވެ.\nބާސާގެ ބްރެޒިލް ތަރި ނޭމާ 222 މިލިއަން ޔޫރޯގެ ދުނިޔޭގެ ރެކޯޑް ފީއަކަށް ޕީއެސްޖީއަށް ބަދަލުވުމާ ގުޅިގެން ނޭމާގެ ބަދަލުގައި ކުޅުންތެރިއެއް ހޯދުމަށް އެ ކްބަލުން ދަނީ ބުރަ މަސައްކަތްތަކެއް ކުރަމުންނެވެ. އެގޮތުން ޑެމްބެލޭގެ އިތުރުން ލިވަޕޫލްގެ ފިލިއްޕޭ ކުޓީނިއޯ ގެންނަންވެސް އެ ކްލަބުން ދަނީ މަސައްކަތް ކުރަމުންނެވެ.\nބާސާއިން އެއްފަހަރު ޑެމްބެލޭއަށް ބިޑްކޮށްފައި ވާއިރު ޑޯޓްމަންޑުން ވަނީ އެ ހުށަހެޅުމަށް ނޫނެކޭ ބުނެފައެވެ. އެހެންކަމުން ޑޯޓްމަންޑުން ޑެމްބެލޭ ރިލީޒްކުރުމަށް ހުށަހަޅާފައިވާ އަގުކަމަށްވާ 120 މިލިއަން ޔޫރޯއާއި 150 މިލިއަން ޔޫރޯއާ ދެމެދުގެ އަގެއް ހުށަހެޅުމަށް މިހާރު ބާސާއިން ތައްޔާރުވެފައިވާ ކަމަށް ރިޕޯޓުތައް ބުނެއެވެ.\nފުޓްބޯޅަ ބާސެލޯނާ ރެއާލް މެޑްރިޑް ބޮަރޫޝިއާ ޑޯޓްމަންޑް ޓްރާންސްފަރ ޓޯކް ކުޅިވަރު 2017\nބޭނުންވަނީ ހަޒާޑް މަޑުކުރުވަން: ސާރީ 17 ގަޑި 26 މިނެޓް ކުރިން


Umar Raajje Ah Gennane Badhalu Thah Facebook Gai Aamu Kuranee - Vaguthu\nއުމަރު ރާއްޖެ އަށް ގެންނާނެ ބަދަލުތަައް ފޭސްބުކްގައި އާންމު ކުރަނީ\nކުރީގެ ހޯމް މިނިސްޓަރު އަދި ދާދި ފަހުން ޖުމްހޫރީ ޕާޓީއާ ގުޅިވަޑައިގެންފައިވާ އުމަރު ނަސީރު، ރިޔާސީ އިންތިހާބަށް ތައްޔާރުވުމުގެ ގޮތުން އުމަރުގެ ވެރިކަމެއްގައި ރާއްޖެ އަށް ގެންނާނެ ބަދަލުތަަށް މި ހަފްތާއިން ފެށިގެން ފޭސްބުކްގައި އާންމު ކުރަން ނިންމައިފިއެވެ.\nއުމަރު ވިދާޅުވީ މެނިިފެސްޓޯ އެކުލަވާލަނީ ރާއްޖެ އާ މިސްރާބަކަށް ގެންދިޔުމަށް ކަމަށާއި ވޭތުވެދިޔަ ދިހަ އަހަރު މި ގައުމު ހިނގި މަގުން އަލުން ހިނގަން ދޫކޮށްލައިފި ނަމަ ދެން ވެސް ދާނީ ކުރިން ވެސް ދިޔަ ގޮތަށް ކަމަށެވެ.\nއުމަރު އޭނާގެ އޮފިޝިއަލް ފޭސްބުކް ޕޭޖްގައި ވިދާޅުވެފައި ވަނީ ރިޔާސީ އިންތިހާބަށް ތައްޔާރުވުމުގެ ގޮތުން އާންމުންގެ ހިޔާލާއި ތަސައްވަރުތަކާއެއްކޮށް މެނިފެސްޓޯއެއް ހެދުމުގެ މަސައްކަތް ކުރަމުން އަންނަ ކަމަށެވެ. "އާންމުންގެ ހިޔާލުތަކާއި ހިއްސާ ކުރުމަށް އެދެން, އެކިއެކި ދާއިރާތަކުގައި ދިމާވާ އުނދަގޫތަކާއި ދަތި ކަންކަންތަކުގެ ތެރެއިން ސަރުކާރުގެ ސިޔާސަތުތަކަށް ބަދަލު ގެނެސްގެން ހައްލު ކުރެވިދާނެ ކަމަށް ގަބޫލު ކުރެވޭ ކަންކަން މެނިފެސްޓޯގައި ހިމަނާނެ" އުމަރު ވިދާޅުވި އެވެ.\nއުމަރު ވިދާޅުވީ މީސް މީޑިއާގައި ރާއްޖެއަށް ގެނައުމަށް ބޭނުންވާ ބަދަލުތައް މި ހަފްތާއިން ފެށިގެން ކުރު ނޯޓުތަކެއްގެ ގޮތުގައި ހިއްސާ ކުރަމުން ގެންދާނެ ކަމަށެވެ.\nއުމަރު ވިދާޅުވީ މި އަހަރުގެ ރިޔާސީ އިންތިހާބުގައި އޭނާ ވާދަ ކުރައްވާނެތޯ ނުވަތަ ނޫންތޯ ސުވާލު ކުރަމުން އަންނަ ކަމަށެވެ. އޭގެ ޖަވާބުގައި ވިދާޅުވީ އޭނާ އިންތިހާބުގައި ވާދަ ކުރާނެ ކަމަށާއި އިންތިހާބު ކާމިޔާބުކޮށް ގައުމު ހަމަ މަގަށް އަޅުވާނެ ކަމަށެވެ.\nއިދިކޮޅުން ރިޔާސީ އިންތިހާބަށް ތައްޔާރުވަމުން އަންނައިރު ޖުމްހޫރީ ޕާޓީ އިން ވެސް އަންނަނީ ހުށަހެޅުމަށް މެނިފެސްޓޯއެއް ހެދުމުގެ މަސައްކަތް ކުރަމުންނެވެ. އުމަަރު ޖުމްހޫރީ ޕާޓީ އާއި ގުޅިވަޑައިގަތުމަށް ފަހު ފުރަތަމަ ވިދާޅުވަމުން ގެންދެވީ އޭނާ މަސައްްކަތް ކުރައްވާނީ ޖުމްހޫރީ ޕާޓީގެ ލީޑަރު ގާސިމް އިބްރާހިމްއަށް ވާދަ ކުރެވޭނެ މަގު ފަހިކޮށްދިނުމަށް ކަމަށެވެ. ނަމަވެސް އޭގެ ފަހުން ޖުމްހޫރީ ޕާޓީގެ ހަރަކާތްތަކުން އުމަރު ނުފެނެއެވެ.\nމެއި 1, 2018 12:12\nއުމަރުތީ އެއްވެސްމީހަކު ބަލައިނުގަތް މީހެއް.\nމެއި 1, 2018 12:42\nއާދޭސްކޮށްފަ މި ބުނަނީ ޢުމަރާ ، ތިބާ ދެން އިތުރަށް ފަޟީޙަތްނުވޭ! ރައީސް ޔާމީން މި ރާއްޖެވަނީ ދިވެހިން އެދޭފަދަ ރާއްޖެއަކަށް ހައްދަވައިދެއްވާފަ! ޢުމަރު ރަގަޅުވާނެ ދަތުރެއް ކޮށްލާ ރާއްޖޭގެ ކުރިއެރުން ބަލާލިއްޔާ!\nމެއި 1, 2018 13:25\nގަނޑުވަރު ހެދިޔަސް ނޯ ވޯޓް ކަލެޔަ\nމެއި 1, 2018 13:36\nއުމަރަށް ކާފަ ތާއީދު އެބައޮތް އެކަމަކު ޤާސިމް ސޭޓްގެ އަޅެއްގެ ގޮތުގައި ނިކުމެގެން ދަރިފުޅަކަށް ހެޔޮވެރިކަމެއް ނުކުރެވޭނެ އެނޫގޮތަކަށް ރައްޔިތުންގެ ކުރިމައްޗަށް އަންނާތި\nމެއި 1, 2018 19:22\nއޭގެތެރޭގައި ރަށްރަށުގައި ބަނދަރު ހަދާފައި އޮންނަ އިރުވެސް ކޭމްޕޭން ދަތުރުތަކުގައި ކަނޑު ފަތާފައި ރަށްރަށަށް އެރުމާއި ބާޠިލް ވޯޓް ބަލިކުރުން ހިމެނޭ!


Konme dhuvahaku anhenun kuran rangalhu3kameh!\nކޮންމެ ދުވަހަކު އަންހެނުން ކުރަން ރަނގަޅު3ކަމެއް!\n11 މަސް,3ހަފްތާ,4ދުވަސް, 22 ގަޑި, 51 މިނެޓް,9ސިކުންތު ކުރިން 5570އައިމިނަތު ރަމްލާ\nއަންހެނެއްގެ ބިޒީ ޝެޑިއުލްގައި ހަރަކާތްތެރިވަނީ\nކޮންމެ ދުވަހެއްގެ ހެނދުނު ހޭލުމަށްފަހު ގިނަ އަންހެނުން މަސްއޫލު ވަނީ ގޭތެރޭގެ ކަންކަން ހަމަޖެއްސުމަށެވެ. ފިރިމީހާގެ ކަންތަކާ، ކުދިންގެ ކަންކަން ކުރުމުގައި އަންހެނުން ހަރަކާތްތެރިވާން ފަށަނީ ހިނިތުން ވުމާއެކުގައެވެ. މުޅި ދުވަހު ގޭތެރޭގެ ނުވަތަ އޮފީސް ކަންކަމުގައި ބިޒީކޮށް އުޅުމަށްފަހު އަމިއްލަ ކަންކަމަށް ފުރުސަތު ދޭކަށް ވަގުތެއްނުލިބެއެވެ. ނަމަވެސް އަމިއްލަ މީހާގެ ކަންކަމަށް ފުރުސަތު ދިނުމަކީ ވަރަށް މުހިއްމު ކަމެކެވެ. އެގޮތުން ދުވަސް ފެށުމުގެ ގޮތުންނާ، މުޅި ދުވަހު އަންހެނުން ކުރަން މުހިއްމު3ކަމަކަށް މި ލިޔުމުގައި ބަލާލާނަމެވެ.\nނިދިން ހޭލުމަށްފަހު ހައިބަނޑާހުރެ ހަނދާންކޮށް ފެންބޯށެވެ.\nކޮންމެ މީހަކަށްވެސް 6-8 ނިދި ބޭނުންވާ ފަދައިން، ދުވާލަކު މަދުވެގެން 8 ތަށި ފެންވެސް ހަށިގަނޑަށް ބޭނުންވެއެވެ. އެހެންކަމުން ހާއްސަކޮށް އަންހެނުން، ނިދިން ހޭލުމަށްފަހު ފެން ބުއިމަކީ ވަރަށް މުހިއްމު ކަމެކެވެ. ހާއްސަކޮށް އަންހެނުންނަކީ ގޭތެރޭގައި މަސައްކަތުގައި ހޭލާގޮތަށް މަސްއޫލުވާ ބަޔަކަށް ވާއިރު، ސިކުނޑި ރަނގަޅަށް މަސައްކަތް ކުރުމަށް ކޮންމެހެންވެސް މުހިއްމު ކަމެކެވެ.\nކޮންމެ ދުވަހަކީ ވެސް އާ ކަންކަމާއި ކުރިމަތިލާން ޖެހޭނެ ދުވަހެކެވެ. އެހެންކަމުން ކޮންމެ ދުވަހަކަށްވެސް ހަމަޖެހިފައިވާ ޕްލޭންގެ ދަށުން އަޒުމެއް ކަނޑައެޅުމަށްފަހު ތާވަލް އެއް ހަދާށެވެ. އެ ތާވަލްގެ ދަށުން ހުރިހާ ކަމެއް ކުރަމުން ގެންދާށެވެ. ހާއްސަކޮށް ވަޒީފާއަށްދާ އަންހެނުންނަށް ގޭތެރޭގެ އިތުރުން އޮފީހުގެ މަސައްކަތް ކުރަން ޖެހުމުން މަސައްކަތް ދެގުނަ ވީ އެވެ. އެހެންކަމުން ކުރަން ބޭނުންވާ ކަންކަން ދުވަހުން ދުވަހަށް ނިންމާލުމަށް ޕްލޭން ކުރާށެވެ. އެއިރުން ދުވަސް ނިމުމުގެ ކުރިން އެދުވަހަކަށް ކޮށްނިންމަން ޖެހޭ ކަންކަން އެއްކޮށް ނިންމާ ލެވޭނެއެވެ.\n4 މަސް ކުރިން 299 0\n5 މަސް ކުރިން 366 0\n5 މަސް ކުރިން 409 0\n5 މަސް ކުރިން 256 0


Adhaalath gaaimuvumun nufudhey, feni ihusaas vaan jeheyne: High court\nއަދާލަތު ގާއިމްވުމުން ނުފުދޭ، ފެނި އިހްސާސް ވާން ޖެހޭނެ: ހައިކޯޓު\nހުކުމް އިއްވެވި ބެންޗުގައި ހިމެނިވަޑައިގަންނަވާ ފަނޑިޔާރު ހަސަން އަލީ، ހައިކޯޓުގެ ކުރީގެ އިސް ފަނޑިޔާރު އަބްދުﷲ ދީދީއާއެކު - އަހުމަދު ޝުރާއު | އަވަސް\nއަދާލަތު ގާއިމްވުމުން ހަމައެކަނި ނުފެދޭ ކަމަށާއި އަދާލަތު ގާއިމްވާކަން އިހްސާސް ކުރެވި ފެންނަން ޖެހޭނެ ކަމަށް ހައިކޯޓުން ބުނެފި އެވެ.\nހައިކޯޓުން މިހެން ބުނީ ކުރީގެ ރައީސް މައުމޫން އަބްދުލްގައްޔޫމް ތަހުގީގަށް ފޯނު ނުދެއްވި ކަމަށް ބުނެ އެމަނިކުފާނުގެ މައްޗަށް ކުރިމިނަލް ކޯޓުން ޖަލު ހުކުމެއް އިއްވުމުން އެ މައްސަލާގައި ހިންގި އިސްތިއުނާފު ޝަރީއަތުގެ ހުކުމްގަ އެވެ.\nހައިކޯޓުގެ ފަނޑިޔާރުން ކަމަށްވާ ހަސަން އަލީ އާއި އަލީ ސަމީރާއި އަބްދުﷲ ހަމީދު ބެއްލެވި މައްސަލާގެ ހުކުމްގައިވާ ގޮތުން ކޯޓުތަކުން މައްސަލަ ބެލުމުގައި އަމަލުކުރާ ގޮތް އިންސާފުވެރިކަން ދެނެގަންނާނީ މައުޟޫއީ މިންގަނޑަކުންނެވެ. އެ މިންގަނޑަކީ މައްސަލައިގެ ހަސްމުން ވެސް ހިމެނޭ ގޮތުން އަދި އާންމު ފަރުދުންގެ ނަޒަރުގައި ވެސް ޝަރީއަތް ހިންގިފައިވަނީ އިންސާފުންކަން ކަށަވަރުވެފައި އޮތުން ކަމަށެވެ.\n"...މިހެންވެ އިންސާފުން ޝަރީއަތް ހިންގިކަމާމެދު ސުވާލު އުފެދޭނެ އަދި އެކަމުގައި ހުރަހަކަށްވެދާނެ އެއްވެސް ކަމެއް ނުވަތަ ޝައްކެއް އޮވެއްޖެނަމަ އެކަމަކުން ދުރުވުމަކީ އަދާލަތު ގާއިމުކުރުމަށް ނުހަނު މުހިއްމު ކަމެއްކަމާއި 'ހަމައެކަނި އަދާލަތު ގާއިމުވުމުން ނުފުދޭކަމާއި އަދާލަތު ގާއިމުވާކަން އިހްސާސްވުމާއެކު އެކަންފެންނަންވާނެ،' ކަމީ ޝަރީއަތް ކުރުމުގައި ގާއިމުވެ އަދި އެއަށް އަމަލުކުރަމުން އަންނަ އެއް މަސްދަރު،" ހުކުމްގައިވެ އެވެ.\nހުކުމްގައި ބުނީ އެ މިންގަނޑުން ޝަރީއަތް ހިންގުމަކީ ފަނޑިޔާރުންގެ މަސައްކަތުގައި ގާނޫނުއަސާސީ އާއި ގާނޫނާ އެއްގޮތަށް ބުރަވެ މައުޟޫއީ މިންގަނޑަކުން ޝަރީއަތް ކުރުމުގެ އިޖުރާއާތުތައް ހިންގުމުގެ އިތުރަށް މައްސަލައިގެ ވަށައިގެންވާ އެންމެހައި ކަންކަމުގެ މައްޗަށް ބަލައި އަދުލު އިންސާފުގެ އެންމެހައި ހަމަތަކާއި އުސޫލުތައް ދެމެހެއްޓޭނެ ގޮތެއްގެ މައްޗަށް މައްސަލަ ހިންގުންކަން ކަމަށެވެ.\nހައިކޯޓުން އެހެން ގޮތަށް ބުނެފައިވަނީ ރައީސް މައުމޫންގެ ޝަރީއަތް އަވަސް އަރުވާލައިގެން އެކަށީގެންވާ ފުރުސަތުތާއި ވަސީލަތްތައް ފޯރުކޮށްނުދީ ކުރިއަށް ގެންގޮސްފައިވާތީ އެވެ. ރޯދަ މަހުގެ ރޭގަނޑު މޫސުން ވެސް ގޯސްކޮށް އޮތްވާ ދިގު އަޑުއެހުންތަކެއް ކުރިމިނަލް ކޯޓުން ކުރިއަށް ގެންދިޔަ އެވެ. ހެކި ބަސް ނެގުން ފަދަ މުހިންމު އަޑުއެހުންތަކުގައި ރައީސް މައުމޫންގެ ވަކީލެއް ވެސް ނެތެވެ. ރައީސް މައުމޫންގެ ވަކީލުން މައްސަލައިން ތަނާޒަލްވުމުން އާ ވަކީލުން ހޯދަން ވެސް ދިނީ ކުޑަ ވަގުތުކޮޅެކެވެ. އެ ވަގުތުކޮޅުގައި ދިފާއީ ހެކި ހުށަހަޅަން ވެސް އެންގި އެވެ. ނަމަވެސް އެއިން އެއްވެސް ކަމެއް ބަންދުގައި ހުންނެވި ރައީސް މައުމޫނަށް އެ ވަގުތުކޮޅުގައި ނުކުރެއްވުނެވެ. ނަމަވެސް އަޑުއެހުންތައް އެއްވެސް މަޑުޖެއްސުމެއް ނެތި ކުރިއަށް ގެންގޮސް ހުލާސާ ބަޔާން އިއްވިތާ 15 ވަރަކަށް މިނެޓް ފަހުން ހުކުމް ވެސް އިއްވި އެވެ.\nހައިކޯޓުން ވަނީ އެ އިޖުރާއަތްތައް އެގޮތަށް ކުރިއަށް ގެންދިޔުން ގޯސް ކަމަށް ކަނޑައަޅައި ރައީސް މައުމޫންގެ މައްޗަށް ކޮށްފައިވާ ޖަލު ހުކުމް ބާތިލްކޮށްފަ އެވެ.\nކްރިމިނަލް ކޯޓް ޝަރުއީ ދާއިރާ ހައިކޯޓް\nސުޕްރީމް ކޯޓަށް 10 އަހަރު ފުރުން ފާހަގަކުރުން\nދަށު ޝަރީއަތްތަކުގެ ބަންދަށް ހައިކޯޓުން ގޮތް ނުކިޔާނެ


Council ge yaumiyya neh kama bune fathuraafaivaa habaru dhogu kohfi - AO News\nކައުންސިލްގައި ޔައުމިއްޔާތައް ނެތްކަމަށް ބުނެ ފަތުރާފައިވާ ހަބަރު ދޮގުކޮށްފި\nމަޢުލޫމާތު ނުދިންކަމަށް ބުނެ ކަމުގެ ހަޤީޤަތް އޮޅޭގޮތަށް އައްޑޫ ސިޓީ އަށް ނިސްބަތްވާ މީޑިއާ އަކުން ހަބަރު ފަތުރާފައިވާތީ އެކަމާއި އައްޑޫ ސިޓީ ކައުންސިލުން ކަންބޮޑުވުން ފާޅުކޮށްފިއެވެ.\nމިކަމާއި ކަންބޮޑުވުން ފާޅުކުރަމުން ސިޓީ ކައުންސިލުން ނެރުނު ބަޔާނެއްގައި ވިދާޅުވީ ޤާނޫނު ނަންބަރު 1/2014 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ގެ ދަށުން މަޢުލޫމާތު ހޯދުމަށް 16 ފޯމެއް އައްޑޫ ސިޓީއަށް ނިސްބަތްވާ މީޑިއާއެއް ކަމަށްވާ އައްޑޫލައިވް އިން އައްޑޫ ސިޓީ ކައުންސިލްގެ އިދާރާއަށް ހުށަހަޅާފައިވާކަމަށެވެ. އަދި މި ފޯމުތަކުން ހޯދުމަށް އެދިފައިވާ މަޢުލޫމާތަކީ ދިރާސާކޮށްގެން އެކަމަށް އެތަކެއް ވަގުތުތަކެއް ހޭދަކޮށް ދެވެންހުރި މަޢުލޫމާތުތަށް ކަމުގައިވާތީ 16 ފޯމުގެ ތެރެއިން3ފޯމެއް ފިޔަވައި ދެންހުރި ފޯމުތަކަށް ޖަވާބުދިނުމަށް އިތުރަށް 14 ދުވަސް ބޭނުންވާކަން އައްޑޫ ސިޓީ ކައުންސިލްގެ އިދާރާއިން އެ ނޫހަށް އަންގާފައިވާނެކަމަށެވެ. ކައުންސިލްގެ މި ހިނގަމުންދާ ދައުރުގައި ނިންމާފައިވާ ނިންމުންތަކުގެ ތެރެއިން ގާތްގަޑަކަށް 800 އެއްހާ ނިންމުންތައް ބަލައި ދިރާސާކުރުމަށް ޤާނޫނުގައިވާ ގޮތުގެމަތިން އެ ނޫހަށް އަށް ފުރުޞަތުދެވިފައިވީ ނަމަވެސް މިހާތަނަށް އޭގެ ބޭނުން ހިފާފައިނުވާކަމަށް ކައުންސިލުންވަނީ ބުނެފައެވެ.\nމީގެ އިތުރުން ކައުންސިލްގެ މުވައްޒަފަކާއި ހަވާލާދީކަމަށް ބުނެ ކައުންސިލްގައި ޔައުމިއްޔާތައް ނެތްކަމަށް، އެ ނޫހުގައި ލިޔެފައިވާ ލިޔުމަކީ ޙަޤީޤަތާއި ޚިލާފުވާހަކައެއްކަމަށް ކައުންސިލުންވަނީ ބުނެފައެވެ. މީގެ އިތުރުން އެ ނޫހުން މަޢުލޫމާތު ހޯދުމަށް ހުށަހަޅާފައިވާ ހުށަހެޅުންތަކުގެ ތެރޭގައި 2011 އިން ފެށިގެން ހުރި ކައުންސިލްގެ ޔައުމިއްޔާތަކާއި ލިޔެކިޔުން ހިމެނެނޭކަމަށް ކައުންސިލުންވަނީ ބުނެފައެވެ. އަދި މި ލިޔެކިޔުންތަކަކީ އެތަކެއް ހާސް ލިޔެކިޔުންތަކެއް ކަމުގައިވާތީ މިހުރިހާ ލިޔެކިޔުންތައް ހޯދައި އެފަރާތަށް ދިނުމާއިމެދު ގޮތެއް ނިންމުމަށް ޤާނޫނުގައިވާ ގޮތުގެމަތިން އިތުރު މުއްދަތެއް ހޯދުމުގެ ޙައްޤު ކައުންސިލަށް ލިބިގެންވާކަމަށް ކައުންސިލުންވަނީ ބުނެފައެވެ.އައްޑޫ ސިޓީ ކައުންސިލްގެ އިދާރާއަކީ ރައްޔިތުންނަށް އެތަކެއް ހިދުމަތެއް ދެމުންގެންދާ ރައްޔިތުންނާ ގުޅުންހުރި އެތަކެއް މަސައްކަތެއް ކުރަމުންދާ އިދާރާއެއް ކަން ފާހަގަކުރަމުން ކައުންސިލުން ބުނީ ހުރިހާ ކަންކަން މަޑުޖައްސާލާފައި “ވަގުތުން ވަގުތަށް”އެ ނޫހުން ހުށަހަޅާފައިވާ މަޢުލޫމާތު ހޯދާންއެދޭ ފޯމުތަކަށް ޖަވާބުދިނުމަށް ޤާނޫނީގޮތުން ތަނެއް ނުދޭކަމަށެވެ.\nމަޢުލޫމާތު ދިނުމަށް 14 (ސާދަ) ދުވަސް އިތުރުކޮށްފައިވަނީ ޤާނޫނު ނަންބަރު 1/2014 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ގެ ދަށުން އައްޑޫ ސިޓީ ކައުންސިލަށް ލިބިގެންވާ ހައްޤުގެ ދާއިރާގެ ތެރެއިންކަމަށް މި ބަޔާނުގައިވަނީ ފާހަގަކޮށްފައެވެ. “ކަންމިހެންހުރި ހިނދު، މަޢުލޫމާތު ނުދިންކަމަށް ބުނެ ކަމުގެ ހަޤީޤަތް އޮޅޭގޮތަށް ޚަބަރު ފަތުރާފައިވާތީ އައްޑޫ ސިޓީ ކައުންސިލުން މިކަމާއި ނުހަނު ކަންބޮޑުވެ ހިތާމާކުރަން” ކައުންސިލްގެ ބަޔާނުގައިވަނީ ބުނެފައެވެ.


Champions League Adhi Europa League Ge Gavaaidhah Badhalu Thakeh Genesfi - Vaguthu\nޗެމްޕިއަންސް ލީގު އަދި ޔޫރޮޕާ ލީގުގެ ގަވާއިދަށް ބަދަލުތަކެއް ގެނެސްފި\n2 އަހަރު ކުރިން ( މާޗް 28, 2018 )\nޗެމްޕިއަންސް ލީގު އަދި ޔޫރޮޕާ ލީގުގެ ގަވާއިދަށް ބަދަލުތަކެއް ޔޫރަޕްގެ ފުޓްބޯޅަ އާއި ބެހޭ މައި އިދާރާ ކަމަށްވާ ޔޫއެފާ އިން ގެނެސްފިއެވެ.\nއެގޮތުން ޔޫއެފާ އިން ގެނައި އެއް ބަދަލަކީ އެއް ސީޒަނެއްގައި ދެ ކްލަބަކަށް ކުޅުންތެރިއަކު ކުޅުނު ނަމަވެސް ޔޫރަޕްގެ މުބާރާތްތަކުގައި ބައިވެރިވުމުގެ ފުރުސަތު އެ ކުޅުންތެރިއަކަށް ހަމަ އެ ސީޒަނުގައި ލިބޭނެގޮތް ހަމަޖެއްސުމެވެ.\nމިހާރު ގަވާއިދު އޮންނަ ގޮތުން ނަމަ ޗެމްޕިއަންސް ލީގު ނުވަތަ ޔޫރޮޕާ ލީގުގައި ކުޅުމަށްފަހު ކުޅުންތެރިއަކު ޖެނުއަރީ ޓްރާންސްފާގައި ކްލަބު ބަދަލުކޮށްފިނަމަ އެ ކުޅުންތެރިއަކަށް އެ ސީޒަނެއްގައި އާ ކްލަބާ އެކު އެ މުބާރާތްތަކުގައި ކުޅުމުގެ ފުރުސަތެއް ނޯވެއެވެ.\nގަވާއިދަށް ދެން ގެނައި ބަދަލުތަކުގެ ތެރޭގައި ޗެމްޕިއަންސް ލީގު އަދި ޔޫރޮޕާ ލީގުގެ ނޮކައުޓް ބުރުތަކުގެ އިތުރު ވަގުތުގައި ހަތަރު ވަނަ ކުޅުންތެރިއަކު ބަދަލު ކުޅުންތެރިޔެއްގެ ގޮތުގައި ނުކުމެވޭ ގޮތަށް ހެދުމާއި މި ދެ މުބާރާތުގެ ފައިނަލް މެޗުގެ ބެންޗުގައި 12 ކުޅުންތެރިންނަށް ތިބެވޭ ގޮތް ހެދުން ހިމެނެއެވެ.\nމީގެއިތުރުން ޗެމްޕިއަންސް ލީގު އަދި ޔޫރޮޕާ ލީގުގެ ގްރޫޕް ސްޓޭޖަށްފަހު ކޮންމެ ކްލަބަކަށް ވެސް އާ ތިން ކުޅުންތެރިޔަކު ރެޖިސްޓަރ ކުރުމަށް ފުރުސަތު ދިނުމަށް ވެސް ޔޫއެފާ އިން މިހާރު ވަނީ ނިންމާފައެވެ.\nއަދި ޔޫއެފާ އިން ވަނީ މި ދެ މުބާރާތުގައި ވެސް ކުޅޭ ޓީމުތަކުގެ ސްކޮޑުގައި 23 ކުޅުންތެރިން ހިމެނުމުގެ ފުރުސަތު ވެސް ޓީމުތަކަށް ދިނުމަށް ނިންމާފައެވެ. މިހާރު މި ދެ މުބާރާތުގައި ވެސް ކުޅޭ ޓީމުތަކަށް ސްކޮޑުގައި ހިމެނެނީ 18 ކުޅުންތެރިންނެވެ.\nއަދި ޔޫރަޕްގެ ގަދަ ހަތަރު ލީގުގެ (އިނގިރޭސި، ޖަރުމަނު، އިޓަލީ އަދި ސްޕެއިން) ގަދަ ހަތަރު ޓީމު "އޮޓެމެޓިކުން" ޗެމްޕިއަންސް ލީގަށް ކޮލިފައިވާ ގޮތަށް ވެސް މިހާރު ވަނީ ހަމަޖައްސާފައެވެ. މީގެކުރިން ބައެއް ލީގުތަކުގެ ހަތަރުވަނަ އަށް ދާ ޓީމު މުބާރާތަށް ކޮލިފައިވުމަށް "ޕްލޭއޮފް" ކުޅެން ޖެހެއެވެ.\nޔޫއެފާ އިން ގެނައި މި ބަދަލުތަކަށް އަމަލުކުރަން ފަށާނީ އަންނަ ސީޒަނުން ފެށިގެންނެވެ.\nޔުއެފާއިން މޮރީނިއޯ ސަސްޕެންޑުކޮށްފި\nޔޫރޯއަށް ކޮލިފައިވި ޓީމުތައް ކަށަވަރުވެއްޖެ\nފީފާ އާއި ޔުއެފާއިން ކުޅުންތެރިން ގެންގުޅެނީ ޕަޕެޓު ތަކެއް ހެން: ޓޮނީ ކްރޫޒް


Mulhi Villigilla Gaumee Team aai Eku މުޅި ވިލިނގިއްލާ ޤައުމީ ޓީމާއެކު – Huvadhoo News Mulhi Villigilla Gaumee Team aai Eku Huvadhoo News\nމުޅި ވިލިނގިއްލާ ޤައުމީ ޓީމާއެކު\nމުޅި ވިލިނގިއްލާ ޤައުމީ ޓީމާއެކު ނަމުގައި ގއ.ވިލިނގިލީގައި މިއަދު ހަވީރު ވެހިކަލް ބުރެއް ބާއްވައިފިއެވެ.\nމިއަދު ހަވީރު 16:00 ގައި ބޭއްވުނު ސައިކަލް ބުރުގައި ވިލިނގިލީގެ ރައްޔިތުން ވަނީ ބައިވެރިވެފައެވެ. މިއީ އެރަށު ކައުންސިލާއި އާއްމުު ރައްޔިތުން ގުޅިގެން ހިންގި ހަރަކާތެކެވެ. ރަތްކުލައިގެ ހެދުމާއި ޤައުމީ ޓީމުގެ ޖާޒީގައި ހުރިހާ ރައްޔިތުން ދައްކުވައިދިނީ އެމީހުންގެ ހިތުގައި އުފެދިފައިވާ ޤައުމީ ރޫހެވެ.\nއުރީދޫ ސާފް ޗެމްޕިއަންޝިޕުގައި މިރޭ ކުޅޭ އިންޑިއާ އާއި ރާއްޖެ ބައްދަލުކުރާ މެޗަށް މުޅި ރާއްޖެއިން އަންނަނީ ތައްޔާރުވަމުންނެވެ. އެގޮތުން ފުވައްމުލަކުގައިވެސް މިއަދު ހަވީރު ވަނީ ސައިކަލް ބުރެއް ބާއްވާފައެވެ. ރާއްޖޭގެ އެކި ކަންކޮޅުގައި މިއަދުވަނީ ޤައުމީ ޓީމަށް ސަޕޯޓްކުރުމުގެ ގޮތުން އެކިއެކި ހަރަކާތްތައް ބާއްވާފައެވެ. މިހުރިހާ ކަމަކުން އަންގައިދެނީ ރާއްޖޭގެ ހުރިހާ ރައްޔިތުން ޤައުމީ ޓީމާއެކު ވާކަމެވެ. މެޗް ބަލާލަން ދަނޑަށް ނުދެވުނު ކަމުގައިވިޔަސް ހިތުގައި އުފެދިފައިވާ ޤައުމީ ރޫހަށް ކުޑަވެސް ބަދަލެއް ނާންނަކަމެވެ.\nގޭގައި ތިބެގެން މެޗް ބަލަން ޖެހުނުނަމަވެސް ތަންކޮޅެއްވެސް ދޫކޮށްނުލާނެ ކަމަށް ޤައުމީ ޓީމުގެ ސަޕޯޓަރުން ދަނީ ބުނަމުންނެވެ.\nމިމުބާރާތުގެ ފައިނަލުގައި ވާދަކުރަން ބޭނުން ނަމަ އިންޑިޔާއިން ކޮންމެހެންވެސް މޮޅުވާންޖެހެއެވެ. އެހެންނަމަވެސް މިރޭގެ މެޗުގެ އެއްވަރު ނަތީޖާއެކު ރާއްޖެއަށް ފައިނަލުގައި ވާދަކުރުމުގެ ފުރުސަތު އެބައޮތެވެ.\nރާއްޖެ އާއި އިންޑިއާ ބައްދަލުކުރާ މެޗު ފަށާނީ ރާއްޖެ ގަޑިން މިރޭ 21:00 ގައެވެ.


އެސްޓީއޯގެ ހުރި ބައު ސާމާނު ތަކެއް ނީލަމުގައި ވިއްކާލުން\nއެސްޓީއޯ ގައި ހުރި ބައު ސާމާނު ތަކެއް ނީލަމުގައި ވިއްކާލަން ބޭނުންވެއެވެ. ވީމާ މިތަކެތި ނީލަމުގައި ބައްލަވައިގަތުމަށް ބޭނުންފުޅުވާ ފަރާތްތަކުން 20 ޖޫން 2022 ވާ ދުވަހުގެ 10:00 އަށް އެސްޓީއޯ ހެޑްއޮފީސްއަށް ވަޑައިގެން މަޢުލޫމާތު ސާފުކުރެއްވުމަށްފަހު 21 ޖޫން 2022 ވާ ދުވަހުގެ 10:00 އަށް އެސްޓީއޯ ހެޑްއޮފީސްއަށް ވަޑައިގެން އަގު ހުށަހެޅުއްވުންއެދެމެވެ. އަގު ހުށަހަޅުއްވާނީ ޕްރިންޓް ކުރެވިފައިވާ ކަރުދާހުގައެވެ.\nނީލަން ކާމިޔާބު ކުރައްވާ ފަރާތްތަކަށް ބިލް ޙަވާލުކުރާތާ ރަސްމީބަންދު ނޫން3ދުވަހުގެ ތެރޭގައި ފައިސާ ދެއްކެވުމަށްފަހު ފައިސާ ދައްކަވާފައިވާ ތަކެތި7ދުވަހުގެ ތެރޭގައި ގެންދަވަންވާނެއެވެ. މިގޮތުން ތަކެތި ގެންދެވުމަށް ދެވޭ މުއްދަތު ހަމަވުމަށްފަހު ނުގެންގޮސް ހުންނަ ތަކެތި ނައްތާލުމުގެ އިޚްތިޔާރު އެސްޓީއޯ އަށް ލިބިގެންވެއެވެ. އަދި މިގޮތަށް މުދާ ނުގެންގޮސް ހުންނަ ފަރާތްތަކުން އެސްޓީއޯ އިން ބާއްވާ ނީލަން ތަކުގައި ބައިވެރި ނުވެވޭނެ ވާހަކަ ދަންނަވަމެވެ.\nޕަބްލިޝްކުރި ތާރީޚު: 14 ޖޫން 2022\nޕަބްލިޝްކުރި ގަޑި: 14:23\nސުންގަޑި: 21 ޖޫން 2022 10:00